
Esipuhe 


Väestön ikääntymisen ja joillakin alueilla koetun työvoimapulan vuoksi Suo- 
meen on rekrytoitu vuodesta 2008 lähtien sairaanhoitajia Filippiineiltä. Filip- 
piiniläishoitajien rekrytointi on herättänyt Suomessa aika ajoin varsin laajaa 
yhteiskunnallista keskustelua puolesta ja vastaan. Kriittisissä puheenvuoroissa 
on kyseenlaistettu paitsi toiminnan eettisyyttä myös taloudellista mielekkyyt- 
tä. 

Tässä raportissa esiteltävässä TRANS-SPACE-tutkimuksessa kartoitettiin 
kokemuksia filippiiniläisten sairaanhoitajien suorarekrytoinnista kolmen 
keskeisen osapuolen — filippiiniläisten sairaanhoitajien, suomalaisten toimi- 
joiden ja filippiiniläisen yhteiskunnan — näkökulmista. Erilaisten näkökul- 
mien yhdistämisellä pyrittiin muodostamaan mahdollisimman tasapuolinen, 
tutkimustietoon perustuva kokonaiskuva kansainvälisen rekrytoinnin syistä 
ja seurauksista. 

Kolme vuotta kestänyt tutkimusprosessi ei olisi ollut mahdollista ilman 
laajaa tukiverkostoa. Kiitämme erityisesti Työsuojelurahastoa tutkimuksen 
rahoittamisesta ja Tampereen yliopiston kasvatustieteiden tiedekuntaa siitä, 
että tiedekunta on tarjonnut tutkimuksen tukemiselle erinomaiset puitteet. 

Lämpimin kiitos kuuluu niille Filippiineiltä Suomeen muuttaneille sai- 
raanhoitajille, jotka suostuivat jakamaan ajatuksiaan ja kokemuksiaan rekry- 
tointiprosessinsa eri vaiheissa. Kiitämme myös kaikkia muita tutkimukseen 
osallistuneita yritysten ja työyhteisöjen edustajia, työpajoihin osallistuneita, 
asiantuntijahaastatteluihin Suomessa ja Filippiineillä osallistuneita ja monia 
muita. 

Kiitämme myös hankkeen seurantaryhmän jäseniä: kehittämispäällikkö 
Kirsi Markkasta (Tehy), johtaja Riikka Huhtamäkeä (Attendo), johtaja Peer 
Haatajaa (Tampereen kauppakamari), toimitusjohtaja Arto Haimakaista 


(Silkkitie) ja erityisasiantuntija Hannu-Pekka Huttusta (Siirtolaisuusinsti- 
tuutti). Seurantaryhmässä käydyt keskustelut ovat olleet hyvin hyödyllisiä ja 
auttaneet meitä tutkijoita näkemään asioita käytännön toimijoiden näkökul- 
masta. 

Kiitos hyvästä yhteistyöstä ja arvokkaasta asiantuntija-avusta koulutus- 
kuntayhtymä Sataedulle ja erityisesti oppisopimuskoordinaattori Merja Tuo- 
molalle. Kiitämme myös hankkeen alkuvaiheessa tutkimukseen osallistunutta 
tohtori Pirjo Rauniota arvokkaasta ja asiantuntevasta panoksesta toiminnan 
suunnittelussa ja yhteistyöverkostojen luomisessa. Katja Keisalalle lämmin 
kiitos osallistumisesta kehittämistyöpajojen toteutukseen, Eija Wellmanille 
avusta hankkeen valmisteluvaiheessa ja Sari Korjulle haastatteluaineiston lit- 
teroinnista. 

Tutkimus toteutettiin yhteistyössä Manilassa sijaitsevan tutkimuskeskuk- 
sen Scalabrini Migration Centerin kanssa. Ilman tutkimuskeskuksen apua 
aineiston hankkiminen Filippiineillä olisi ollut vaikeaa, ellei suorastaan mah- 
dotonta. Erityisesti keskuksen tutkimusjohtaja tohtori Marla Asis ansaitsee 


lämpimät kiitoksemme todella arvokkaasta ja asiantuntevasta avusta. 


Tampereella 10.2.2018 


Päivi Vartiainen Marja Koskela Pirkko Pitkänen 

1 
Johdanto 


Viime vuosikymmenten aikana ulkomaalaistaustaisen sosiaali- ja terveyden- 
huoltoalan henkilöstön määrä on kasvanut Suomessa. Taustalla on väestön 
ikääntyminen. Vuoden 2016 lopussa Suomen suurin ikäryhmä oli 65—69-vuo- 
tiaat, ja eläkkeellä olevien suhteellinen määrä jatkaa kasvuaan (Tilastokes- 
kus 2017). Mahdollinen työvoimapula tuntuu erityisesti vanhuspalveluissa. 
Sosiaali- ja terveydenhuoltoon on viime vuosina rekrytoitu henkilöstöä myös 
suoraan ulkomailta. Suorarekrytoinnin tarvetta on perusteltu Suomessa väes- 
tön ikääntymisellä ja joillakin alueilla koetulla työvoimapulalla. Ilmiön taus- 
talla ovat myös sosiaali- ja terveysalan ammateissa, organisaatioissa ja työolois- 
sa tapahtuneet rakenteelliset muutokset, kuten yksityisten toimijoiden tulo 
alalle ja hoiva-avustajan ammatin synty (esim. Henriksson & Wrede 2008; 
Virkki, Vartiainen & Hänninen 2012). Tässä raportissa tarkastelun kohteena 
on sairaanhoitajien rekrytointi Filippiineiltä Suomeen. 

Kymmenen vuotta sitten Työministeriö arvioi, että sosiaali- ja terveyden- 
hoitoalan työvoimavaje Suomessa on 20 000 henkilöä vuonna 2025. Tuolloin 
uskottiin, että kun toisen maailmansodan jälkeen syntyneet suuret ikäluokat 
eläköityvät, maassa oleva työvoima ei riitä korvaamaan heitä. (Työministeriö 
2007). Terveydenhuollon ammattilaisten rekrytoiminen ulkomailta nähtiin 
tuolloin yhtenä ratkaisuna uhkaavaan lääkäri- ja hoitajapulaan. Muun muassa 
Filippiineiltä suunniteltiin rekrytoitavan peräti 10 000 sairaanhoitajaa Suo- 
meen. Tätä kirjoitettaessa työvoimapoliittinen tilanne on kuitenkin muuttu- 
nut globaalin talouslaman myötä, eivätkä aiemmat ennusteet työvoimapulasta 
näytä pitävän paikkaansa. Vuonna 2015 Työ- ja elinkeinoministeriö arvioi, 
ettei sosiaali- ja terveysala kokonaisuutena kärsi lähitulevaisuudessa työvoi- 
mapulasta, mutta alueelliset erot voivat kuitenkin olla suuria (Koponen 2015; 


myös Ammattibarometri 2017). 

Sosiaali- ja terveysalan työyhteisöt kansainvälistyvät myös siten, että Suo- 
meen muuttaneet kouluttautuvat täällä hoitotyöhön tai Suomeen perhesyistä 
tai muilla perusteilla muuttaneilla on lähtömaassa hankittu alan koulutus. 
Vuonna 2000 Suomessa oli 1 450 ulkomaalaistaustaista sairaanhoitajaa ja 
2 285 lähihoitajaa, kun vastaavat luvut vuonna 2012 olivat 3 442 ja 6 607. Mo- 
lemmissa ammattiryhmissä hoitajat olivat pääsääntöisesti lähtöisin Suomen 
naapurimaista Virosta, Ruotsista ja Venäjältä. (Ailasmaa 2015.) Ulkomaalais- 
taustaisten määrä on lisääntynyt viime vuosina erityisesti lähihoitajien am- 
mattiryhmässä. 

Filippiineiltä on rekrytoitu sairaanhoitajia Suomeen vuodesta 2008 läh- 
tien. Tuolloin käynnistettiin pilottihanke, jonka tavoitteena oli luoda malli 
sairaanhoitajien rekrytointiin Filippiineiltä ja filippiiniläisen sairaanhoitaja- 
tutkinnon täydentämiseen laillistetun sairaanhoitajan tutkinnoksi Suomessa. 
(Tuokko, Mäenpää & Nivalainen 2012.) Laillistamismallin kehittäminen jäi 
kuitenkin puolitiehen. Tätä kirjoitettaessa Filippiineiltä on rekrytoitu Suo- 
meen yli kolmesataa sairaanhoitajaa, jotka työskentelevät Suomessa yleensä 
hoiva-avustajina ja kouluttautuvat samalla lähihoitajiksi. Kaikille Suomeen 
suoraan rekrytoiduille sairaanhoitajille on järjestetty Filippiineillä lähtömaa- 
koulutusta, jossa heille on opetettu erityisesti suomen kieltä. 

Tässä raportissa esiteltävässä tutkimushankkeessa kartoitettiin kokemuk- 
sia filippiiniläishoitajien suorarekrytoinnista. Työsuojelurahaston ja Tampe- 
reen yliopiston rahoittama tutkimushanke Sosiaali- ja terveysalan uudet yli- 
rajaiset toimintaympäristöt: Tutkimus filippiiniläishoitajien koulutuksesta ja 
integroitumisesta suomalaisiin työyhteisöihin (TRANS-SPACE) toteutettiin 
vuosina 2014-2017 professori Pirkko Pitkäsen johdolla Tampereen yliopiston 
kasvatustieteiden tiedekunnassa. Filippiinejä koskeva aineiston keruu toteu- 
tettiin yhteistyössä Manilassa sijaitsevan tutkimuskeskus Scalabrini Migrati- 
on Centerin kanssa. 

Ensimmäisten sairaanhoitajien rekrytointi Filippiineiltä herätti Suomessa 
kiinnostusta. Ensimmäisiä rekrytointiprosesseja ja niiden saamaa mediahuo- 
miota ovat tarkastelleet tutkimuksissaan Cleland Silva (2016) sekä Näre ja 
Nordberg (2016). Vaittisen (2017) ja Näreen (2012; 2013) tutkimukset valai- 
sevat filippiiniläisten rekrytointia globaalin talouden ja (bio)politiikan näkö- 

kulmista. Myös filippiiniläisten sairaanhoitajien suomen kielen oppimista on 
tutkittu (mm. Seilonen & Suni 2015; Virtanen 2011; 2017). Sosiokulttuurisen 
ja ammatillisen oppimisen näkökulmasta aihepiiriä on tutkittu Tampereen 
yliopiston kasvatustieteiden tiedekunnassa (Vartiainen-Ora 2015; Vartiainen, 
Pitkänen, Asis, Raunio & Koskela 2016; Vartiainen, Alenius, Pitkänen & Kos- 
kela 2017; Vartiainen & Pitkänen 2017). 

Kansainvälinen rekrytointi on väistämättä kansallisvaltioiden väliset rajat 
ylittävää, ylirajaista toimintaa. Siksi ylirajainen, transnationaali näkökulma 
muodosti tälle tutkimukselle luontevan tarkastelukehikon. Transnationaali 
tutkimuksellinen orientaatio korostaa rakenteellisten ja institutionaalisten 
tekijöiden ohella kansainvälisissä toimintaympäristöissä toimivien yksilöi- 
den (esim. maahanmuuttajien) ylirajaisia kontakteja ja toimintoja (Aksakal, 
Schmidt, Korpela & Pitkänen 2018; Castles 2010; Faist 2010). Keskeisenä 
kiinnostuksen kohteena ovat prosessit, joissa ihmisten ylirajaisten kontaktien 
ja aktiviteettien myötä syntyy kansallisvaltioiden väliset rajat ylittäviä sosiaa- 
lisia tiloja, jotka tavallaan yhdistävät muuttajien lähtömaat ja vastaanottavat 
maat yhdeksi ylirajaiseksi tilaksi (Basch, Glick Schiller & Szanton Blanc 1994; 
Faist 2000). 

TRANS-SPACE-hankkeen keskeisenä kiinnostuksen kohteena olivat Filip- 
piineiltä rekrytoitujen hoitajien kokemukset Filippiineillä ja Suomessa. Ole- 
tuksena oli, että kansainvälisen rekrytointitoiminnan myötä syntyy ylirajaisia 
sosiaalisia, ammatillisia ja koulutuksellisia tiloja, joissa aktiivisia toimijoita 
ovat filippiiniläishoitajien ohella monet lähtömaan ja vastaanottavan yhteis- 
kunnan edustajat. Keskeisiä toimijoita rekrytointiprosessissa ovat myös kan- 
salliset ja kansainväliset rekrytointiyritykset, jotka omalta osaltaan helpotta- 
vat kansallisvaltioiden väliset rajat ylittävää rekrytointia. 

TRANS-SPACE-hankkeessa haluttiin selvittää, miten rekrytointiprosessin 
kolmen keskeisen osapuolen — filippiiniläisen yhteiskunnan, suomalaisen yh- 
teiskunnan ja filippiiniläisten sairaanhoitajien — tarpeet ja odotukset toteu- 
tuvat. Keskeinen kysymys oli, miten kestävää sairaanhoitajien rekrytointi Fi- 
lippiineiltä Suomeen on eettisestä ja taloudellisesta näkökulmasta arvioituna? 

Transnationaali näkökulma mahdollisti terveydenhuollon henkilöstön 


kansainvälisen rekrytoinnin tarkastelun eri toimijoiden näkökulmasta ja yh- 

tenä yhtenäisenä jatkumona. Suomeen rekrytoitavien filippiiniläishoitajien 
tapauksessa rekrytointiprosessi alkaa Filippiineillä lähtömaakoulutukseen 
osallistuvien sairaanhoitajien valinnalla ja jatkuu Suomessa yhteiskunnallisen 
ja työorganisaatioissa tapahtuvan perehdytyksen muodossa. TRANS-SPACE- 
hankkeen yhtenä tavoitteena oli kartoittaa, millaisia ylirajaisia ammatillisia 
ja oppimisen tiloja kansainvälisen rekrytoinnin myötä syntyy (ks. Pitkänen 
& Takala 2012). Tässä tarkastelussa kansainvälinen rekrytointiprosessi kattaa 
myös sairaanhoitajien ammatillisen koulutuksen Filippiineillä ja työyhteisöin- 
tegraation sekä ammatillisen muunto- ja täydennyskoulutuksen Suomessa. 

Yksi kansainvälisen rekrytoinnin haasteista on koulutusjärjestelmien 
erilaisuus lähtö- ja vastaanottavissa maissa. Tämä koskee erityisesti ammat- 
titutkintonsa EU- ja ETA-maiden ulkopuolella suorittaneita terveydenhuollon 
ammattilaisia. Käytännössä hoiva-avustajan ja lähihoitajan tehtävät ovat tyy- 
pillisiä ns. kolmansista maista tulleiden sairaanhoitajien ”sisääntuloammat- 
teja”. (Pitkänen 2011, 80-82.) Useimmissa tapauksissa filippiiniläishoitajien 
ylirajainen oppimisen tila koostuu Filippiineillä suoritetusta sairaanhoitaja- 
koulutuksesta ja lähtömaakoulutuksesta sekä oppisopimuskoulutuksesta ja 
työyhteisöissä tapahtuvasta perehdytyksestä Suomessa. TRANS-SPACE-hank- 
keen tavoitteena oli selvittää, miten eri koulutukset niveltyvät toisiinsa ja mi- 
ten kokonaisuus palvelee hoitajien ammatillista ja sosiokulttuurista sopeutu- 
mista Suomeen. 

Käytännössä edellä mainitut tutkimustehtävät linkittyvät toisiinsa: ul- 
komaalaistaustaisten hoitajien urakehitys on keskeinen kysymys eettisesti ja 
taloudellisesti kestävän rekrytoinnin näkökulmasta. Sosiaali- ja terveyden- 
huollon henkilöstön ylirajaiseen liikkuvuuteen liittyy paljon institutionaalista 
säätelyä, joka voi jarruttaa ulkomailla koulutuksensa hankkineiden hoitoalan 
ammattilaisten sijoittumista Suomen työmarkkinoille (Matinheikki-Kokko 
& Pitkänen 2011, 128—132). Siksi yhtenä kiinnostuksen kohteena oli Filippii- 
neiltä rekrytoitujen sairaanhoitajien osaamisen tunnistaminen ja tutkintojen 
tunnustaminen Suomessa. Tutkimuksessa tarkasteltiin sekä ammatillista 
työssäoppimista oppisopimuskoulutuksessa että sosiokulttuurista oppimista 


työn tekemisen arjessa. Oppisopimuskoulutusta arvioitiin myös työyhteisöjen 

näkökulmasta: miten ohjaus työpaikoilla toimii, ja miten se palvelee kulttuu- 
rien välistä perehdytystä ja kaksisuuntaista oppimista työyhteisöissä? 

Tutkimushankkeessa haluttiin myös seurata Filippiineiltä rekrytoitujen 
sairaanhoitajien integroitumista vastaanottaviin työyhteisöihin Suomessa. 
Kansainvälisissä tutkimuksissa (esim. Gerrish & Griffith 2004; Xiao, Willis 
& Jeffers 2014) on osoitettu, että kulttuurisen sulauttamisen ideologiaan pe- 
rustuva assimilatiivinen henkilöstöpolitiikka vaikeuttaa usein ulkomaalais- 
taustaisten työntekijöiden sopeutumista uusiin työ- ja toimintaympäristöi- 
hinsä. Myös Suomessa tehdyissä tutkimuksissa on todettu, että ulkomailta 
muuttaneiden odotetaan yleensä sopeutuvan työyhteisön vakiintuneisiin toi- 
mintamalleihin, eikä rakenteisiin institutionalisoituneita toimintamalleja ky- 
seenalaisteta (esim. Pitkänen 2006; Sippola & Vartiainen 2017). Kulttuurisen 
sulauttamisen ideologiaan perustuva henkilöstöpolitiikka perustuu ajatuk- 
seen, että työyhteisö voi jatkaa entiseen malliin, kunhan vaan uudet tulokkaat 
opetetaan ”talon tavoille”. Tällaiseen assimilatiiviseen henkilöstöstrategiaan 
liittyy odotus työntekijöiden samanlaisuudesta, jossa suomalainen työntekijä 
on standardi. Ongelmallista tässä on, että mikäli suomalaisuutta pidetään oi- 
kean mittana, ulkomaalaistaustasta tulee väistämättä vaje (Laurén & Wrede 
2008; Nieminen 2010). 

Kun ulkomaalaistaustaisen henkilöstön määrä nousee, herää kysymys, 
miten kulttuurisen monimuotoisuuden kasvu muuttaa työyhteisöjen arkea. 
Samalaisen kohtelun periaate voi olla toimiva suhteellisen homogeenisissa 
organisaatioissa, mutta monikulttuurisissa työyhteisöissä tilanne on toinen. 
Henkilöstön hyvinvoinnin ja toiminnan tuloksellisuuden edistämiseksi tar- 
vitaan henkilöstöpolitiikkaa, joka ottaa henkilöstön kielellisen, kansallisen ja 
kulttuurisen moninaisuuden huomioon. Taustalla on ajatus, että henkilöstön 
jäsenet ovat erilaisia mutta samanarvoisia. Tavoitteena on, että kunkin henki- 
löstön jäsenen osaamista pystyttäisiin hyödyntämään parhaalla mahdollisella 
tavalla. Tällainen moniarvoinen, pluralistinen henkilöstöpolitiikka asettaa 
kuitenkin vastaanottavan työyhteisön haasteellisen tehtävän eteen: koko hen- 
kilöstön on oltava valmis tarkistamaan ja muuttamaan perinteisiä toimintata- 


pojaan. (Biles & Frideres 2012; Sippola & Vartiainen 2017.) 

Myös sosiaali- ja terveydenhuollon organisaatioissa tehdyissä tutkimukses- 
sa on osoitettu, että ulkomaalaistaustaisen henkilöstön odotetaan sopeutuvan 
vastaanottavan yhteisön sosiaalisiin rakenteisiin ja toimivan suomalaisiksi 
määriteltyjen, vakiintuneiden käytäntöjen mukaisesti. Ulkomailla hankittua 
koulutusta ja osaamista ei yleensä arvosteta eikä oteta työyhteisöissä käyt- 
töön. (Lauren & Wrede 2008; Nieminen 2011; Pitkänen 2011; Vartiainen-Ora 
2015.) Ulkomaalaistaustaisten integroituminen vastaanottavaan työyhteisöön 
on nähty pikemminkin yksisuuntaisena vähemmistöjen sulautumisena enem- 
mistöön kuin vähemmistöjen ja enemmistön vastavuoroisena sopeutumispro- 
sessina (Castles, Korac, Vasta & Vertovec 2003, 114-115; Vasta 2007, 5-6). 

Vastauksia tutkimuskysymyksiin haettiin keräämällä tutkimusaineistoa 
Suomesta ja Filippiineiltä lomakekyselyiden, puolistrukturoitujen teemahaas- 
tattelujen ja asiantuntijahaastattelujen avulla. Aineiston hankinta aloitettiin 
vuonna 2014 Filippiineillä haastattelemalla paikallisia viranomaisia ja Suo- 
meen muuttoa suunnittelevia sairaanhoitajia. Tutkimukseen osallistuneet sai- 
raanhoitajat osallistuivat Filippiineillä järjestettyyn lähtömaakoulutukseen. 
Filippiiniläishoitajien kokemuksia lähtömaakoulutuksesta ja tulevaisuuden 
odotuksia kartoitettiin lomakekyselyn ja haastattelujen avulla. Kaikki lähtö- 
maakoulutukseen osallistuneet sairaanhoitajat (n=36) vastasivat kyselyyn." 
Vastaajien enemmistö (27) oli naisia. Vastaajista kaksi oli naimisissa ja neljäl- 
lä oli yksi tai useampi lapsi. Kaikki kyselyyn osallistuneet olivat suhteellisen 
nuoria, 21-32-vuotiaita. Kyselylomake koostui avoimista ja strukturoiduista 
kysymyksistä. Aineiston vähäisyyden vuoksi vastausten käsittely tässä rapor- 
tissa on luonteeltaan lähinnä kuvailevaa. Numeerisen aineiston kuvailussa on 
käytetty taulukointia ja tunnuslukuja, kuten esiintymistiheyttä (frekvenssiä). 

Lomakekyselyn tueksi haastattelimme vielä 20 sairaanhoitajaa, jotka va- 
littiin satunnaisesti lähtömaakoulutukseen osallistuneiden joukosta. Haas- 
tateltavista 14 oli naisia ja 6 miehiä ja heidän ikänsä vaihteli 21 vuodesta 29 
vuoteen. Kaikki olivat naimattomia, mutta yhdellä haastateltavista oli alle 
kouluikäinen lapsi. Puolistrukturoitujen haastattelujen avulla pyrimme selvit- 


tämään filippiiniläishoitajien kokemuksia lähtömaakoulutuksesta, Suomeen 


4 Lupa tutkia lähtömaakoulutuksessa olevien filippiiniläishoitajien kokemuksia saatiin 


filippiiniläishoitajia Suomeen rekrytoivan yrityksen toimitusjohtajalta. 

muuton motiiveja ja hoitajien tulevaisuuden odotuksia. Opiskelijoiden lisäksi 
haastattelimme kahta suomalaista lähtömaakoulutuksen opettajaa. 

Lisäksi Filippiineillä haastateltiin vuonna 2014 kahtatoista sairaanhoita- 
jakoulutuksesta vastaavaa viranomaista ja kansainvälisen rekrytoinnin asian- 
tuntijaa. Haastattelujen tavoitteena oli lisätä tutkijoiden ymmärrystä kansain- 
välisestä rekrytoinnista filippiiniläisessä viitekehyksessä.? 

Aineiston hankintaa jatkettiin Suomessa sairaanhoitajien saavuttua Fi- 
lippiineiltä Suomeen. Vuosina 2015-2016 haastateltiin kymmentä eri puolel- 
la Suomea työskentelevää hoitajaa. Haastateltaviksi pyydettiin työnantajan 
avustuksella satunnaisotannalla osa Filippiineillä lähtömaakoulutukseen 
osallistuneista ja Filippiineillä aiemmin haastatelluista sairaanhoitajista. Li- 
säksi haastateltiin filippiiniläishoitajien ohjaajia (n=8) ja esimiehiä (n=4). 
Puolistrukturoitujen haastattelujen avulla selvitettiin vastaajien käsityksiä ja 
kokemuksia työssä oppimisesta ja lähihoitajakoulutuksesta, sekä Filippiineiltä 
rekrytoitujen hoitajien sopeutumisesta työyhteisöön ja suomalaiseen yhteis- 
kuntaan. Kaikki haastatteluihin kutsutut tiesivät, että heillä oli oikeus kiel- 
täytyä haastatteluista, mutta kukaan ei sitä tehnyt. 

Lisäksi haastateltiin kahta Filippiineiltä aiemmin rekrytoitua sairaan- 
hoitajaa perheineen. Näissä haastatteluissa käsiteltiin erityisesti perheenyh- 
distämiseen liittyvistä kysymyksistä, joihin ei saatu vastauksia varsinaisen 
kohderyhmän kautta, koska kaikki olivat naimattomia ja vain yhdellä siihen 
ryhmään kuuluvista oli oma lapsi. 

Kansainvälisen rekrytoinnin asiantuntijoita haasteltiin Filippiinien lisäksi 
myös Suomessa. Haastatteluihin osallistuivat sosiaali- ja terveyspalveluja tuot- 
tavan yrityksen laatu- ja kehitysjohtaja, henkilöstöpalveluyrityksen toimitus- 
johtaja ja koordinaattori, toisen henkilöstöpalveluyrityksen HR-asiantuntija, 


sosiaali- ja terveysalan lupa- ja valvontavirastoValviran johtava virkamies, am- 


Filippiineillävuonna2014haastatellutasiantuntijat edustivat seuraaviaorganisaatioita: 
Commission on Higher Education (CHED); Philippine Nurses Association (PNA); 
Goethe Institut Philippines; Professional Regulation Commission (PRC); Technical 
Education and Skills Development Authority (TESDA); Philippine Overseas Employment 
Administration (POEA); Alliance of Young Nurse Leaders & Advocates (AYNLA). Lisäksi 
haastateltavina oli Scalabrini Migration Centerin (SMC) ja Saint Louis Universityn (SLU) 
tutkijoita sekä terveystieteen professori Fely Marilyn E. Lorenzo ja professori Erlinda 
Palaganas. 

mattiliitto Tehyn ja SuPerin neljä asiantuntijaa sekä kaksi lähihoitajakoulu- 
tuksen ja suomen kielen opettajaa. Asiantuntijoiden käsityksiä ja kokemuksia 
kartoitettiin myös sähköpostikyselyn avulla?. Taustatietoa kartutettiin muun 
muassa perehtymällä aiempia filippiiniläishoitajien rekrytointeja koskeviin 
asiakirjoihin ja raportteihin. 

Osana TRANS-SPACE-hanketta järjestettiin keväällä 2017 kolmen kehit- 
tämispajan valmennuskokonaisuus sellaisissa työyhteisöissä, joihin oli rekry- 
toitu sairaanhoitajia Filippiineiltä. Tavoitteena oli hyödyntää hankittua tut- 
kimustietoa ja auttaa työyhteisöjä kulttuurien välisen työn kehittämisessä. 
Kehittämistyöpajat toteutettiin toimintatutkimuksen otteella (esim. Heikki- 
nen, Rovio & Syrjälä 2009; Kuula 1999) neljässä sosiaali- ja terveydenhuollon 
organisaatiossa. Kehittämistoimien kohteina olivat uuden työntekijän vas- 
taanotto ja perehdytys, kulttuurien välinen vuorovaikutus ja kielen oppimisen 
tukeminen työyhteisössä. Nämä kehittämiskohteet nousivat esiin tutkimus- 
haastattelujen (2015—2016) analyyseissä. 

Työpajoihin osallistuneilta kerättiin palautetta kyselylomakkeella, ja vas- 
taukset analysoitiin laadullisen sisällönanalyysin avulla. Aineistona käytettiin 
lisäksi osallistujien työpajoissa tekemiä ryhmätöitä sekä kouluttajien havain- 
toja työpajoissa käydyistä ryhmäkeskusteluista. Taulukkoon 1 on koottu ko- 
konaisuudessaan vuosina 2015—2017 Filippiineillä ja Suomessa hankittu tut- 
kimusaineisto. 

Haastattelukielinä olivat suomi ja englanti. Filippiiniläisten hoitajien 
haastattelut ja viranomaishaastattelut Filippiineillä tehtiin englannin kielellä, 
muut haastattelut olivat suomenkielisiä. Kaikki haastattelut nauhoitettiin ja 
litteroitiin sanatarkasti. Haastatteluaineistot analysoitiin laadullisella sisäl- 
lönanalyysillä. Ensimmäisessä vaiheessa haastattelut analysoitiin aineistoläh- 
töisesti: aineistosta haettiin ilmaisuja, jotka liittyvät työyhteisöintegraatioon 
ja oppimiseen työyhteisössä. Analyysiä jatkettiin teoriaohjaavasti (Tuomi & 
Sarajärvi 2009) jäsentämällä aineistoa integraation käsitteen dimensioiden 


mukaisesti. Löydetyt ilmaukset kirjattiin seuraavien teemojen alle: sosiokult- 
3 Sähköpostin avulla vastauksia saatiin seuraavien organisaatioiden edustajilta: Attendo 
Suomi, Attendo Sverige, HYKS-sairaanhoitoalue, Laurea, SuPer, Työ- ja elinkeino- 
ministeriö TEM, Sosiaali- ja terveysalan lupa- ja valvontavirasto Valvira, Värdförbundet 
Sverige, Bundesagentur fiir Arbeit, BRD. 

Taulukko 1. Tutkimusaineisto 


Filippiineillä kerätty aineisto Vastaajien lukumäärä 
Lomakekysely 36 
Hoitajahaastattelut 20 
Asiantuntijahaastattelut 12 
Kouluttajien haastattelut 2 


Suomessa kerätty aineisto 


Filippiiniläishoitajien haastattelut 12 
Työpaikkaohjaajien haastattelut 

Esimieshaastattelut 

Asiantuntijahaastattelut 

Sähköpostikysely asiantuntijoille 

Kehittämishankkeeseen osallistuneet henkilöt 48 


tuurinen integraatio, sosiokulttuurinen oppiminen, ammatillinen integraatio, 
ammatillinen oppiminen, perehdytys ja oppiminen. Aineistoja analysoitiin 
lisäksi tarkastelemalla, missä määrin haastatteluissa mainittiin integraatiota 
ja oppimista edistävinä tekijöinä muuttajaan itseensä liittyviä, sisäisiä tekijöitä 
sekä toisaalta vastaanottavaan työympäristöön liittyviä, ulkoisia tekijöitä. 

Tutkimusaineisto hankittiin ja käsiteltiin tutkimuseettisten periaatteiden 
mukaisesti. Kaikki haastateltavat ja kehittämishankkeeseen osallistuneet sai- 
vat etukäteen kirjallisesti joko englannin tai suomen kielellä yksityiskohtaista 
tietoa aineiston keruun tarkoituksesta, luottamuksellisuudesta ja raportoin- 
nista. Ennen haastattelua tai kehittämishankkeeseen osallistumista osallistu- 
jilla oli mahdollisuus kysyä tutkimuksesta ja heille kerrottiin, miten aineistoa 
käsitellään ja säilytetään ja miten tutkittavien anonymiteetti varmistetaan. 
Tutkittavat allekirjoittivat suostumuslomakkeen, ja heille kerrottiin, että 
osallistujalla on oikeus perua osallistumisensa missä tutkimuksen vaiheessa 
tahansa. 

Koska tutkimukseen osallistuneet filippiiniläishoitajat sekä heidän kolle- 
gansa ja esimiehensä voivat olla helposti tunnistettavissa, tuloksia raportoita- 
essa haastateltavien ja kehittämishankkeeseen osallistuneiden sukupuolta tai 


työpaikkaa ei mainita vastaajien anonymiteetin turvaamiseksi. Samasta syystä 

haastattelulainauksista on poistettu kaikki paikkakuntiin ja työyhteisöihin 
viittaavat tiedot. Lisäksi kieli on muutettu yleiskielen mukaiseksi puhekie- 
leksi. Lukemisen helpottamiseksi englanninkieliset haastattelulainaukset on 
suomennettu (alkuperäiset lainaukset löytyvät alaviitteistä). 

Tämä tutkimusraportti koostuu johdannon (luku 1) lisäksi seitsemästä 
pääluvusta. Luvussa 2 johdattelemme lukijan aiheeseen esittelemällä filippii- 
niläisten sairaanhoitajien kansainvälistä muuttoliikettä sekä globaalisti että 
Suomen näkökulmasta. Seuraavissa luvuissa 3—4 esitellään tutkimuksen tu- 
loksia. Näissä luvuissa sairaanhoitajien kansainvälistä rekrytointia tarkastel- 
laan eri osapuolten näkökulmasta. Luvussa 3 äänensä saavat kuuluviin filip- 
piiniläisten sairaanhoitajat, kun taas luvussa 4 tuodaan esiin eri osapuolten 
näkemyksiä Suomessa. Luvussa 5 tuloksia pohditaan taloudellisen ja eettisen 
kestävyyden näkökulmista. Lopuksi luvussa 6 ehdotamme, miten tämän tut- 


kimuksen tuloksia voisi soveltaa käytäntöön. 

2 
Filippiiniläisten sairaanhoitajien 
rekrytointi globaaleilla työmarkkinoilla 


Filippiinit tunnetaan yhtenä maailman suurimmista työvoimareserveistä, 
sillä noin kymmenen prosenttia yli satamiljoonaisesta kansasta työskentelee 
ulkomailla. Maastamuuttoa hallinnoiva viranomainen Philippine Overseas 
Employment Authority (POEA) rekisteröi vuosittain satojatuhansia uusia 
ulkomaisia työsopimuksia. (Philippine Overseas Employment Administration 
2015.) 


2.1 ilippiiniläiset sairaanhoitajat globaaleilla työmarkkinoilla 


Noin kymmenen miljoonaa filippiiniläistä sairaanhoitajaa työskentelee yli 
200 maassa eri puolilla maailmaa (Encinas-Franco 2016, 67). Eniten heitä on 
muuttanut töihin Persianlahden maihin ja englanninkielisiin maihin, Yh- 
dysvaltoihin, Kanadaan, Australiaan ja Britanniaan. Sairaanhoitajien mas- 
samuuttoa Filippiineiltä on selitetty ennen muuta maan siirtomaataustalla. 
Filippiinien sairaanhoitajakoulutus rakennettiin yhdysvaltalaisen mallin mu- 
kaan maan ollessa Yhdysvaltojen vallan alla vuosina 1898—1946 (Brush 2010). 
Maan korkeakoulutuksen kieleksi vakiintui tuolloin englanti. Ennen Yhdys- 
valtojen isännyyttä Filippiinit oli ollut Espanjan siirtomaana 1500-luvulta 
lähtien, jolloin Espanja vähitellen valloitti nykyisen Filippiinien saariryhmät 
(Borg & Selin 2003, 17-25). Espanjan vallan aikana maa sai nimensä Filippii- 
nit Espanjan kuningas Filip II:n mukaan, ja tuolta ajalta periytyvät monien 
filippiiniläisten espanjankieliset nimet. 

Filippiineistä tuli itsenäinen valtio toisen maailmansodan jälkeen vuonna 
1946. Viimeisen siirtomaaisännän, Yhdysvaltojen, mallin mukainen englan- 
ninkielinen sairaanhoitajakoulutus yhdessä toisen maailmansodan jälkeisen 


pohjoisamerikkalaisen maahanmuuttopolitiikan kanssa johti siihen, että 

Filippiineistä tuli ”hoiva-alan imperiumi” (empire of care), joka kouluttaa jat- 
kuvasti sairaanhoitajia kansainvälisille työmarkkinoille (Choy 2003). 

Työvoiman maastamuutto kiihtyi merkittävästi 1970-luvulla Ferdinand 
Marcosin hallintokaudella, jolloin maastamuuttoa aktivoitiin valtion toimen- 
piteillä (Brush & Solchalski 2007). Marcosin politiikka oli tarkoitettu väli- 
aikaiseksi ratkaisuksi korkean työttömyyden ja ulkomaanvelan rasittamaan 
maahan. Väliaikainen ratkaisu muuttui kuitenkin vuosien saatossa pysyväk- 
si tilanteeksi, jossa sekä Filippiinien valtiontalous että filippiiniläiset kotita- 
loudet ovat tulleet riippuvaisiksi siirtolaisten rahalähetyksistä. (Choy 2003; 
Guevarra 2010.) Siirtolaisten lähettämä raha pitää kotimaista kysyntää yllä 
ja on siten tärkeä osa kansantaloutta. Vuonna 2015 rahalähetykset muodosti- 
vat noin kymmenen prosenttia Filippiinien bruttokansantuotteesta (Bangko 
Sentral ng Pilipinas 2015). 

Taloudellisten reunaehtojen ohella filippiiniläisten sairaanhoitajien elä- 
mää määrittää maastamuuton traditio (Choy 2003, 4). Noin 85 prosenttia 
laillistetuista sairaanhoitajista työskentelee jossain elämänsä vaiheessa ulko- 
mailla (Lorenzo ym. 2007, 1409). Schultzin ja Rijksin (2014) mukaan vuosina 
1998—2008 yli puolet vastavalmistuneista sairaanhoitajista muutti ulkomaille, 
ja trendi on edelleen kasvava. 

Sairaanhoitajien ulkomaille muuton syyksi on osoitettu myös valmistunei- 
den hoitajien pettymys terveydenhuollon rakenteisiin Filippiineillä. Valtio ei 
osoita varoja terveydenhuoltoon, työolosuhteet ovat heikot ja etenkin maaseu- 
dulla lääkäreitä ja sairaanhoitajia on väestömäärään nähden aivan liian vähän 
(Lorenzo ym. 2007; Masselink & Lee 2010). Edellä mainittujen ”työntävien” 
tekijöiden rinnalla muuttopäätöksiin vaikuttavat myös kohdemaiden vetovoi- 
matekijät (Kingma 2006, 19). Teollistuneiden länsimaiden vetovoimatekijöitä 
ovat ennen kaikkea parempi palkkataso ja toivotut paremmat mahdollisuudet 


ammattitaidon kehittämiseen (Lorenzo ym. 2007, 1412). 


2.1.1 Sairaanhoitajan tutkinnolla ulkomaille tienaamaan 


Sairaanhoitajan tutkinto on Filippiineillä nelivuotinen alempi korkeakoulu- 
tutkinto, jonka opiskelijat maksavat itse. Suurin osa sairaanhoitajista valmis- 


tuu yksityisistä yliopistoista. Niissä neljän vuoden lukuvuosimaksut ja oppi- 

materiaalit maksavat haastattelemiemme filippiiniläisten hoitajien mukaan 
noin 4 800-6 ooo euroa. Valtion yliopistoissa sairaanhoitajan tutkinnon voi 
suorittaa hieman edullisemmin, noin 3 ooo eurolla, mutta koulutuksen laatu- 
erot ovat suuria ja siksi monet pyrkivät kalliimpiin yksityisyliopistoihin, joista 
valmistuneilla uskotaan olevan parhaat mahdollisuudet päästä ulkomaille töi- 
hin (Vaittinen, Sakilayan Latvala & Vartiainen 2017). 

Valmistuneen sairaanhoitajan on läpäistävä tutkinnon suorittamisen jäl- 
keen vielä valtakunnallinen laillistamiskoe (/icensure exam). Laillistamiskoe 
sinänsä ei ole kallis, mutta sen ympärille on syntynyt valtava valmennusbis- 
nes. Laillistamiskokeesta vastaavan viranomaisen, Professional Regulatory 
Commission (PRC), mukaan yksityiset koulutuksen järjestäjät ovat onnistu- 
neet luomaan Filippiineille toimintakulttuurin, jossa sairaanhoitajat eivät 
uskalla mennä laillistamiskokeeseen ilman valmennuskurssia (haastattelu, 
PRC:n edustaja 11/2014, Manila). Filippiineillä haastattelemamme sairaanhoi- 
tajat kertoivat, että muutaman kuukauden valmennuskurssi voi maksaa jopa 
I 000 euroa. 

Suuri osa haastatelluista sairaanhoitajista kertoi ulkomailla työskentelevien 
sukulaisten maksaneen ainakin osan heidän korkeista opiskelumaksuistaan. 
Myös Lena Näre (2013) on raportoinut, että keskituloisetkin filippiiniläisper- 
heet tarvitsevat ulkomailla työskentelevien perheenjäsenten rahalähetyksiä 
sairaanhoitajaopintojen rahoittamiseen. 

Yksi Filippiinien sairaanhoitajakoulutukseen liittyvä ongelma on, että työ- 
voiman kansainvälinen kysyntä ohjaa paikallisten koulutusorganisaatioiden 
tarjontaa ja pakottaa oppilaitokset sopeuttamaan opetussisältöjä ulkomaisten 
tarpeiden mukaan. Opetussuunnitelmia muutetaan tiuhaan tahtiin rikkaiden 
maiden vaihtuvien pätevyys- ja osaamisvaatimusten mukaan. (Ortiga 2014.) 
Näin filippiinilaisten omat terveydenhuollon tarpeet jäävät vähemmälle huo- 


miolle. 


2.1.2 Rekrytointiyritykset yhdistävät työvoiman ja sen kysynnän 


Yksi merkittävä toimijaryhmä globaaleilla terveydenhuollon työmarkkinoil- 
la ovat rekrytointiyritykset, jotka saattavat maapallon toisella puolella olevat 
työnantajat ja työtä etsivät terveydenhoidon ammattilaiset yhteen. Rekry- 

tointiyritykset toimivat yleensä työnantajien toimeksiannosta ja laskuttavat 
työnantajia palveluistaan. Monesti ne kuitenkin perivät maksuja myös työn- 
hakijoilta, olipa se laillista tai ei. (Buchan, Kingma & Lorenzo 2005; Kingma 
2006.) 

Filippiiniläisten sairaanhoitajien Suomeen rekrytoinnissa on mukana sekä 
suomalaisia että filippiiniläisiä toimijoita. Filippiinien hallinto pyrkii varmis- 
tamaan rekrytointitoimien laillisuutta säädöksillä, joiden mukaan maassa 
toimivien yksityisten rekrytointiyritysten on oltava 75 prosenttisesti filippii- 
niläisten omistuksessa. Lisäksi yrityksillä tulee olla toimivia yhteyksiä ulko- 
maisten työnantajien kanssa. Hallinnon edustajat pyrkivät selvittämään sekä 
paikallisten rekrytointiyritysten että niiden ulkomaisten yhteistyökumppa- 
nien taustat ennen toiminnan aloittamista. Tavoitteena on ulkomaille muut- 
toa suunnittelevien kansalaisten suojelu. (Encinas-Franco 2016, 63—67.) 

Filippiinien hallituksen maastamuuttopolitiikkaa on täsmennetty pre- 
sidentti Benigno Aguinon hallituskaudella. Tavoitteena on, että muutto ul- 
komaille työn perässä olisi filippiiniläisille pikemminkin valinta kuin pakko. 
Lisäksi pyritään kehittämään toimia ulkomailla työskentevien kansalaisten 
suojelemiseksi ja paluumuuton helpottamiseksi (Philippine Development 
Plan 2011-2016). Vaikka poliittiset tavoitteet eivät aina toteudu käytännössä, 
Filippiinien hallinnon pyrkimyksenä on edistää kestävää kansainvälistä rekry- 
tointia. 

Kestävän kansainvälisen rekrytoinnin koetinkivet liittyvät taloudellis- 
ten ja poliittisten kysymysten ohella toiminnan eettisyyteen. Voidaan kysyä, 
millä oikeutuksella vauraat maat rekrytoivat koulutettua terveydenhuollon 
henkilöstöä köyhemmissä maissa sen sijaan että kouluttaisivat itse riittävästi 
työvoimaa. Miten käy lähtömaiden oman terveydenhuollon ja väestön hyvin- 
voinnin, jos valmistuvien ammattilaisten suurin toive on päästä töihin ulko- 
maille? Filippiinien tapauksessa maan oma terveydenhuolto kärsii jatkuvasti 
resurssipulasta, johon siirtolaisten rahalähetyksetkään eivät tuo helpotusta, 
koska maan poliittinen johto ei ole suunnannut varoja terveydenhuollon ke- 
hittämiseen (haastattelu, F.M. Lorenzo 11/2014, Manila). Toisaalta tärkeää 
on myös yksittäisten ihmisten oikeus hakea parempaa elintasoa, koulutustaan 


vastaavaa työtä ja ammatillista kehitystä valtioiden rajoista riippumatta. 

2.1.3 Sairaanhoitajat joustavat globaalin kysynnän tahdissa 


Yksittäisille hoitajille työskentely ulkomailla voi tarjota ponnahduslaudan 
kunnon palkkaan, säästöihin ja kotimaata parempiin työoloihin. Sairaanhoi- 
tajakoulutusta markkinoidaankin Filippiineillä nimenomaan houkuttelevilla 
näkymillä ulkomaisista työpaikoista (Cleland Silva 2016). Viimeisin suuri hoi- 
tajakoulutuksen aallonhuippu Filippiineillä syntyi 2000-luvun alussa, jolloin 
ennustettiin, että etenkin Yhdysvalloissa tarvitaan lähitulevaisuudessa suuria 
määriä hoitajia vanhenevalle väestölle. Ennusteen kannustamana Filippiineil- 
le syntyi satoja uusia sairaanhoitajaoppilaitoksia, joihin hakeutui opiskele- 
maan ennätysmäärä filippiiniläisnuoria. Vuosituhannen viiden ensimmäisen 
vuoden aikana sairaanhoitajaopiskelijoiden määrä Filippiineillä kahdeksan- 
kertaistui (50 000 vuonna 2001; 400 000 vuonna 2005). (Human Resources 
for Health Network 2012; Lorenzo ym. 2007.) Tuolloin jopa monet lääkäriksi 
valmistuneet hakeutuivat sairaanhoitajakoulutukseen päästäkseen töihin Yh- 
dysvaltoihin (Lorenzo ym. 2007, 1410-1412). 

Vuonna 2008 Yhdysvalloista alkanut globaali talouskriisi romahdutti kui- 
tenkin ulkomaisten hoitajien kysynnän. Vaikka Filippiinien opetusministeriö 
reagoi muuttuneeseen markkinatilanteeseen sulkemalla sairaanhoito-oppilai- 
toksia, reaktio tuli liian myöhään. Hoitajabuumi ja sen äkillinen päättymi- 
nen johtivat siihen, että Filippiineillä jäi yli 250 000 sairaanhoitajaa joko työt- 
tömäksi tai teki työtä, joka ei vastannut heidän koulutustaan. (Haastattelu, 
F.M. Lorenzo 11/2014, Manila.) Kun sairaanhoitajien työttömyys on kasvava 
ongelma, Filippiinien hallinto ei enää suoranaisesti kannusta tai tue maasta- 
muuttoa vaan riittää, että hallinnolliset ja poliittiset ratkaisut mahdollistavat 
ulkomaille muuton (haastattelut, Asis ja Battistella 11/2014, Manila). 

Suuri osa Filippiineillä koulutetuista sairaanhoitajista työskentelee ulko- 
maille muutettuaan avustavissa tehtävissä, joissa ei voi käyttää täysipainoisesti 
sairaanhoitajan ammatillista osaamista (Beriones 2014). Myös uuteen yhteis- 
kuntaan ja työympäristöön sopeutumisessa on monenlaisia haasteita. Kan- 
sainvälissä tutkimuksissa on tuotu esiin paitsi työsuhteiden turvattomuus ja 
työsopimusten epävarmuus myös koulutusta vastaamattomat työsuhteet ja 
vähäiset mahdollisuudet ammatilliseen kehittymiseen (Alexis 2013; Alexis, 


Vydelingum & Robbins 2007; Xu, Gutierrez & Kim 2008). Myös perheen ja 

yhteisön tuen puuttuminen, vastaanottavien työyhteisöjen ja asiakkaiden kiel- 
teiset asenteet ja rakenteellinen rasismi on mainittu eri tutkimuksissa filippii- 
niläisten sairaanhoitajien integroitumista hidastaviksi tai estäviksi tekijöiksi 
(Adams & Kennedy, 2006; Alexis 2015; Beriones 2014; Xiao ym. 2014). 
Tutkimusten mukaan ulkomailta rekrytoitujen hoitajat kohtaavat työyh- 
teisöissä ongelmia ennen kaikkea viestinnässä ja vuorovaikutuksessa (Dahle & 
Seeberg 2013; Magnusdottir 2005; Xu 2007). Erityisesti ei-englanninkielisissä 
maissa kohdemaan kielen oppiminen on ammatillisen ja yhteiskunnallisen in- 
tegraation keskeinen haaste. Asiakkaiden kanssa tehtävässä työssä kohdemaan 
kieltä tulisi hallita hyvin, mutta harva on opiskellut vieraana kielenä pieniä 
kieliä kuten islantia, norjaa tai suomea (vrt. Dahle & Seeberg 2013; Magnus- 


dottir 2005). 


2.2 Filippiiniläiset hoitoalan ammattilaiset Euroopassa 


Euroopan maat eivät perinteisesti ole olleet filippiiniläisten sairaanhoitajien 
pääasiallisia muuttokohteita (Battistella & Asis 2014), joskin 1900-luvun lo- 
pulla monet filippiiniläishoitajat löysivät työtä Britanniasta. Britannian val- 
tio rekrytoi vuodesta 1998 lähtien sairaanhoitajia aktiivisesti muun muassa 
Intiasta ja Filippiineiltä helpottaakseen hoitajapulaansa (Calenda 2014, 4). 
Britannian politiikka kuitenkin muuttui 2000-luvun puolella, kun ulkomai- 
sen työvoiman tarve väheni kansainvälisen laman ja siihen liittyneiden suur- 
ten julkisen terveydenhoidon menoleikkausten vuoksi (Cangiano, Shutes, 
Spencer & Leeson 2009). Tuolloin filippiiniläiset hoitajat alkoivat hakeutua 
töihin myös muihin Euroopan maihin. 

Hoitajapulan oletetaan lisääntyvän monissa Euroopan maissa, kun maan- 
osan väestö ikääntyy. Euroopan komissio on arvioinut Euroopan tarvitsevan 
vuoteen 2020 mennessä 590 ooo uutta sairaanhoitajaa (European Commission 
& Economic Policy Committee 2012). Muuttuva väestörakenne vauhdittaa 
kansainvälistä rekrytointia terveydenhoitoalan tehtäviin, ja monien Euroopan 
maiden kiinnostus filippiiniläisten sairaanhoitajien rekrytoimiseen on lisään- 
tynyt selvästi. 

Euroopan unionin ja ETA-maiden ulkopuolelta tulevien sairaanhoitajien ei 


kuitenkaan ole helppo päästä koulutustaan vastaavaan työhön EU/ETA-alueel- 

la. Keskeisenä esteenä on Euroopan unionin direktiivi 2013/55/EU ammat- 
tipätevyyden tunnustamisesta (Ammattipätevyysdirektiivi 2013/55/EU). 
Direktiivin tavoitteena on luoda Euroopan unioniin ammattipätevyyden tun- 
nustamisjärjestelmä, jota sovelletaan tietyin ehdoin myös muissa ETA-mais- 
sa. Tunnustamisjärjestelmän avulla pyritään parantamaan työmarkkinoiden 
joustavuutta ja kannustamaan ammattipätevyyden automaattiseen tunnus- 
tamiseen EU/ETA-alueella. Ammattitaitovaatimuksia on yhtenäistetty ns. 
Bolognan prosessissa 2000-luvun alkupuolelta lähtien. Yhtenäistämisen an- 
siosta EU-kansalainen ja yhdessä EU/ETA-maassa rekisteröity sairaanhoitaja voi 
saada tutkintonsa suoraan tunnustetuksi toisessa jäsenvaltiossa. (Baumann & 
Blythe 2008; Vaittinen ym. 2017.) Yhtenäistämisen kääntöpuolena kuitenkin 
on, että se sulkee ”kolmansista maista” tulleet säädeltyjen ammattien harjoit- 
tajat, esimerkiksi Filippiiniläiset sairaanhoitajat, tutkintojen tunnustamiskäy- 
tännön ulkopuolelle. 

Yksittäisten hoitajien ohella myös Filippiinien hallitus on viime vuosina 
kiinnostunut Euroopan maista sairaanhoitajien muuton kohdemaina (Weber 
& Frenzel 2014). Filippiinien hallinnon tavoitteena on solmia Euroopan mai- 
den kanssa kahdenvälisiä sopimuksia, joilla pyritään edistämään sairaanhoi- 
tajien hallittua työllistymistä Euroopan työmarkkinoille. Esimerkiksi Saksa 
ja Filippiinit allekirjoittivat vuonna 2013 ”Triple Win” -sopimuksen, jonka 
tavoitteena on palvella kaikkien osapuolten, Filippiinien ja Saksan valtioiden 
sekä rekrytoitavien hoitajien, tarpeita (haastattelut, POEA:n ja PNA:n edustajat 
11/2014, Manila). Triple Win -projektin tarkoitus on mahdollistaa Filippii- 
neillä sairaanhoitajan tutkinnon suorittaneiden ammattihenkilöiden hallittu 
rekrytointi Saksaan ja sujuvan laillistaminen Saksassa (sähköposti, Bundes- 
agentur für Arbeit 12/2016). 

Triple Win -projektissa saksalainen työnantaja tarjoaa filippiinilaisille hoi- 
tajille lähtömaassa kielikoulutusta, jonka tavoitteena on saksan kielen taitota- 
so B1. Tämän jälkeen hoitajat saavat kahden vuoden työsopimuksen Saksassa 
avustavina hoitajina, minä aikana he osallistuvat räätälöityyn, kielikoulutusta 
sisältävään oppisopimuskoulutukseen. Saksalainen työnantaja on velvoitettu 
maksamaan hoitajille koulutuksen aikana ammattitaitoisen sairaanhoitajan 
palkkaa. (Sähköposti, Bundesagentur ftir Arbeit 12/2016; Weber & Frenzel 

2014.) Koulutuksen päätyttyä hoitajat saavat oikeuden työskennellä Saksassa 
rekisteröityinä sairaanhoitajina. Projektin tavoitteena oli rekrytoida vuosit- 
tain 500 hoitajaa Filippiineiltä, mutta käytännössä vain hieman yli sata filip- 
piiniläishoitajaa on muuttanut Saksaan sopimuksen puitteissa vuoden 2016 
loppuun mennessä (haastattelu, TEHY 12/2016). 

Useissa asiantuntijahaastatteluissa Manilassa marraskuussa 2014 nousi 
esiin, että Saksan mallin mukaisista kahdenvälisistä sopimuksista on keskus- 
teltu myös joidenkin Pohjoismaiden kanssa. Vaikka suomalaiset yksityiset 
sosiaali- ja terveydenhoitoalan organisaatiot rekrytoivat aktiivisesti sairaan- 
hoitajia Filippiineiltä, toistaiseksi Suomessa ei ole osoitettu kiinnostusta kah- 
denkeskisen sopimuksen solmimiseksi Suomen ja Filippiinien hallitusten kes- 
ken. 

Tätä kirjoitettaessa myös Ruotsiin rekrytoidaan filippiiniläisiä sairaan- 
hoitajia sairaanhoitajiksi saman henkilöstöpalveluyrityksen kautta, joka tuo 
hoitajia Suomeen. Erona Suomeen ja Ruotsiin suuntautuvassa rekrytoinnissa 
on, että Ruotsissa filippiiniläishoitajat kouluttautuvat oppisopimuksella sai- 
raanhoitajiksi. Henkilöstöpalvelu- ja hoivapalveluyrittäjät totesivat Suomen 
ja Ruotsin täydennyskoulutusprosessien eron juontuvan siitä, että Ruotsissa 
on pulaa nimenomaan sairaanhoitajista. Sairaanhoitajapula johtuu siitä, että 
Ruotsissa pääosalla vanhusten ja vammaisten hoivapalvelujen henkilöstöstä 
pitää olla sairaanhoitajan tutkinto. Sen sijaan Suomessa hoivapalvelualalle 
riittää yleensä lähihoitajan tai hoiva-avustajan koulutus, eikä alalle siksi tar- 
vita suuria määriä laillistettuja sairaanhoitajia. (Haastattelut, henkilöstöpal- 
veluyritys A 5/2016; hoivapalveluyrityksen Suomen johdon edustaja 1/2015 ja 
9/2016; hoivapalveluyrityksen Ruotsin johdon edustaja 12/2016). 

Myös Norjaan on rekrytoitu 1990-luvulta lähtien ulkomailta hoitoalan 
ammattilaisia työvoimapulaa helpottamaan (Isaksen 2012, 63; van Riemsdijk 
2010, 933). Suurin osa ulkomaalaisista sairaanhoitajista on lähtöisin muista 
Pohjoismaista, erityisesti Ruotsista ja Tanskasta, mutta hoitajia on rekrytoitu 
myös Euroopan ulkopuolelta, eritoten Filippiineiltä. Voidakseen työskennel- 
lä Norjassa, ulkomailta rekrytoidun sairaanhoitajan tulee saada lupa Norjan 
Terveysalan lupa- ja valvontavirastolta SAFH:ilta (Statens Autorisasjonskontor 
for Helsepersonell). Lupaprosessissa SAFHin tulee todeta sairaanhoitajan nor- 

jan kielen taito riittäväksi. Ellei ulkomaalaistaustaisen hoitajan kielitaito tai 
muut valmiudet riitä, SAFH voi vaatia häneltä lisää norjan kielen tai käytän- 
nön tietojen ja taitojen koulutusta, kuten psykologian ja geriatrian opintoja, 
kunnes ”tarvittava tietotaso on saavutettu”. Joissain tapauksissa ulkomailta 
muuttanut sairaanhoitaja voi jopa joutua suorittamaan sairaanhoitajatutkin- 
non uudelleen Norjassa. (Isaksen 2012, 64.) Samanlainen kokonaan uudelleen 
kouluttautuminen voi olla edessä myös Suomessa (Nieminen 2011). 

Käytännössä ulkomaalaistaustaiset sairaanhoitajat työskentelevät Norjassa 
usein hoiva-avustajina, eikä heillä ole mahdollisuuksia edetä urallaan (Isak- 
sen 2012; van Riemsdijk 2010). Norjassa valtio kuitenkin tukee työperusteista 
maahanmuuttoa tarjoamalla maahanmuuttajille monenlaisia kansainvälis- 
tymispalveluja, muun muassa neuvonta- ja integraatiopalveluja. Norjan työ- 
perusteisen maahanmuuton vetovoimatekijöitä sanotaankin olevan korkean 
palkkatason lisäksi juuri integraatiopalveluihin panostaminen, viranomaisten 
välinen yhteistyö ja erilaiset tukipalvelut. Lisäksi maassa on tarjolla runsaas- 
ti norjan kielen koulutusta, jota järjestää paitsi julkinen ja yksityinen myös 
kolmas sektori. Filippiiniläishoitajia maahan houkuttelee myös mahdollisuus 
perheen yhdistämiseen. (Integration Net -hankkeen opintomatkan matkara- 
portti Norjaan 2014, 8—24.) 

Työvoimapula hoitoalan ammattilaisista Norjassa on synnyttänyt Filippii- 
neillä useita rekrytointifirmoja kilpailemaan filippiiniläisten sairaanhoitajien- 
hoitajien värväyksestä maahan. Toiminta ei aina ole eettisesti kestävällä poh- 
jalla. Filippiinien suurlähetystö Oslossa onkin varoittanut filippiinilaishoitajia 
harhaanjohtavaa tietoa levittävistä rekrytointifirmoista, jotka uskottelevat 
Norjaan havitteleville sairaanhoitajille helppoa pääsyä Norjan työmarkkinoil- 
le ja voivat rahastaa suuria summia palveluistaan. Lähetystö on hoitanut useita 
tapauksia, joissa rekrytointifirmat ovat saattaneet filippiiniläisiä sairaanhoi- 
tajia tilanteeseen, jossa nämä ovat saapuneet Norjaan velkaantuneina ilman 


työtä ja majoitusta. (Embassy of the Philippines 2013.) 

2.3 Filippiiniläiset sairaanhoitajat Suomen työmarkkinoilla 
2.3.1 Ulkomaalaisen sairaanhoitajan laillistaminen Suomessa 


Sairaanhoitajia on rekrytoitu Filippiineiltä Suomeen vuodesta 2008 lähtien. 
Tuolloin kokeiltiin filippiiniläisten sairaanhoitajien rekrytointia Suomeen 
julkiselle sektorille sairaanhoitajiksi. (Tuokko ym. 2012.) Tavoitteena oli lail- 
listusmallin kehittäminen, mutta pilotti hiipui, kun terveydenhuollon henki- 
löstön työvoimapulan uhan koettiin Suomessa väistyneen (haastattelu, henki- 
löstöpalveluyritys B 3/2015). 

Sosiaali- ja terveydenhuollon ammatit ovat Suomessa tarkkaan säädeltyjä: 
sairaanhoitajan ammatin harjoittaminen vaatii laillistuksen, ja myös lähihoi- 
tajan ammattinimikkeen käyttöön on anottava lupa Sosiaali- ja terveysalan 
lupa- ja valvontavirastolta, Valviralta. Ulkomaisten tutkintojen tunnustami- 
seen vaikuttavat monet säädökset, kuten ammattipätevyysdirektiivi (2013/55/ 
EU), laki terveydenhuollon ammattihenkilöistä (559/1994), asetus terveyden- 
huollon ammattihenkilöstä (564/1994) ja laki ammattipätevyyden tunnusta- 
misesta (1384/2015). 

EU/ETA-alueen sisältä ja ulkopuolelta Suomeen muuttavat terveydenhuol- 
lon ammattilaiset ovat hyvin eriarvoisessa asemassa. Toisin kuin EU-kansalai- 
silta, joihin sovelletaan eurooppalaista viitekehystä, EU/ETA-maiden ulkopuo- 
lella suoritettua sairaanhoitajan koulutusta verrataan suoraan suomalaiseen 
sairaanhoitajakoulutukseen. Koulutusten vertailun suorittaa Valviran pyyn- 
nöstä ja hakijan suostumuksella sairaanhoitajia kouluttava ammattikorkea- 
koulu. Oppilaitos antaa Valviralle lausunnon siitä, onko hakijan koulutus täy- 
dennettävissä vastaamaan suomalaista koulutusta sekä siitä, kuinka paljon ja 
minkälaisia lisäopintoja hakijan tulisi suorittaa (sähköposti, Valvira 11/2016). 

Vertailua tehdessään ammattikorkeakoulu voi ottaa huomioon sairaan- 
hoitajan aikaisemman työkokemuksen ja mahdolliset täydennyskoulutukset, 
jotka voivat joiltakin osin korvata koulutusten välillä havaittuja eroja. Koulu- 
tuksen sisällön arvioinnin osalta ammattikorkeakoulun tulee perustaa lausun- 
tonsa hakijan kouluttaneen oppilaitoksen antamiin ja vahvistamiin tietoihin, 
täydennyskoulutuksen osalta kouluttajan antamiin ja vahvistamiin tietoihin 


sekä työkokemuksen osalta työnantajan antamiin työtodistuksiin. (Sähköpos- 

ti, Valvira 11/2016.) Käytännössä vertailun tuloksena on, että EU/ETA-alueen 
ulkopuolelta tulevilta vaaditaan Suomessa aina täydentävää koulutusta (Vait- 
tinen ym. 2017). 

Vaihtoehtoinen polku ei-eurooppalaiselle sairaanhoitajalle saada sairaan- 
hoitajatutkintonsa tunnustetuksi Suomessa on hakea ammattikorkeakouluun 
suorittamaan sairaanhoitajan tutkintoa. Oppilaitos voi halutessaan hyväksyä 
aiempia opintosuorituksia ja työkokemuksia korvaavina opintoina. Päätän- 
tävalta tällaisesta ”hyväksi lukemisesta” on aina yksittäisillä ammattikorkea- 
kouluilla. Käytännössä tällainen pätevöitymispolku kestää yleensä useita vuo- 
sia. (Sähköposti, Valvira 1/2015.) 

Vuoteen 2015 saakka erilaista kohtelua lisäsi vielä se, että EU-kansalaisilta 
ei vaadittu osallistumista kielitaitotestaukseen, mikä vaaditaan EU:n ulko- 
puolelta tulevilta sairaanhoitajilta (Valvira 2015). Tilanne muuttui kuitenkin 
vuoden 2016 alussa, jolloin riittävää kielitaitoa alettiin vaatia myös EU-kansa- 
laisilta. Käytännössä työantajan on varmistettava sekä EU:n alueelta että sen 
ulkopuolelta tulevan työvoiman riittävä kielitaito suhteessa kulloinkin kysees- 


sä olevaan työtehtävään. 


2.3.2 Filippiiniläisiä sairaanhoitajia hoiva-avustajiksi 


Filippiineiltä 2010-luvulla rekrytoidut sairaanhoitajat eivät yleensä ohjau- 
du sairaanhoitajatutkintonsa laillistamisen polulle Suomessa, vaan heitä on 
palkattu viime vuosina yksityisiin hoivakoteihin hoiva-avustajan tehtäviin. 
Ammattinimikkeen syntyä ja siihen Suomessa johtavaa koulutusta on syytä 
selvittää tässä yhteydessä, jotta saadaan kuva, millaiseen työhön filippiinilai- 
set sairaanhoitajat Suomessa tulevat. Hoiva-avustajan tehtävä otettiin Suomen 
vanhus- ja vammaispalveluissa käyttöön samoihin aikoihin kuin yritykset 
aloittivat suorarekrytoinnin Filippiineiltä. 

Hoiva-avustajan työhön ei ole Suomessa pätevyysvaatimuksia, joten siihen 
valmistavan koulutuksen laajuus ja tavoitteet kertonevat parhaiten tehtävän 
vaatimuksista. Uuteen hoiva-alan työhön alettiin kouluttaa tekijöitä Suomes- 
sa vuonna 2011. Noin kahdeksan kuukautta kestävän koulutuksen tavoitteena 
on valmistaa avustavaa henkilöstöä vanhus- ja vammaispalveluiden perushoi- 
totehtäviin. (Sinervo, Koponen, Syrjä & Hietapakka 2013.) Hoiva-avusta- 

jakoulutusta toteutetaan ainoastaan työvoimapoliittisena koulutuksena, eli 
siihen voivat hakeutua vain työttömät työnhakijat. Koulutus koostuu kahdes- 
ta lähihoitajan tutkinnon osasta, kasvun tukemisesta sekä ohjauksen ja kun- 
toutuksen tukemisesta. Näiden lisäksi opiskelija saa valita yhden osan muusta 
ammatillisesta perustutkinnosta. (Koponen 2015.) Hoiva-avustajakoulutus ei 
johda tutkintoon, mutta koulutuksen suorittanut voi jatkaa lähihoitajaopin- 
toihin. 

Hoiva-avustajan ammattinimikkeen käyttöönoton ja uuden koulutuksen 
käynnistämisen taustalla oli ajatus, että vanhus- ja vammaispalveluissa on 
tehtäviä, joihin ei tarvita pitkää koulutusta. Hoiva-avustajien työtehtäviin 
kuuluu asiakkaiden auttaminen ruokailussa, hygienian hoidossa, ulkoilussa, 
kodin puhtaanapidossa ja asioinnissa. Tarkoitus oli, että kun näitä tehtäviä 
hoitamaan saadaan hoiva-avustajia, lähihoitaja- ja sairaanhoitajakoulutuksen 
saaneiden aikaa vapautuu vaativampiin tehtäviin. (Koponen 2015; Sinervo ym. 
2013; Hoito- ja hoivapalvelualan tila ja tulevaisuudennäkymät 2015.) Vähem- 
män koulutusta vaativista tehtävistä voidaan luonnollisesti maksaa alhaisem- 
paa palkkaa. Eri lähteiden mukaan hoiva-avustajan kuukausipalkka on noin 
200-300 euroa pienempi kuin lähihoitajan palkka. 

Sosiaali- ja terveysministeriön raportissa korostetaan, että hoiva-avustajien 
kouluttamisen tarkoituksena ei ole korvata lähihoitajia alemman koulutuksen 
saaneilla työntekijöillä, vaan tuottaa aiempaa koulutetumpaa työvoimaa avus- 
taviin tehtäviin. Hoiva-avustajien työ poikkeaa lähihoitajan työstä merkittä- 
vimmin siinä, että hoiva-avustajat eivät voi olla yksin työvuorossa, eivätkä he 
saa vastata lääkityksestä. (Sinervo ym. 2013.) Hoiva-avustajien työpanos voi- 
daan laskea mukaan hoitohenkilökunnan mitoitukseen niiltä osin kuin hei- 
dän työnsä sisältää asiakkaiden perustarpeista huolehtimista (Laatusuositus 
hyvän ikääntymisen turvaamiseksi ja palvelujen parantamiseksi 2013). 

Terveydenhoitoalan ammattijärjestöt SuPer ja Tehy eivät pidä hoiva-avus- 
tajien kouluttamista tai palkkaamista tarpeellisena. SuPerin asiantuntijoiden 
(haastattelu, 12/2016) mukaan pelkona on, että yksityiset hoivakodit vähentä- 
vät lähihoitajia ja palkkaavat pienempipalkkaisia hoiva-avustajia näiden tilal- 
le. Ammattijärjestöt katsovat, että potilasturvallisuus vaarantuu, jos henkilö- 


kunnan koulutustaso vähitellen laskee. 

2.3.3 Lähtömaakoulutuksella pääsee alkuun 


Tässä esiteltävään tutkimukseen osallistunut henkilöstöpalveluyritys aloitti 
sairaanhoitajien rekrytoinnin Filippiineiltä ja lähtömaakoulutuksen järjestä- 
misen maassa vuonna 2012. Yrityksen mukaan lähtömaakoulutuksen tehtä- 
vänä oli valmistaa filippiiniläishoitajia selviämään työssään Suomessa. Koulu- 
tuksessa keskityttiin suomen kielen opiskeluun ja perehdyttiin suomalaiseen 
yhteiskuntaan, kulttuuriin ja sosiaali- ja terveydenhuollon järjestelmään. Läh- 
tömaakoulutus kesti noin kahdeksan kuukautta, ja siihen kuului päivittäin 
kolme tuntia lähiopetusta noin 20 hengen ryhmissä. Lähtömaakoulutus oli 
osallistujille ilmainen lukuun ottamatta alle 50 euron materiaalikustannuk- 
sia. Opiskelijoiden tuli läpäistä kaikki kurssikokeet päästäkseen hoiva-avusta- 
jan työhön Suomeen. 

Tutkimuksen kohteena olevaan lähtömaakoulutukseen rekrytoitiin osal- 
listujiksi Filippiineillä sairaanhoitajan tutkinnon suorittaneita henkilöitä 
lehti-ilmoituksella. Kiinnostuneille pidettiin muutaman tunnin mittainen 
tiedotustilaisuus, jossa hakijoille kerrottiin Suomesta, työnantajasta, koulu- 
tuksesta ja rekrytointiprosessin vaiheista. Lähtömaakoulutukseen pyrkivien 
soveltuvuutta ja motivaatiota selvitettiin erilaisten kokeiden ja haastattelujen 
avulla. Lähtömaakoulutuksen opettaja kuvasi kokemuksiaan alkuvaiheen va- 
linnoista seuraavasti: 

Tiedostustilaisuuden jälkeen halukkaat aloittavat kieliopinnot. (....) 

Meillä on semmonen paketti rakennettu, mikä sisältää aika paljon 

sanastoa ja jotain perusrakenteita sitten. Se on aika pitkälti sanastoa, 

sairaalasanastoa ja tällästä, mistä järjestetään sitten ensimmäinen 

pääsykoe. (...) Tällä nyt sit katotaan lähinnä sitä, että ketkä on oi- 

keesti motivoituneita opiskelemaan tai ehkä menee vähän pidemmäl- 

le sen asian suhteen. 
Vuonna 2014 yhteensä 600 hakijaa osallistui monivalintatehtävistä koostu- 
vaan ensimmäiseen pääsykokeeseen, minkä perusteella 200 sairaanhoitajaa 
kutsuttiin haastatteluun. Ensimmäinen haastattelu toteutettiin ryhmähaas- 
tatteluna. Haastattelijoina toimivat suomalaiset opettajat yhdessä filippiini- 
läisen sairaanhoitajan ja psykologin kanssa. Ensimmäisen haastattelun läpäis- 
seet suorittivat toisen kokeen samasta materiaalista ja kävivät läpi psykologiset 


arvioinnit. Opettajien mukaan haastatteluissa arvioitiin hakijoiden kielellisiä 

oppimisvalmiuksia, hoitoalan osaamista ja sitä, miten henkilö sopeutuisi Suo- 
meen. 

Lähtömaakoulutuksessa aloitti vuonna 2014 yhteensä 43 opiskelijaa, jois- 
ta 36 suoritti koulutuksen loppuun. Keskeytyksen syiksi opettajat mainitsivat 
henkilökohtaiset syyt, esimerkiksi työn hakemisen jostain muusta maasta. 
Loppukokeessa testattiin opiskelijoiden suomen kielen valmiuksia; tavoittee- 
na oli päästä eurooppalaisen kielitaidon viitekehyksen tasolle A2.1. Suomi toi- 
sena kielenä -opinnoista vastaavan opettajan mukaan arvioinnissa sovellettiin 
olemassa olevia kielitaitotestejä aina tilanteen mukaan: 

Mä oon katsonu, että mitä kieliopillisia asioita siihen kuuluu, ja sit- 

ten mä oon tutkinu vaan, että millanen tää on tää YKI-testi ja sitä 

yritetään sitten mallintaa mahdollisimman tarkasti. YKI-testithän 

on tietokoneella tehty, niin me ei valitettavasti pystytä sitä tekemään 

sillä tavalla, mutta yritetään mahdollisimman samanlainen saada 

siitä, että siinä on kaikki noi osa-alueet, siinä on puhuminen, kuun- 

teleminen, kirjoittaminen ja sitte kielioppi-, sanasto-osa. 
Mikäli opiskelija ei läpäissyt lopputestiä, hän sai jatkaa koulutuksessa ja suorit- 
taa testin myöhemmin. Loppukokeen läpäisseet hoitajat saivat valita tulevan 
työpaikkansa työnantajan tarjoamista vaihtoehdoista sen mukaan, miten oli- 
vat suoriutuneet opinnoista. Opettaja kuvasivat ”paremmuusjärjestystä” seu- 
raavaan tapaan: 

Työnantajalta tulee nää paikat ja sitte me kysytään täällä näin, että 

haluatko mennä tuonne. Se menee arvosanojen mukaan, jos sano- 

taan, että kaks ihmistä menee tonne, niin kuka siellä on ensimmäise- 

nä arvosanoissa, menee sinne, jos hän haluaa, ja sitten hän voi valita 

yhden kaverin. 
Lähtömaakoulutuksen tavoitteita opettajat pitivät varsin haasteellisina. Hy- 
vän lähtömaakoulutuksen ominaisuuksia pohdittiin seuraavasti: 

Lähtömaakoulutus jo sinällään asetelmana hyvin haasteellinen, kie- 

lenopetuksen kannalta nimenomaan, että opiskelijat ei oikeestaan 

pääse käyttämään, näkemään, kuulemaan. Yhtä lailla pitäs vas- 

tata totta kai työelämänvalmiuksiin... Kotoutuminen on yksi asia. 

Tavallaan valmis tässä tapauksessa aloittaa Suomessa ei pelkästään 


työtä, mutta myöskään että se ei tule hirveenä shokkina vaan pää- 
see sopeutuu sinne. Mä vastaisinkin, että hyvä lähtömaakoulutus on 

semmonen, että ne pärjää siellä maassa, mihin ne menee ja työnan- 
taja on tyytyväinen siihen tasoon. 


SAIRAANHOITAJIA FILIPPIINEILTÄ 


35 


3 
Kansainvälinen rekrytointi filippiiniläisten 
sairaanhoitajien kokemana 


3.1 Kokemuksia lähtömaakoulutuksesta 


Lähtömaakoulutukseen osallistuneet filippiiniläishoitajat kuvasivat koulu- 
tuksen valintaprosessia pitkäksi ja vaativaksi. Lähes kaikki olivat saaneet tie- 
toa koulutuksesta paikallisen sanomalehden ilmoituksesta, jossa kutsuttiin 
sairaanhoitajia tiedotustilaisuuteen. Tilaisuudessa kerrottaisiin koulutukses- 
ta, jonka käytyään Filippiineillä sairaanhoitajan tutkinnon suorittanut voisi 
päästä töihin Suomeen. Haastatellut hoitajat kertoivat, että rekrytointi-ilmoi- 
tuksessa käytettiin tarjottavasta työtehtävästä nimitystä assistant nurse. 

Tiedotustilaisuuteen osallistui yli tuhat sairaanhoitajaa. Heille kerrottiin 
Suomesta, lähtömaakoulutuksesta ja valintaprosessista. Tiedotustilaisuuteen 
osallistuneille tarjottiin suomen kielen itseopiskelupakettia, joka oli pohjana 
ensimmäiselle pääsykokeelle. Yli 500 sairaanhoitajaa osallistui monivalinta- 
tehtävistä koostuneeseen pääsykokeeseen. Kokeen tulosten perusteella 200 
hoitajaa kutsuttiin haastatteluun. Haastateltavista vain osa selvisi seuraavaan 
kielikokeeseen ja taas siitä osa seuraavalle haastattelukierrokselle. 

Tässä esiteltävään tutkimukseen osallistuneet filippiiniläiset sairaanhoita- 
jat (n=36) olivat niitä, jotka läpäisivät edellä kuvatun valintaprosessin. Kartoi- 
timme hoitajien kokemuksia siinä vaiheessa, kun kahdeksan kuukautta kestä- 
västä lähtömaakoulutuksesta oli jäljellä enää muutamia viikkoja. Tutkittavat 
kertoivat koulutuksen koostuneen siihen asti lähes kokonaan suomen kielen 
opiskelusta, mutta että luvassa olisi lopuksi suomalaiseen yhteiskuntaan, kult- 
tuuriin sekä sosiaali- ja terveydenhuoltoon tutustumista. 

Lähtömaakoulutus vaati osallistujilta kokopäiväistä opiskelua. Vaikka lä- 


hiopetusta oli vain kolme tuntia päivässä, haastateltavat kertoivat kotitehtäviä 

olevan niin paljon, ettei edes osa-aikaisen työn tekemien opiskelun ohella ollut 
mahdollista. Kaikki haastatellut kuvasivat koulutusta vaativaksi, ja monien 
mielestä opiskelu oli raskaampaa kuin he olivat osanneet odottaa. Eräs osallis- 
tuja arvioi päivittäistä työmääräänsä seuraavaan tapaan: 

Noin kolme tuntia luokassa ja sen jälkeen teen vielä kotiläksyjä viisi 

tuntia. Joskus kotitehtäviä on paljon ja niiden tekemiseen menee yli 

viisi tuntia (...) Joo, se on vaikeaa! 
Tutkimukseen osallistuneet hoitajat olivat kuitenkin koulutuksen käytännön 
järjestelyihin ja opetusmenetelmiin pääosin tyytyväisiä. Neljänkymmenen 
opiskelijan joukko oli jaettu kahteen ryhmään, joiden opettaja vaihtui kahden 
viikon välein. Opettajia kuvattiin opetustyyliltään ja temperamentiltaan eri- 
laisiksi, ja opiskelijat pitivät siksi heidän vuorotteluaan toimivana ratkaisuna. 

Opetusmenetelmistä kysyttäessä myönteisiä mainintoja saivat erityisesti 

musiikin, pelien ja leikin käyttö opetuksessa. Moni vastaaja koki, että opiske- 
lijoilta vaadittiin enemmän itseohjautuvuutta kuin mihin he olivat aiemmin 
tottuneet. Seuraava haastateltava koki aktiivisuuden vaatimuksen myönteise- 


nä seikkana: 


Minusta se on hyvä. Niin kuin sanoin aiemmin, meitä on kehotettu 
opiskelemaan itsenäisesti, mikä todella auttaa meitä kehittymään, 
eikä vaan niin että opettajat kaatavat tietoa meidän päähän? 


Myös opetussisältöihin oltiin pääosin tyytyväisiä. Suomen kielen sanastoa ja 
kielioppia koettiin opitun sopivasti. Myös työhön liittyvää sanastoa ja tilan- 
teita oli harjoiteltu, joskin osa vastaajista toivoi, että hoitoalan sanastoon olisi 
keskitytty enemmän. Osa toivoi lisää aikaa puhumisen ja kuuntelemisen har- 
joittelemiseen: 


Olisi hyvä, jos suomen kieltä harjoiteltaisiin enemmän vapaa-aikaan 
liittyvissä tilanteissa, joissa saisi puhua ainoastaan suomea. Sellainen 


J Approximately three hours for the class and I have to do the homework for five hours. 


Sometimes there are a lot of homeworks so it takes me more than five hours (...) Yeah, it's 


difficult. 


For me it's really good, as I have said earlier we were taught to study on our own so that 
it really helps us in improving ourselves instead of spoon-feeding us. 

harjoitus meillä oli vain kerran, mutta ajattelen, että jos sellaisia olisi 
ainakin kerran viikossa niin se lisäisi rohkeutta puhua suomea? 


3.2 Hoitajien motivaatiot ja odotukset 


Osaa lähtömaakoulutukseen osallistuneista haastateltiin uudestaan vuosina 
2015—2016, kun hoitajat olivat aloittaneet työt Suomessa joko hoiva-avustajan 
tai siivoojan tehtävissä. Lisäksi haastateltiin kahta saman henkilöstöpalvelu- 
yrityksen aiemmin Suomeen rekrytoimaa sairaanhoitajaa perheineen, sillä 
halusimme saada tietoa perheenyhdistämiseen liittyvistä kysymyksistä. Per- 
heellisten lisähaastattelut olivat tarpeen, koska kaikki vuonna 2014 lähtömaa- 
koulutuksen suorittaneet ja Suomeen muuttaneet hoitajat olivat naimattomia 


ja vain yhdellä ryhmään kuuluvista oli lapsi. 


3.2.1 Miksi ulkomaille töihin? 


Suoritetun tutkimuksen perusteella voidaan sanoa, että filippiiniläisten sai- 
raanhoitajien muuttopäätöksiä motivoivat tekijät liittyvät globaaleihin talou- 
den rakenteisiin, työvoiman kysyntään ja tarjontaan eri maissa, valtioiden har- 
joittamaan maahanmuutto- ja koulutuspolitiikkaan sekä luonnollisesti myös 
yksittäisten hoitajien ja heidän perheidensä todellisuuteen. 

Edellä kuvattu terveydenhuollon henkilöstön maastamuuton perinne Fi- 
lippiineillä näkyy myös tämän tutkimuksen aineistossa. Yli puolella tutki- 
musta varten haastatelluista filippiiniläishoitajista oli isovanhempia, vanhem- 
pia tai muita edellisten sukupolvien lähisukulaisia, jotka olivat olleet töissä 
ulkomailla, monet heistä hoitoalan työssä. Viisi haastateltavaa oli itse asunut 
ja työskennellyt ulkomailla. Yksi hoitaja kertoi syntyneensä ulkomailla, mutta 
palanneensa Filippiineille lapsena. Toinen taas kertoi, että hänen äitinsä lähti 
töihin Yhdysvaltoihin ja jätti hänet Filippiineille, kun hän oli vasta muuta- 
man kuukauden ikäinen. Maastamuuton tuttuus kuului haastateltavien pu- 
heessa ja näyttäytyi elämään kuuluvana ”itsestäänselvyytenä”, joka helpotti 
lähtöpäätöksen tekemistä. 


5 [ think if we have more extracurricular activities like events where we speak only in 


Finnish. We only did that once, but I think if we do it at least once a week it will increase 
our confidence in speaking. 

Tutkimukseen osallistuneista sairaanhoitajista valtaosa oli syntynyt 
1980-luvun lopulla ja valmistunut sairaanhoitajaksi vuosina 2005-2010. Suuri 
sairaanhoitajakoulutuksen aallonhuippu Filippiineillä ajoittui juuri vuoden 
2005 paikkeille. Tuolloin ennustettiin, että etenkin Yhdysvalloissa tarvitaan 
lähitulevaisuudessa suuria määriä uusia hoitajia, ja uusia opinto-ohjelmia ja 
kokonaisia oppilaitoksia avattiin kiihtyvään tahtiin (haastattelu, Lorenzo 
11/2014, Manila; Masselink & Lee 2010). Monet tutkimukseen osallistuneet 
hoitajat kertoivat, kuinka heidän vanhempansa kannustivat heitä hakemaan 
noina 2000-luvun alkuvuosina sairaanhoitajakoulutukseen ja tavoittelemaan 
työtä ja toimeentuloa Yhdysvalloissa. Odotettu sairaanhoitajien kysynnän 
kasvu taittui kuitenkin vuonna 2008 alkaneen talouskriisin seurauksena. 
Näin haastateltavat joutuivat aloittamaan työuransa tilanteessa, missä hoita- 
jien tarjonta ylitti huimasti kysynnän sekä Filippiineillä että kansainvälisillä 
työmarkkinoilla. Seuraavassa eräs hoitaja kuvaa aikomustaan hakeutua töihin 
Yhdysvaltoihin ja sitä hämmentävää tilannetta, joka vallitsi vuonna 2005, kun 


hän valmistui sairaanhoitajaksi: 
Joo, yritin mennä Yhdysvaltoihin. Se oli vuosi ennen valmistumista- 
ni 2005. En ole ihan varma, miten se tilanne meni, mutta hoitajien 
määrä Filippiineillä kasvoi hurjasti ja siellä oli tosi paljon juuri val- 
mistuneita sairaanhoitajia. Edellisenä vuonna valmistuneista sai- 
raanhoitajista moni meni Yhdysvaltoihin, joten luulin, että minäkin 
voisin tehdä niin, mutta asiat eivät menneetkään ihan sillä tavalla.* 


Suuri osa lähtömaakoulutukseen osallistuneista kertoi muuttavansa Suomeen 
nimenomaan työttömyyden ja kotimaansa heikkojen uramahdollisuuksien 
takia. Työttömyys, matalat palkat ja vaikeus löytää muuta kuin vapaaehtois- 
työtä olivat heille todellisuutta Filippiineillä. Monet olivat tehneen valmistu- 
misensa jälkeen vapaaehtoistyötä saadakseen työkokemusta, joka parantaisi 
mahdollisuuksia saada työtä joko kotimaasta tai ulkomailta. Sairaanhoitajien 


kerrottiin tekevän jopa vuosikausia vapaaehtoistyötä kartuttaakseen työkoke- 


I tried to go to US, yes. The year before I graduated 2005, I'm not so sure of how the 
situation went that nursing in the Philippines boomed, there were so many graduates 
already. The previous year, there were many graduates in that year who had gone to the 
States in just a year, so I thought I could do that, but it worked out differently. 

musta, jonka turvin päästä pois maasta ja sairaanhoitajan työhön ulkomaille. 


Eräs haastateltava kertoi opiskelutoveriensa kokemuksista seuraavasti: 


Osa koulukavereistani teki kolme vuotta töitä vapaaehtoisena sairaa- 
lassa ja sitten haki sinne virallisesti töihin. Nyt kun heillä on kahden 
vuoden työkokemus, he ovat päässeet sairaanhoitajiksi Britanniaan” 


Lähtömaakoulutukseen ha- 
kene kesk h Taulukko 2. Ulkomaille muuttoa motivoivat 
enciden keskuudessa te 9 tekijät, kyselytutkimus (n=36)* 


kysely osoitti, että työttömyy- 


den ohella muita ”työntäviä Muutan syy Frekvenssi 
tekijöitä” òlivat korruptio, Paremmat uramahdollisuudet 33 
liikakansoitus ja saasteet sekä selkraluniall = 
filippiiniläisten sairaaloiden PRI AIN 14 
Perheenjäsen Suomessa 2 


heikko teknologian taso. Tau- 


* 


Perustuu monivalintakysymyksiin, joissa vastaaja sai 


lukkoon 2 on listattu keskeisiä useita vaihtoehtoja 


ulkomaille muuttoa motivoi- 

via tekijöitä. Kuten taulukosta 

näkyy, ammatillisen kehittymisen toive esitettiin kyselyvastauksissa jopa ta- 
loudellisia tekijöitä useammin muuttopäätöksen syyksi. Myös seikkailunhalu 
tuotiin esiin melko usein. 

Vaikka kyselyn tulosten perusteella näyttää, ettei raha ollut muuttopää- 
töksen keskeinen syy, haastatteluissa kävi kuitenkin ilmi, että filippiini- 
läishoitajien keskuudessa hyvin merkittävä motivaatiotekijä oli säästää rahaa 
ja lähettää sitä Filippiineille jäävälle perheelle. Koulutusta vastaamatonkin 
työ hoiva-avustajana Suomessa noin 1 700 euron palkalla voi tuntua houkut- 
televalta, kun vaihtoehtona oli sairaanhoitajan noin 250 euron palkka Filip- 
piineillä. Moni haastateltava viittasi tarpeeseen ”kantaa vastuuta perheestä”. 


”Haluan antaa pojalleni paremman elämän”, sanoi eräs hoitajista. 


5 Some of my classmates went to volunteer in the hospital for about three years and then 


they applied as proper staff nurses. Now they have two years of experience and so now, 
they end up as proper nurses in the UK. 

valita 


3.2.2 Miksi juuri Suomeen? 


Tässä tutkimuksessa nousi esiin kaksi pääsyytä, miksi sairaanhoitajat halusi- 
vat muuttaa juuri Suomeen. Ensinnäkin ilmainen lähtömaakoulutus houkut- 
teli monia, toiseksi monella oli hyvin positiivinen kuva Suomesta eurooppalai- 
sena hyvinvointivaltiona. Tyypillinen tarina haastateltavien keskuudessa oli, 
että hoitaja oli Filippiineillä työttömänä, vapaaehtoistyössä, koulutusta vas- 
taamattomassa työssä tai muutoin epätyydyttävässä työssä, kun hän huomasi 
lehdessä ilmoituksen, jossa markkinoitiin ilmaista suomen kielen koulutusta. 
Koska koulutus on Filippiineillä yleensä tulotasoon ja elinkustannuksiin näh- 
den kallista, koulutuksen ilmaisuus oli maan oloissa merkittävä etu. Lisäksi 
koulutus voisi johtaa hoitoalan työhön Suomeen, joka sijaitsee vetovoimaisessa 
Euroopassa. 

Vaikka ilmainen lähtömaakoulutus oli kimmoke hakeutua Suomeen, 
monilla oli myös positiivisia odotuksia Suomesta työskentelymaana ja asuin- 
paikkana. Tietoa Suomesta ja suomalaisesta työelämästä oli saatu lähtö- 
maakoulutuksessa, mutta tärkein tietolähde olivat kuitenkin saman henki- 
löstöpalveluyrityksen aiemmin Suomeen rekrytoimat filippiiniläishoitajat. 
Sosiaalinen media mahdollisti kokemusten nopean ja tehokkaan leviämisen. 
Eräs mieshoitaja kuvasi kiinnostuksensa Suomea kohtaan kasvaneen, kun hän 
näki internetissä Suomeen muuttaneiden hoitajien kertomaa: 


He sanoiva, että koulutus on Suomessa ilmaista. Se tavallaan motivoi 
minua ehkä opiskelemaankin siellä, jos vain opin suomen kielen. 


Lomakekyselyyn vastanneet hoitajat mainitsivat uramahdollisuudet kaikkein 
useimmin, kun valittavana oli useita muuttoa motivoivia tekijöitä. Myös haas- 
tatteluissa monet kertoivat, että he toivoivat pääsevänsä Suomessa kehitty- 
mään ammatissaan, käyttämään korkeatasoista terveydenhoidon teknologiaa 
ja pätevöityvänsä Suomessa laillistetuksi sairaanhoitajaksi. Seuraavassa eräs 
mieshoitaja pohtii pätevöitymisen mahdollisuuksiaan Suomessa vertailemalla 


filippiiniläisten menestystä sairaanhoitajina eri puolilla maailmaa: 


N They said that in Finland the education there is free. It kind of motivate me to maybe 


study also there if I will be able to master Finnish language. 

Toivon että voisin tehdä sairaanhoitajan töitä siellä [Suomessa] jo- 

nain päivänä. Uskon, että se on mahdollista, sillä jotkut [filippiini- 

läiset] hoitajat ovat töissä Saudeissa ja sielläkin kieli on todella vai- 

keaa. Kuitenkin he tulevat siellä toimeen (....) Ja filippiiniläishoitajia 

työskentelee myös Kiinassa ja hekin selviävät. Miksei siis Suomessa? 
Suomen sijainti Euroopassa oli monelle vastaajalle tärkeä asia. Eräs naispuo- 
linen hoitaja totesi: ”Jo lapsesta asti olen haaveillut siitä, että asuisin ja tekisin 
töitä Euroopassa ja Suomi kuuluu Eurooppaan”*. Haastateltavat odottivat, että 
palkka olisi Suomessa paljon parempi ja työolosuhteet paremmat kuin koti- 
maassa. He myös olettivat, että Suomessa, kuten Euroopassa yleensäkin, voi 
saavuttaa paremman elintason kuin Filippiineillä. 

Monilla oli myönteisiä odotuksia liittyen ilmaiseen koulutukseen, ter- 
veys- ja sosiaalipalveluihin sekä suomalaisen yhteiskunnan turvallisuuteen ja 
vakauteen. Suomesta tiedettiin yleisesti myös rauhallinen ja puhdas ympäristö. 
Suomea kuvattiin paikkana, jossa korruptio, rikollisuus tai liikenneruuhkat 
eivät ole läheskään niin vaikeita ongelmia kuin Filippiineillä. Kaunis luonto, 
vuodenaikojen vaihtelu ja lumiset talvet tuntuivat nekin houkuttelevilta. Seu- 
raavassa kahden sairaanhoitajan ajatuksia tulevaisuuden odotuksistaan: 

(...) koska siellä on ilmainen koulutus, ilmainen terveydenhuolto, 
ilmainen sairaalahoito, kaikki. Ja siellä on vähemmän korruptiota 
kuin Filippiineillä? 

(...) täällä on ilmansaasteita ja liikaa väkeä. Suomessa ei ole paljoa 
ihmisiä ja rentoudun kun olen siellä."* 


Useimmat haastateltavista toivoivat pääsevänsä asumaan Suomessa pieneen 
kaupunkiin, koska asumisen kalleudesta suurilla paikkakunnilla oli jo saatu 


tietoa. Monet tiesivät elämisen olevan pienellä paikkakunnalla halvempaa 


7 1 hope I can work there as a nurse some day. I think it's possible because there are also 


nurses working in Saudi and Saudi has a really developed language too but they manage 
there so (...). Also some Filipino nurses are working in China and they can too. Why not 
in Finland. 


8 "When I was a child that was my dream to work and live in Europe and Finland 


belongs to Europe”. 


? (...) because of the free education, free health services, the hospitalization, they’re all 


free and the least corrupt country compared to the Philippines. 


10 (...) the atmosphere here it’s little bit polluted and crowded and in Finland there is not 


much people and I feel relaxed when I’m there. 

kuin pääkaupunkiseudulla. Asumisen kalleudesta johtuen useimmat suunnit- 
telivat säästävänsä rahaa jakamalla asunnon muiden filippiinilaisten kanssa. 
Se on hyvä, että he laittavat meidät ryhmiin. He laittavat meidät 
ehkä kahden tai kolmen hengen ryhmiin, että voidaan maksaa vuok- 
ra yhdessä. Me jaetaan vuokra- ja ruokakulut. |...) Silloin yhden ei 
tarvitse maksaa niin paljoa." 
Muutamat vastaajat myönsivät, että Suomi ei ollut heidän ensisijainen valin- 
tansa. Alun perin he olivat suunnitelleet työskentelevänsä jossakin englantia 
puhuvassa maassa tai Lähi-idässä. Suomen vetovoimatekijöiden ohella vaikeu- 
det saada työtä Yhdysvalloissa ja Lähi-idän huonot palkat olivat vaikuttaneet 


siihen, että suunnitelmat olivat muuttuneet: 


Yritin hakea töihin myös muualle, mutta esimerkiksi Saudi-Arabias- 
sa, Libyassa ja muissa Lähi-idän maissa palkat ovat tosi alhaisia. 
Suomessa tilanne on mun mielestä paras.” 


3.2.3 Odotukset hoitotyöstä Suomessa 


Melkein kaikki tutkimusta varten haastatellut kertoivat tähtäävänsä sii- 
hen, että saisivat Filippiineillä suorittamansa sairaanhoitajan koulutuksen 
täydennetyksi ja voisivat työskennellä Suomessa sairaanhoitajina. Lähtö- 
maakoulutuksen aikana monelle oli syntynyt käsitys, että filippiiniläinen 
sairaanhoitajakoulutus vastaisi lähinnä Suomen lähihoitajakoulutusta. Läh- 
tömaakoulutuksessa ei ollut käsitelty sitä, miten jatkaminen sairaanhoitajaksi 
olisi mahdollista. Haastateltaville ei myöskään näyttänyt olevan selvää, että 
heidän oleskelulupansa Suomessa perustuu työhön, eikä siirtyminen koko- 
päiväiseksi sairaanhoitajaopiskelijaksi ammattikorkeakoulussa välttämättä 
onnistuisi. Seuraava sitaatti on melko tyypillinen kuvaus siitä, miten haas- 
tateltavat näkivät oman sairaanhoitajakoulutuksensa suhteessa suomalaisiin 


tutkintoihin ja miten ammatillisen uran toivottiin kehittyvän Suomessa: 


1! And the good thing is that they’re gonna group us. They’re gonna put maybe two or 


three together so that the rent could be shared. We're gonna share the rent, the food. (...) 
So that I could pay less for things. 


12 I tried to apply to other countries, but other countries like Saudi-Arabia, Libya or 


other countries like the Middle East, they just pay very low salaries. Finland I think is the 
best. 

Taulukko 3. Sairaanhoitajien ammatilliset 


Meidän suomen kielen opettaja sanoi, että koska meillä on se kou- 
lutus mikä on, me voidaan hakea lähihoitajiksi, mutta ensin pitää 
käydä vuoden mittainen koulutus. |...) Ja jos haluamme jatkaa, niin 
se tarkoittaa vielä kolmea vuotta täyspäiväistä opiskelua yliopistossa. 
Aion miettiä sitä, mutta haluaisin kyllä... 


Taulukossa 3 esitetään yhteenveto 


odotukset, kyselytutkimus (n=36) vastauksista lomakekyselyn kysy- 
Otaksutut eroavaisuudet — Frekvenssi mykseen ”Minkä ajattelet olevan 
Työskentelyolosuhteet 33 hoitajan ammatissa erilaista Suo- 
Palkka 28 messa Filippiineihin verrattuna?” 
Työ sinänsä 2 Selvä enemmistö vastaajista uskoi, 


että palkan lisäksi työ itsessään olisi 

erilaista, ja melkein jokainen ajatte- 
li, että myös työolosuhteet olisivat erilaisia. Tämä onkin ymmärrettävää, sillä 
lähtömaakoulutuksessa oli kerrottu, että osallistujat työskentelevät Suomessa 
vanhuspalvelutyössä. Koska Filippiineillä ei juuri ole vanhusten palvelutaloja 
tai hoivakoteja, kukaan vastaajista ei ollut koskaan työskennellyt sellaisissa. 

Yhtä lukuun ottamatta kaikki kyselylomakkeeseen vastanneet ja kaikki 
haastatellut tiesivät, että he työskentelisivät Suomessa vanhusten hoivakodeis- 
sa lähihoitajina tai hoiva-avustajina. Sen sijaan haastateltavat olivat jokseenkin 
epätietoisia siitä, miten suomen kielen opiskelu ja ammatillisen osaamisen ke- 
hittäminen jatkuisivat Suomessa. 

Useimmat haastatellut kuitenkin olettivat, että työ tulisi olemaan erilais- 
ta Suomessa. Kaiken kaikkiaan vastaajat olivat tyytyväisiä tulevaisuudenku- 
vaansa vanhuksista huolehtivina hoivapalvelujen toteuttajina. Kysymykseen 
”Miksi valitsit Suomen?” eräs naishoitaja vastasi: 

Luultavasti siksi, koska kun olin töissä sairaalassa, huomasin pitä- 


väni vanhempien ihmisten hoivaamisesta. Työkaveritkin sanoivat 
huomanneensa, että kiinnitän enemmän huomiota vanhuksiin, se on 


8 Our Finnish teacher said that based on the education that we've got you may apply as 


a practical nurse, but you need to go through one year of training. (...) And then if you still 
want continue, again for another 3 year in a real university full-time study this time. I’m 
gonna think on that, but I would want to... 

minulle luontaista. Pidän mielelläni huolta vanhemmista ihmisistä, 
myös isovanhemmistani ja heidän sisaruksistaan.'* 


Joillain yksittäisillä vastaajilla oli käsitys, että Suomessa olisi mahdollista 
selvitä hoitoalan työstä käyttämällä englannin kieltä, ja osa vastaajista arve- 
li oppivansa suomen kielen vuodessa tai kahdessa. Sairaanhoitajalla, joka oli 
aiemmin vieraillut Suomessa, oli realistisempi kuva. Hän korosti, että suomen 
kielen oppiminen vie aikaa, ja kielitaidon kehittyminen vaatii jatkuvaa har- 
joittelua. Tämä kävi ilmi hänen vastauksessaan kysymykseen ”Mikä auttaisi 
sinua selviämään kielimuurista?” 

Ehkä jos tutustuisin suomalaisiin ihmisiin, sillä ajattelen, että jos pu- 

huu suomea paljon, kieltä tottuu käyttämään ja sitä oppii. Joten var- 

masti, jos tapaa paljon ihmisiä ja puhuu työkavereille ja ehkä myös 

potilaille (...) Sillä tavalla voi ylittää kielimuurin. 
Useimmat vastaajat tiesivät tulevan hoiva-avustajan peruspalkkansa sentin 
tarkkuudella. He olivat myös tietoisia siitä, että lähihoitajan kuukausipalkka 
Suomessa on noin kymmenen kertaa suurempi kuin sairaanhoitajan palkka 
Filippiineillä. Useimmat eivät kuitenkaan olleet sisäistäneet sitä, että myös 
ruoka, vaatteet muut elinkustannukset ovat myös kymmenkertaiset. Esimer- 
kiksi jotkut vastaajista odottivat, että he voisivat Suomessa saada asunnon 3-4 
hengelle 400 eurolla kuukaudessa. Sairaanhoitajan palkasta useimmilla oli 
vain hatara käsitys, eikä sosiaali- ja terveysalan eri ammattiryhmien palkka- 
eroja ollut haastateltujen hoitajien mukaan käsitelty lähtömaakoulutuksessa. 

Haastatteluissa keskusteltiin myös tekijöistä, joiden hoitajat arvelivat aut- 

tavan heitä sopeutumaan tuleviin työolosuhteisiinsa ja Suomeen asuinpaik- 
kana. Monet sanoivat, että he otaksuvat saavansa suomalaisista työtovereista 
ystäviä ja uskovat näiden auttavan heitä tutustumaan muihin suomalaisiin. 


Yksi haastateltava muotoili toiveensa tulevia työtovereita kohtaan seuraavasti: 


W Probably because when I was working in a hospital, I preferred to take care of elderly 


people. Even my staff nurses observing me said that I paid more attention, more care to the 
elderly and that's my nature. I prefer taking care of the elderly, even my grandparents and 
the sisters or brothers of my grandparents. 


15 Maybe if I would be able to meet other Finnish persons, meet other people because I 


believe when you talk a lot of Finnish you become more used to it, you learn a lot from it 
so definitely when you meet a lot of people, maybe talk to your co-workers, maybe your 
patients (...) Yow'd be able to overcome that barrier. 

He voisivat lähinnä auttaa meitä tai ottaa meitä mukaan kulttuu- 

ritapahtumiin. Tai jos saisimme ystäviä, he voisivat näyttää meille 

paikkoja ja näyttää mitä aito suomalainen kulttuuri on. Meidän tu- 

lee yrittää sopeutua heihin, eikä toisin päin.'* 
Toisaalta monet totesivat, että filippiinilaisten yhteisö työpaikalla ja asuin- 
paikkakunnalla on tärkein asia sopeutumisen kannalta. Myös yhteydet Fi- 
lippiineillä ja muissa maissa asuviin sukulaisiin ja ystäviin sosiaalisen median 
kautta mainittiin usein sopeutumista edistävinä tekijöinä. Muuttoa suunnit- 
televat hoitajat näyttivät hahmottavan tulevaisuutensa Suomessa elämäksi yli- 
rajaisessa tilassa, johon kuuluu luontevasti päivittäinen yhteydenpito eri mais- 
sa asuviin sukulaisiin ja ystäviin. 

Kaikki haastatteluihin osallistuneet hoitajat kertoivat muuttavansa Suo- 
meen ensin yksin, mutta noin puolet vastaajista mainitsi, että he toivoivat 
saavansa perheenjäseniään maahan myöhemmin. Osa heistä haaveili omasta 
perheestä ja turvallisesta perhe-elämästä Suomessa. Eräs naishoitaja mainitsi, 
että hänen poikaystävänsä, joka myös oli sairaanhoitaja, aikoi muuttaa perässä 
saatuaan lähtömaakoulutuksen suoritettua. 

Vain yhdellä Filippiineillä haastatelluista hoitajista oli oma lapsi. Hoitaja 
aikoi jättää muutaman vuoden ikäisen lapsensa kotimaahan lapsen isoäidin 
hoiviin. Hän ei pitänyt tilannetta ongelmallisena, sillä koska hänet itsensä on 
kasvatettu lapsena samalla tavalla. Omaan lapsuusaikaansa verrattuna hän piti 
tilannetta nyt paljon parempana siksi, että internet ja sosiaalinen media mah- 
dollistivat päivittäisen yhteydenpidon lapsen kanssa. Toisaalta hoitaja kuiten- 
kin pohti tekevänsä uhrauksen, joka hänen oli pakko tehdä: ”Minun täytyy 
uhrata myös aikaa ja muita asioita (...) Äitini selittää tämän tyttärelleni jonain 


päivänä” 7 


16 Mainly like help us or allow us to participate in the cultural activities, or if we could 
y 


make friends there, they could show us around and show us what a real genuine Finnish 
culture is. And we're the ones to try to adapt to them than them trying to adapt to my 
situation. 


7 “I need to sacrifice also my time and some other things (...) My mother will explain to 


my daughter in the future. 

3.3 Toteutuvatko filippiinilaisten hoitajien odotukset? 


Osa lähtömaakoulutukseen vuonna 2014 osallistuneista sai Suomesta töitä ja 
muutti seuraavana vuonna maahan. Suomessa vuosina 2015-2016 hankitun 
haastatteluaineiston avulla peilattiin filippiiniläisten sairaanhoitajien odo- 
tuksia yhtäältä heidän omiin kokemuksiinsa vajaan vuoden kuluttua maahan- 


muutosta ja toisaalta suomalaisen sosiaali- ja terveysalan todellisuuteen. 


3.3.1 Lähihoitajatutkinnon suorittaminen 


Filippiineiltä rekrytoidut sairaanhoitajat tekivät suomalaisen työnantajansa 
kanssa määräaikaisen kolmen vuoden työsopimuksen hoiva-avustajan tehtä- 
vään, ja opiskelivat samalla oppisopimuskoulutuksella lähihoitajiksi. Koulu- 
tusaika oli noin puolitoista vuotta. Käytännössä monet pääsivät aloittamaan 
lähihoitajakoulutuksen vasta noin puolen vuoden työssä olon jälkeen. Tänä 
aikana heille ei ollut myöskään suomen kielen opetusta tarjolla. 

Ainakin yksi lähtömaakoulutukseen osallistuneista sairaanhoitajista tart- 
tui työnantajan tarjoukseen ottaa vastaan siivoustyötä Suomessa, koska hoi- 
va-avustajan paikkaa ei ollut tarjolla. Hänellä ei ollut työantajan järjestämää 
mahdollisuutta osallistua lähihoitajan tai suomen kielen opintoihin, mutta 
hän opiskeli kieltä omaehtoisesti. Hän toivoi voivansa oppia lisää suomen kiel- 
tä siivoustyön ohessa ja päästä sen myötä ensin hoiva-avustajaksi ja vähitellen 
sairaanhoitajaksi asti. 

Filippiiniläisillä hoitajilla oli lähihoitajakoulutuksesta vaihtelevia näke- 
myksiä. Ensinnäkin oli niitä, jotka kokivat oppineensa koulutuksessa sekä 
hoitotyön kannalta hyödyllisiä sisältöjä että työssä tarvittavaa ammattisanas- 
toa. Myös suomalaisen sosiaali- ja terveydenhuollon järjestelmän tuntemus oli 


parantunut: 


Aiheet sisältävät ihan perusasioita. Aloitimme tänä syksynä lähihoi- 
tajan perusteista, mutta siihen ei kuulu hoitaminen. Keskitymme 
enemmän etiikkaan ja lainsäädäntöön, terveydenhuollon periaattei- 
siin ja siihen miten Kela toimii!’ 


18 The subjects, it's just the basic. We just started this autumn so it's the basic subject 


for lähihoitaja, not really into the caring aspect still but I think we're on ethical and legal 
issues, terveyshuollon alan periaatteja and how Kela works. 

Toisaalta vastaajissa oli myös niitä, joiden mielestä koulutuksen hyöty rajoittui 
lähinnä kielen oppimiseen. Nämä hoitajat olivat jonkin verran turhautuneita 
koulutukseen, sillä he kokivat hallitsevansa suuren osan lähihoitajakoulutuk- 
sen sisällöistä Filippiineillä suorittamansa sairaanhoitajakoulutuksen pohjal- 
ta. Tässä erään heistä arvioita lähihoitajakoulutuksesta: 

Se on lähinnä vain kielen oppimista. Ja opimme myös suomalaista 

systeemiä ja vähän kulttuuria, mutta ne asiat me jo tiedetään. En- 

simmäinen aihepiiri koski hoivaa ja vanhusten hoitoa ja totta kai me 

olemme käsitelleet niitä jo aiemmissa opinnoissa, joten oikeastaan 

kysymys on vain kielen oppimisesta.” 
Kolmantena ryhmänä voidaan mainita vastaajat, joiden mielestä lähihoitaja- 
opinnot antoivat ennen kaikkea tärkeää tietoa suomalaisesta sosiaali- ja ter- 
veydenhuollon lainsäädännöstä ja järjestelmistä. He kuitenkin pitivät näiden 
vaativien asioiden opiskelua suomen kielellä hyvin vaikeana: 

Meidän pitää ymmärtää prosessi, esimerkiksi KELA, sosiaali- ja ter- 

veydenhuolto... On paljon asioita, jotka... joo, ovat vaikeita ymmär- 

tää. (...) Se on aika monimutkaista, mutta minä yritän ymmärtää. 

Se on se vaikea osuus, siihen kuuluu paljon sääntöjä ja lakeja. Rehel- 

lisesti sanottuna se on vaikeaa.”* 
Oppisopimuskoulutukseen kuuluvat teoriaopinnot toteutettiin kokonaan 
verkko-opintoina. Niihin kuului kaksi puolentoista tunnin viikoittaista verk- 
kotapaamista: toinen keskittyi suomen kieleen, toinen varsinaisiin lähihoitaja- 
opintoihin. Jos verkkotapaamiset olivat työvuorojen aikana, osallistujien tuli 
korvata opintoihin kuluneet työtunnit myöhemmin. Jotkut filippiiniläishaas- 
tateltavat tosin kertoivat, että heidän ”pomo on niin kiva”, ettei heidän tarvin- 
nut korvata verkko-opiskelutunteja. Oppisopimuskoulutuksen opettaja kertoi 
työnantajan muuttaneen teoriaopinnot omalla ajalla suoritettaviksi saatuaan 


kokemuksia ensimmäisen filippiiniläisryhmän rekrytoinnista: 


D But it’s like learning the language, that’s it. Also learning the system here in Finland 


and a bit about culture. But it’s like same things we already know. The topics are like, the 
first one was caring and old caring, and of course we have covered that in our studies, so 
it’s really only learning the language. 


20 We have to understand the process, for example KELA, the social health care... There 


are a lot of things that... Yeah, it’s difficult to understand. (...) It’s quite complicated but 
I’m trying to understand it. That's the difficult part, there are a lot of rules and also the 
laws. Honestly it’s difficult. 

Ihan silloin, kun meillä alkoi 2013 eka ryhmä, heillä oli sillai, että 

se kuului heidän työaikaan nää Adobe-istunnot, mutta sit se muut- 

tu sen jälkeen, että kaikki loput ryhmien opetukset he tekee omalla 

ajallaan. 
Useimmat filippiiniläishoitajat pitivät verkko-opiskelusta opiskelumuotona. 
Erityisen hyvinä puolina pidettiin sitä, ettei osallistujien tarvitse matkustaa 
minnekään. Näin säästyi aikaa ja voimia, jotka tuntuivat monelta hoitajalta 
olevan vähissä raskaaksi koetun työn ja opiskelun paineessa. Myös kehittämi- 
sideoita esitettiin. Jotkut toivoivat enemmän vuorovaikutusta verkkotapaami- 
siin. He kuvasivat tapaamisissa käytettävän liian paljon aikaa joko opettajan 
luentoon tai mekaaniseen tehtävien tarkastamiseen. 

Muutama osallistuja arvioi koulutusta kriittisesti, ja koki, ettei todellista 

oppimista tapahdu, vaan hoitajat opettelevat asioita ulkoa ymmärtämättä, 


mitä asiat todella tarkoittavat: 


Meillä on [opetusta] vain kaksi kertaa viikossa, yhteensä kolme tun- 
tia viikossa. He vain antaa meille kopioita ja jos olen rehellinen, ei me 
ymmärretä... ja me saadaan suoritusmerkinnät, vaikka emme olisi 
ymmärtäneet asioita. Koe tehdään netissä ja siellä esitetään aina 
samat kysymykset, joten me kirjoitetaan kysymykset ylös ja harjoitel- 
laan niitä niin, että osataan vastata kysymyksiin. Mutta jos kysyt, 
ymmärsinkö kaiken, niin minun on pakko sanoa, että en. Mutta kos- 
ka todistus vaaditaan, me toimitaan näin.” 


Käytännön taitoja opittiin työpaikalla sekä oppisopimuskoulutuksessa nime- 
tyn oman työpaikkaohjaajan että muiden työtovereiden ohjauksessa. Työn 
tekemistä opittiin myös havainnoimalla kokeneempien kollegojen työtä ja 
työtapoja. Työpaikkaohjaaja ja ohjattava työskentelivät vain harvoin samoissa 
vuoroissa, jolloin työtoverien ohjaava rooli korostui. Osa haastateltavista koki 
saavansa riittävästi ohjausta ja apua tarvitessaan, mutta osa harmitteli sitä, että 
tapasi ohjaajaansa vain harvoin, eikä voinut kiireisessä työssä aina saada oh- 
jausta muilta työtovereilta. 


2 We have only twice a week together, three hours per week. They just give us the copy 


and, to be honest, we don’t understand ... and we get the score even if we don’t understand. 
The questions are repeated, the test is in the internet, so what we do, we write quickly all 
the questions, and since they are repeated, and when the proper test is, you can answer 
some of the questions. But if you ask, did you understand all, I would actually say “No, no.’ 
But because todistus is required, we do so. 

Muun muassa teknisten laitteiden käyttö ja ergonomiset työasennot sekä 
hygieniaan ja aseptiikkaan liittyvät käytännöt mainittiin uusina asioina, joita 
oli opittu työpaikalla. Seuraava vastaaja oli oppinut tekniikoita pääasiassa ha- 
vainnoimalla: 

Olen oppinut siirtämään potilaita oikein, sillä Filippiineillä potilai- 
ta siirretään miten sattuu (...) Täällä se tehdään oikein, niin ettei 
vahingoiteta potilasta eikä itseä ... koska me olemme alttiita selkäki- 
vuille ja (...) Ja tällaiset aivan erilaiset laitteet, kuten nosturi, en ole 


koskaan nähnyt sellaisia. Lisäksi olen oppinut havainnoimalla uusia 
tekniikoita siitä, miten potilaita käsitellään.” 


Osa tutkittavista koki ongelmaksi sen, että oppisopimuskoulutuksen teoria- 
opinnot oli rakennettu vanhustenhuollossa työskentelyn oletuksella. Niille, 
jotka työskentelivät esimerkiksi vammaispalveluissa, piti löytää käytännön 
työssäoppimisen mahdollisuuksia oman työpaikan ulkopuolelta vanhusten- 
huollosta, ja toisaalta he jäivät vaille oman työpaikkansa alaan kuuluvaa teo- 


riaopetusta. 


3.3.2 Epäselvyyksiä ammatillisessa asemassa 


TRANS-SPACE-hankkeessa tutkitut sairaanhoitajat työskentelivät oppisopi- 
muskoulutuksen aikana hoiva-avustajan nimikkeellä ja palkalla. Työnantajan 
edustaja (Sähköposti 9/2016) perusteli käytäntöä seuraavasti: 

Koska he ovat tulleet hoiva-avustajiksi = ovat tässä tehtävässä = ovat 

tulleet täyttämään hoiva-avustajan tarvetta, heille maksetaan tehtä- 

väkohtainen palkka, huolimatta siitä mitä he opiskelevat. 
Työpaikkaohjaajien ja esimiesten haastatteluissa kävi ilmi, että suomalaisille 
oppisopimuskoulutettaville maksettiin palkkaa yleensä terveyspalvelualan 
työehtosopimuksen mukaisesti. Terveyspalvelualan työehtosopimuksen mu- 
kaan oppisopimuksella lähihoitajaksi opiskelevan palkka on enintään kym- 
menen prosenttia alhaisempi kuin kyseisen vaativuusryhmän vähimmäispalk- 


2 Tye learned moving patients correctly because in the Philippines you just move 


them. (...) Here they do it properly so that you won't injure the patient and injure yourself 
because we are prone to back aches and... And these totally different devices, nosturi, 
raising device, I’ve never seen such. And some of the techniques in handling the patients I 
observe and I learn from them. 

ka (SuPer 2011, 33). Palkkatietoja kokoavan Palkkavertailu-sivuston (2016) 
mukaan lähihoitajan keskipalkka Suomessa on 2 040 euroa ja hoiva-avustajan 
1 735 euroa. Yhdessä tutkimukseen osallistuneista työyhteisöistä kerrottiin 
palkkauksesta seuraavasti: 

Tästä heidän rahallisesta palkkauksesta, jota me ollaan ihmetelty 

täällä todella kovasti, että miten se voi olla mahdollista, että heidät 

on palkattu hoiva-apulaisena, ja he on lähihoitajaopiskelijoita. (...) 

Jos meillä on ollu ihan suomalaisia oppisopimusopiskelijoita, niin he 

on saanu sen lähihoitajan palkan miinus pätevyysalennus. 
Lähihoitajan tutkinnon suorittaminen ei taannut hoitajille automaattisesti lä- 
hihoitajan tehtävää ja palkkaa. Jos työnantajalla ei ollut lähihoitajan tehtäviä 
avoinna, filippiiniläiset jatkoivat hoiva-avustajan nimikkeellä ja palkalla myös 
lähihoitajaksi valmistumisensa jälkeenkin. Vuonna 2015 Suomeen muutta- 
neista hoitajista moni oli saanut lähihoitajan oppisopimuskoulutuksensa lop- 
puun ja Valviralta luvan lähihoitajan ammattinimikkeen käyttöön. Eräs lähi- 
hoitajaksi valmistunut kertoi tilanteestaan ja työtehtävistään valmistumisensa 
jälkeen näin: 

Haastattelija: Oletko nyt siis pätevä lähihoitaja? 

Hoitaja: Kyllä, valmistuin viime vuonna. Teen yhä hoiva-apulaisen 

töitä, koska käsittääkseni työpaikallani ei ole tällä hetkellä tarvetta 


lähihoitajalle (...) Johtaja sanoi niin meille. Toivottavasti, jos sellai- 
nen paikka tulee auki.... 


Haastattelija: Muuttuiko työsi valmistuttuasi lähihoitajaksi? 


Hoitaja: Jatkoin samaa työtä, koska hoiva-apulaisena pääsee näke- 
mään, mitä työtä lähihoitajat tekevät, ja oikeastaan se on ihan sa- 
maa työtä... 


Edellä mainitun asiaintilan vahvisti myös työnantajan edustaja (Sähköposti 
9/2016): 


2 Haastattelija: So you are now licensed practical nurse? 


Hoitaja: Yes, I graduated last year. I'm still hoiva-apulainen because at the workplace 
I think there's no place for lähihoitaja. (...) That's what the manager told us, hopefully if 
there’s an available place for me then PI... 

Haastattelija: When you get this license of lähihoitaja were there any changes in your 
work? 

Hoitaja: I continued just the same because as a hoiva-apulainen in the first place you 
get to see what the lähihoitajas are doing and it's actually just the same so... 

Opiskeluvaiheessahan he ovat meillä työssä — ja edelleenkin hoi- 
va-avustajina = SAAVAT TEHTÄVÄN MUKAISTA PALKKAA! [koros- 
tus vastaajan] Se että opiskelevat lähihoitajiksi ei tarkoita että he 
voivat välittömästi tehdä lh [lähihoitajan] töitä, meillähän täytyy 
olla tarjolla puuttuva lh paikka ennen kun voimme palkata uusia 
lähihoitajia. Emme voi myöskään luvata heille lh tehtäviä edes heti 
heidän valmistuttuaan, ellei paikkoja ole auki. 


Olipa ammattinimike ja palkkaus mikä tahansa, erot eri yksiköissä työskente- 
levien filippiiniläisten työnkuvien välillä olivat suuria. Osa heistä koki voivan- 
sa hyödyntää osittain sairaanhoitajan koulutustaan nykyisessä työssään. Eräs 
taas sanoi työnsä olevan pääasiassa siivoamista, tiskaamista ja ruuan jakelua. 
Useampi vastaaja oli sitä mieltä, että hoiva-avustajan ja lähihoitajan työ on 
niin yksinkertaista, ettei sairaanhoitajan koulutuksella ole siinä mitään käyt- 
töä. Seuraavan vastaajan tavoin moni totesi, etteivät heidän kliiniset taitonsa 
kehity Suomessa, koska työ on niin helppoa. 
Jos sanon rehellisesti, niin tällä hetkellä työmme on potilaiden autta- 


mista, mutta se on ihan perushoivaamista, ja vaikka et olisi opiskellut 
alaa niin tietäisit mitä tehdä.?* 


Monet filippiiniläistaustaiset vastaajat kertoivat tekevänsä myös sellaisia teh- 
täviä, jotka eivät yleensä kuulu hoiva-avustajille. He kuvasivat hoitavansa haa- 
voja, antavansa insuliinipistoksia ja mittaavansa verenpaineita tai verensokeria 
toisen hoitajan valvonnassa. Eräs hoitaja halusi pitää yllä sairaanhoitajan taito- 


jaan pyytämällä lupaa tehdä hoitoalan tehtäviä: 


Pidän yllä sairaanhoitajan taitojani, kuten esimerkiksi verensokerin 
mittaamista. Me voimme tehdä niitä [hoitoalan tehtäviä], mutta 
koska olemme hoiva-avustajia, emme saa tehdä niitä itsenäisesti, 
vaan hoitajan on oltava läsnä. Voimme mitata verenpaineita. Ja jos 
vuorossa oleva hoitaja antaa luvan, voimme myös antaa insuliinipis- 
toksia, jos haluamme.” 


A IFT speak honestly, so it is right now helping more with the patients, but that is very 


basic nursing, and even you had not studied nursing, you will know how to do. 


5 1utilize basic nursing skills like taking of the blood sugar...We also do that but we 


have our nurses with us, we are not able to do them independently yet because we're hoiva- 
avustaja. So with them we are able to do that, to get their blood pressure, and if you want 
to, it depends on the nurse that we work with... If we want to we can also give insulin 
injections. 

Kaikki filippiiniläishoitajat haaveilivat niin lähtömaankoulutuksen aikana 
tehdyissä haastatteluissa kuin Suomeen muutettuaankin pystyvänsä pätevöi- 
tymään myöhemmin sairaanhoitajiksi. Yhteinen toive tiivistyy seuraavassa 
sitaatissa: ”Me kaikki haluamme tehdä oikeita sairaanhoitajan töitä. Tämä kos- 


kee myös muita filippiinilaisia”.”® 


3.3.3 Kielen oppimisen todellisuus 


Filippiineillä tehdyissä haastatteluissa useimmat sairaanhoitajat ennakoivat 
kielen oppimisen olevan heille vaikeinta Suomessa työskentelyssä ja maahan 
sopeutumisessa. Ensimmäisen vuoden kokemukset Suomessa osoittivat en- 
nakoinnin oikeaksi: kaikki Suomessa haastatellut hoitajat toivat esiin kieleen 
liittyviä vaikeuksia. Ongelmaksi nähtiin myös se, että oppisopimuskoulutus 
ja siihen kuuluva suomen kielen opetus eivät alkaneet heti työsuhteen alettua, 
vaan hoitaja saattoi työskennellä puoli vuotta pelkän lähtömaakoulutuksen 
varassa. Eräs hoitaja kertoi stressistään, kun häneltä kysyttiin, miten ensim- 


mäinen puoli vuotta työssä sujui, kun kielikoulusta ei ollut: 


Sekin oli ongelmallista. Toivoin kovasti, että ainakin kielikoulutus 
olisi jatkunut. Koska kun tulin tänne, kaikki puhe kuulosti joltain 
‘ta-tat-ta-ta ja minä ihmettelin, että MITÄ? Se oli shokki. Et ymmär- 
tänyt mitään. Se stressasi tosi paljon.” 


Toinen taas koki, että suomen kieltä olisi pitänyt opettaa enemmän sekä läh- 
tömaassa että Suomessa, jotta työstä voisi selviytyä ilman kohtuutonta stressiä. 
Hän toivoi, että työnantaja tarjoaisi riittävästi koulutusta. Työnantajan toivot- 


tiin ymmärtävän asia, vaikka filippiiniläiset eivät halunneet vaatia tai valittaa: 


En sano, ettenkö halua tehdä töitä. Minua vaan ärsyttää, ehkä he 
tietävät, että me tehdään töitä ahkerasti eikä valiteta, mutta toivoi- 
sin että me saisimme enemmän kielen opetusta. He olisivat voineet 
järjestää sitä meille, se olisi auttanut. He vain laittoivat meidät töi- 


26 “But even with the other Filipinos here, we all want to works as proper, real 


sairaanhoitaja.” 


27 Yes, that’s an issue again. How I wished, that the training, at least the language had 


continued. Because when I came here, it’s like ‘ta-tat-ta-ta-ta’ and I’m like WHAT? It’s like 
a shock. You don’t understand. It really caused a lot of stress. 

hin ja toivottivat onnea. Me emme myöskään ole sellaisia ihmisiä, 
jotka vain ottavat ja lähtevät.” 


Toisaalta moni haastateltava raportoi myös positiivisia kielen oppimisen ko- 
kemuksia. Suomen kielen taidon karttumisen olivat panneet merkille myös 
asiakkaat ja työtoverit. Filippiiniläishoitajat kertoivat saamastaan myönteises- 


tä palautteesta esimerkiksi näin: 


Työkaveritkin ovat huomanneet ja asiakkaat sanoneet, että osaan 
vitsailla heidän kanssaan, kun aikaisemmin olin vain hiljaa. 


Kielitaidon kannalta kaikkein haasteellisimmiksi työtilanteiksi mainittiin 
puhelimessa puhuminen, omaisten kanssa keskustelu ja kirjaaminen. Puheli- 
messa sanallista viestiä ei voinut tukea ei-kielellisillä viesteillä, mikä lisäsi jän- 


nitystä onnistumisesta. Myös kiire vaikeutti puhelimessa kommunikointia: 


Suurin ongelma on puhelinkeskustelut, koska soittaja voi olla omai- 
nen, lääkäri tai hoitaja ja on aika vaikeaa selittää asioita puhelimes- 
sa. Tiedät varmaan, että he on myös kiireisiä ja on vaikea pyytää, 
anteeksi, voitko puhua hitaasti”? 


Yksi lähihoitajaopiskelija kuvasi mielekkääksi suomen kielen opiskelun in- 
tegrointia lähihoitajaopintoihin. Opiskelutehtävät edellyttivät keskustelua 


asiakkaiden kanssa: 


Meillä on sellaisia tehtäviä, että meidän pitää keskustella asiakkai- 
den kanssa ja kysyä heiltä kysymyksiä. Tykkään siitä, koska se kehit- 
tää kielitaitoa ja auttaa tuntemaan asiakkaita, mikä on tärkeää la- 
hihoitajan työssä. 


28 T dont say I don’t like to work. I’m just annoyed, maybe they know the fact that we 


work hard and we don’t complain, but I wish we had more training in the language. They 
could have done that, it would at least help us. They just put us in work and say Good luck! 
We are not that type of people who will walk away also. 


2 Tmean my workmates also notice and our residents say that I know how to joke with 


them, not like before I’m just quiet. 


20 My biggest problem would be the phone because we have the phone and relatives, 


sometimes doctors, nurses can call there and it’s a bit difficult to explain through the 
phone... You know, they are also in a hurry that anteeksi, voitko puhua hitaasti’. 


31 We have these kinds of tehtävä that we need to communicate with our residents and 


then ask them questions. That’s what I like because it develops my language skills and 
knowing about these residents but that’s the practical nurse assignments. 

Toisaalta kielelliset ongelmat vaikeuttivat oppisopimuskoulutuksen teoria- 
opintoja. Englannin käyttäminen apukielenä oli sallittua, ja tämän mahdol- 
lisuuden koettiin helpottavan työssä selviämistä ja myös suomen oppimista. 
Seuraavassa lainauksessa filippiiniläistaustainen hoitaja kuvaa eri kielten käyt- 
töä työssä. Huomion arvoista lainauksessa on myös haastateltavan käyttämä 
kieli, jossa englanninkieliseen puheeseen sisältyy suomenkielistä ammattisa- 
nastoa. 

Hyvä asia työpaikalla on, että meidän sairaanhoitaja ja muu hen- 

kilökunta osaavat puhua englantia, joten jos minulla on kysyttävää 


niin he voivat selittää sen minulle englanniksi. Osastolla puhutaan 
kuitenkin suomea niin paljon kuin mahdollista.” 


3.3.4 Työyhteisöön integroituminen 


Tutkimusta varten haastatellut suomalaiset ohjaajat ja esimiehet toivat esiin 
filippiiniläisten hoitajien sopeutumista ja integraatiota edistävinä tekijöinä 
hoitajien ”reippauden, ystävällisyyden ja ahkeruuden”. Myös hoitajat itse ko- 
rostivat oman positiivisen asenteensa, yritteliäisyytensä ja ahkeruutensa aut- 
tavan heitä työyhteisöön integroitumisessa. Filippiiniläiset toivat kuitenkin 
usein esiin myös sen, miten työyhteisön tuki ja riittävä perehdytys helpottavat 
sopeutumista. Liika työtaakka ja liian vähäiseksi koettu henkilöstön määrä 
haittasivat joissain tapauksissa työyhteisöön sopeutumista. 

Tutkimuksessa piirtyi kuva monenlaisista työyhteisöistä. Suurimmalla 
osalla työpaikoista ulkomailta rekrytoitu hoitaja oli otettu vastaan ystävälli- 
sesti, kuten seuraavan hoitajan tapauksessa: 

Täällä on tosi mukavia ihmisiä. He ovat osastollani kiinnostunei- 
ta minusta, koska olen uusi ja kotoisin Filippiineiltä. Kyllä, he ovat 
lämpimiä ja helposti lähestyttäviä, heiltä voi kysyä asioita ja he kyllä 
neuvovat? 


32 The good thing is some here, for example our sairaanhoitaja and the other 


henkilökunta, are able to speak English so if I have questions they can explain it in English 


but as much as possible we were speaking Finnish in the osasto. 


3 They're really warm people here. In my ward they were interested because I’m new and 


I’m from the Philippines. Yes, they were warm, they were approachable, you can ask them 
and they would tell you. 

Mutta oli myös sellaisia työyhteisöjä, joissa vastaanotto ei vastannut tulijan 
odotuksia. Seuraavan lainauksen haastateltava koki joutuneensa valmistautu- 
mattomana työhön, eikä työyhteisö tehnyt mitään tilanteen helpottamiseksi: 

Odotin saavani parempaa perehdytystä. Joo, perehdytystä oli ensim- 
mäisenä päivänä, mutta sitten ryhdyttiin heti töihin. Olisin halun- 
nut, että olisin voinut seurata ensin muiden työntekoa. (...) Olin aika 
yllättänyt työkavereistani. Joo, he [opettajat Filippiineillä] kertoivat 
meille, että he [suomalaiset] ovat varautuneita. Tiesin sen, mutta se 


ei ollut. kovin lämmin vastaanotto, ympäristö ei ollut kovin ystäväl- 
linen? 


Jotkut Filippiineiltä rekrytoiduista sairaanhoitajista eivät tienneet tai olleet 
ymmärtäneet etukäteen työnkuvaansa. Osa ei tiennyt, millaisten asiakkaiden 
kanssa he tulevat työskentelemään. Lähtömaakoulutuksessa oli valmentau- 
duttu vanhustyöhön, ja siksi kehitysvammaisten tai mielenterveyspotilaiden 
hoitajiksi päätyminen oli joillekin järkytys. Ennalta-arvaamattomaan tilan- 
teeseen joutuminen aiheutti huolta ja hidasti alkuvaiheen sopeutumista. Eräs 
hoitaja kertoi alun rankoista kokemuksista näin: 

(...) Alussa olimme oikeastaan shokissa. Minä itse asiassa masennuin, 

koska minua pelotti ja... (...) Itse asiassa x [toinen filippiinilaishoita- 

ja] iski... 
Kun asiakkaat eivät olleet aina odotusten mukaisesti vanhuksia, hoitajat olisi- 
vat kaivanneet sekä oppisopimusopiskelusta että työyhteisön taholta enemmän 
tukea tilanteeseen sopeutumiseen. Oppisopimuskoulutuksessa keskityttiin 
haastateltavien mukaan vanhustenhuoltoon, mitä muunlaisten asiakkaiden 
kanssa työskennelleet pitivät hankalana. Etenkin näissä tapauksissa työhön 
perehdytyksen vähäisyyttä kritisoitiin. 


34 Twas expecting to have a little orientation. Yes, it was orientation on the first day but 


we worked immediately. I mean I want the orientation where we can just observe first. 
(...) I was surprised with the workmates. Yes, they [teachers in the Philippines] have told 
us that they are reserved, I know that, but it was not so welcoming, the environment was 
not so welcoming. 

35 


(...) In the beginning we were actually shocked, right. Actually I got depressed because 
Tm afraid and (...) And actually x [another Filipino nurse] cried... 


56 PÄIVI VARTIAINEN, MARJA KOSKELA JA PIRKKO PITKÄNEN 


3.3.5 Sopeutuminen asuinympäristöön ja arkielämään Suomessa 


Suoritetussa tutkimuksessa kävi ilmi, että suurin osa filippiiniläishoitajista 
vietti vapaa-aikansa toisten filippiiniläisten kanssa ja sai emotionaalista ja sosi- 
aalista tukea heiltä. Muiden filippiiniläisten tuen koettiin vaikuttavan myön- 


teisesti Suomeen sopeutumiseen: 


Haastattelija: Mitä mieltä sinä olet tästä kaupungista? Oletko sopeu- 
tunut tänne? 


Hoitaja: Kyllä. Täällä on todella rauhallista ja rakastan tätä kau- 

punkia, koska täällä on todella hyvä filippiiniläisyhteisö. He ottivat 

meidät vastaan lämpimästi ja meistä tuntui, että meillä on täällä 

perhe... 
Toisilta filippiinilaisilta voitiin saada tukea myös työssä pärjäämiseen. Tämä 
tuli esiin erään hoitajan haastattelussa: 

Koska meitä filippiiniläisiä on tullut tänne [työpaikkaan] jo aiem- 

pina vuosina ja he ovat jo lähihoitajia. He itse asiassa myös auttavat 

meitä selviytymään työssä. 
Virtuaaliset yhteydet sosiaalisen median kautta omaan perheeseen Filippii- 
neillä olivat hyvin tärkeitä alkuvaiheen sopeutumisessa ja helpottivat koti-ikä- 
vää. Haastateltavat kertoivat pitävänsä sosiaalisen median kautta yhteyttä 
etenkin vanhempiinsa ja sisaruksiinsa, jotkut myös seurustelukumppaniinsa. 
Yhteyttä pidettiin päivittäin, ja useimmat kertoivat käyttävänsä yhteydenpi- 
toon aikaa vähintään tunnin päivässä ja vapaapäivinä jopa useita tunteja. Eräs 
hoitaja pohti selvinneensä alun sopeutumisvaikeuksista nimenomaan filippii- 
niläisen työtoverinsa ja Filippiineillä asuvan perheensä tuella: 


Joo, itse asiassa olemme yhteydessä vanhempiimme Skypen välityk- 
sellä... kaikilla mahdollisilla tavoilla (...) Heille voimme ainakin 


36 Haastattelija: What do you think about x [city]? Have you settled in x? 


Hoitaja: Yeeees. It's really calm, I really love x because the Filipino community here is 
really good. They welcomed us very warmly and we felt that we have a family here... 


97 Because we have here the first and second batches Filipino nurses (at work) also and 


they're already lähihoitaja. So they actually help us cope with the work here as well. 

kertoa miltä meistä tuntuu. Emme voi kertoa tuntemuksistamme 
kenellekään täällä, koska emme juurikaan tunne ihmisiä?’ 


Toisaalta kävi myös ilmi, että yhteydenpito oli joissain tapauksissa harventu- 
nut ensimmäisen puolen vuoden aikana. Muutamat vastaajat kokivat arken- 
sa alkaneen sujua työn, opiskelun ja paikkakunnalla asuvien filippiiniläisten 
tuella niin, ettei päivittäistä tarvetta vaihtaa kuulumisia omaisten kanssa enää 
ollut. Eräs haastateltava kuvasi Suomeen sopeutumistaan seuraavasti: 

Ensimmäisinä kuukausina Suomessa käytimme ehkä 2—3 tuntia 

viikossa [yhteydenpitoon Filippiineille] ja ajan myötä 2-3 tuntia 

kuukaudessa. Viime aikoina olen jutellut äidin kanssa ehkä jotain 13 

minuuttia kuukaudessa. (...) Aikaisemmin he kyselivät paljon Suo- 

mesta ja kerroin heille mitä olen tehnyt ja kokenut, kuten että täällä 

sataa lunta! ja lähetin heille kuvia lumesta. Sitä mukaa, kun minä 

olen tottunut asioihin täällä, hekin ovat tottuneet. 
Vapaa-aikaa tutkitut hoitajat kertoivat viettävänsä pääasiassa saman rekry- 
tointiyrityksen kautta Suomeen aiemmin tulleiden filippiiniläisten kanssa. 
Moni totesi, ettei vapaa-aikaa juuri jää, vaan työ ja oppisopimusopiskelu vie- 
vät ajan ja voimat. Vapaa-ajan harrastuksina mainittiin useimmiten ulkoilu ja 
toisten filippiiniläisten luona kyläily. Joku kertoi harrastavansa tanssia kotona 
asuinkavereidensa kanssa. 

Osa vastaajista oli tekemisissä suomalaisten työtoverien kanssa myös va- 
paa-ajalla, ja pienempi osa kuvasi suhdettaan suomalaisiin työtovereihin ys- 
tävyydeksi. Myös seurakunnan kautta oli syntynyt suhteita kantaväestöön. 
Naapureiden kanssa sen sijaan oltiin yleensä ystävällisissä mutta etäisissä ter- 
vehtimisväleissä. Joissain harvoissa tapauksissa naapureista oli huonoja koke- 
muksia. Eräs hoitaja kertoi, että naapuri oli lähettänyt epäasiallisia valituksia 


hänen postiluukustaan. Hoitaja haki syytä naapurin valitukseen itsestään, ja 


38 Yeah, we contacted our parents actually, we skyped with... Any kind ofcommunication 


we could have (...) at least we can tell what we feel because we really can’t tell anyone here 
because we rarely know someone. 


9? The first months that we are here in Finland it takes us maybe 2-3 hours per week and 


as time goes on we took 2-3 hours per month and recently I have talked with my mother 
maybe 13 minutes or something like that in a month. (...) Before they ask a lot about 
Finland so I have to tell my story about here, what I have experienced like ‘it’s snowing 
outside!’, I have sent snow pictures. As I get used to it also they get used to it. 

pohti, että ehkä filippiiniläiset ovat kovempia metelöimään. Ratkaisuna tilan- 


teeseen hän oli päätynyt hakemaan uutta asuntoa: 


Joku laittoi oveemme lapun, että perkele, vittu, lopettakaa huone- 

kalun siirtäminen (...) Niin tapahtui neljä kertaa. Se sai meidät et- 

simään uutta kotia. Katsoimme netistä että 800 eurolla voisi saada 

neliön, jossa meillä kaikilla olisi omat huoneet..." 
Myönteiset odotukset liittyen sekä suomalaisen yhteiskunnan turvallisuu- 
teen että puhtaaseen ympäristöön näyttivät pitkälti toteutuneen. Hiljaisuus 
ja rauha mainittiin usein myönteisinä kokemuksina. Lumiset talvet ja vuoden- 
aikojen vaihtelu, joita oli odotettu, tulivat mainituiksi sekä myönteisessä että 
kielteisessä sävyssä: talven kylmyys ja pimeys saattoivat tuntua alussa vaikeilta, 
mutta monet myös kertoivat nauttivansa ulkoilusta Suomen puhtaassa luon- 


nossa kaikkina vuodenaikoina. 


3.3.6 Talous ja perhe 


Kuten edellä kerrottiin, Filippiineillä tehdyissä haastatteluissa kaikki haas- 
tateltavat odottivat elintasonsa nousevan Suomessa. He toivoivat voivansa 
säästää osan palkastaan ja lähettää rahaa perheelleen. Koulutusta vastaama- 
tonkin työ Suomessa noin 1 700 euron palkalla tuntui houkuttelevalta, kun 
vaihtoehtona oli työttömyys tai noin 250 euron sairaanhoitajan palkka Fi- 
lippiineillä. Suomessa vajaan vuoden työssäolon jälkeen haastatellut hoitajat 
olivat pääsääntöisesti tyytyväisiä palkkaansa. Eräs vastaaja mainitsi yllätty- 
neensä myönteisesti vuorolisistä, joita hän ei ollut osannut odottaa. Kielteisiä 
palkkaan liittyviä kommentteja tuli siitä, että jotkut haastateltavat kokivat 
joutuvansa tekemään palkatonta ylityötä esimerkiksi silloin kun oli jäätävä 
työpaikalle tapaamaan eri vuorossa olevaa ohjaajaa tai odottamaan linja-au- 
toa. Työpaikalla oleminen ilman että teki jotain hyödyllistä tai auttoi muita, 


tuntui heistä mahdottomalta: 


0 Someone put letter in our door and it said ‘perkele, vittu, lopettakaa huonekalun 
siirtäminen’ (...) We had 4 times like that. It's written like that so right now we were 
looking for a new home because we search from the net and it offers neliö and it's only 


maybe around 800 euros and we will be able to have that own rooms so... 

Koska bussit eivät kulje työvuoron päättyessä niin jään tänne ja totta 

kai autan toisia, vaikka se onkin palkatonta työtä. En pysty vain is- 

tumaan paikallani' 
Lähes kaikki haastatellut hoitajat jakoivat asunnon toisten filippiiniläisten 
kanssa, kuten olivat suunnitelleetkin, ja säästivät näin asumiskustannuksissa. 
Kuukausivuokra henkeä kohti vaihteli 154 eurosta noin 300 euroon. Alhai- 
simpiin asumiskuluihin päästiin, kun kaksiossa asui kolme hoitajaa yhdessä. 
Vaikka toisten seurassa haluttiin olla, yhdessä asuvat toivoivat kuitenkin voi- 
vansa myöhemmin saada enemmän yksityisyyttä: 

Meitä on kolme samassa asunnossa. Meillä on yksi makuuhuone, 

jossa nukkuu kaksi ja yksi nukkuu olohuoneessa. Se on ok, koska me 

säästämme, mutta aiomme muuttaa tulevaisuudessa, ensi tai sitä 


seuraavana vuonna, jotta saisimme myös vähän yksityisyyttä ja omat 
huoneet. Ehkä ensi vuonna...” 


Vuokran ja muiden pakollisten asumiskulujen lisäksi haastateltavat kertoi- 
vat käyttävänsä Suomessa rahaa ruokaan ja vaatteisiin sekä jonkin verran 
matkustamiseen. Vapaa-ajalla harrastettiin yleensä asioita, jotka eivät tulleet 
kalliiksi. Vaatteita ja huonekaluja hankittiin yleisesti kirpputoreilta, ja jotkut 
sanoivat saaneensa jotain tavaroita kierrätettynä työtovereiltaan. Tarjouksis- 
ta, edullisista ostopaikoista ja aasialaisten ruokatarvikkeiden myyntipaikoista 
tuntui kulkevan nopeasti tietoa filippiiniläisten kesken sosiaalisessa mediassa. 
Kun elinkustannukset Suomessa jäivät vähäisiksi, kaikki haastateltavat oli- 
vat voineet lähettää rahaa omaisilleen Filippiineille. Suurin osa lähetti rahaa 
säännöllisesti, kuukausisumman vaihdellessa 200 ja 500 euron välillä. Rahan 
käyttökohteista Filippiineillä mainittiin muu muassa nuorempien sisarusten 
koulumaksut. 

Osa vastaajista kertoi säästävänsä lisäksi itselleen useita satoja euroja kuus- 
sa. Nuorilla, alle 30-vuotiailla hoitajilla oli pidemmän tähtäimen suunnitel- 
mia esimerkiksi tontin ostamisesta, oman talon rakentamisesta tai ravintolan 


4l There are no bus, when the shift ends, and I stay here and of course, I help. It is 


impossible just sit down, and this is unpaid time. 


2 We are three there. We have one bedroom, we sleep in the same room and one living 


room. It’s okay for us because we are saving, but then we're thinking to move in the future, 
next year or after next year so that we can also have our privacy, so that we can also have 
our own room. Maybe next year... 

perustamisesta Filippiineille. Eräs haastateltava unelmoi perustavansa sääs- 
töillään orpokodin. 

Vaikka talouteen ja ammatilliseen kehittymiseen liittyvät seikat olivat 
filippiiniläisten pääasiallisia ulkomaille muuttoa motivoivia tekijöitä, monet 
olivat kuitenkin muuttaneet Suomeen myös hankkiakseen uusia kokemuksia. 
Seikkailunhalu oli toiseksi yleisimmin valittu muuttoa motivoiva syy lähtö- 
maassa tehdyssä kyselyssä. Suomeen oli tutustuttu vierailemalla vapaa-ajalla 
muualla maassa asuvien maanmiesten luona, ja muutamat olivat matkustelleet 
myös muissa Euroopan maissa. 

Osa vastaajista haaveili perheenjäsentensä saamisesta Suomeen. Suomen 
tiukat perheenyhdistämisen tulorajat saattoivat kuitenkin estää nämä toiveet. 
Saadakseen puolisonsa Suomeen hoitajan tuli osoittaa ansaitsevansa vähin- 
tään 1 700 euron nettotulot kuukaudessa, ja lasta varten tarvittiin vielä 500 
euroa lisää (Migri 2017). Aiemmin Suomeen rekrytoiduista filippiiniläishoita- 
jista ainakin yksi oli onnistunut saamaan lapsensa Suomeen perheenyhdistä- 
misen kautta, mutta se oli vaatinut häneltä kahden työn tekemistä. Kyseinen 
hoitaja oli tehnyt kotisiivouksia hoiva-avustajan työnsä ohella. 

Haastateltavat kertoivat myös tapauksesta, jossa filippiiniläisen hoitajan 
alle kouluikäinen lapsi ei saanut oleskelulupaa Suomeen, koska äidin tulot ei- 
vät suomalaisten säädösten mukaan riittäneet lapsen elantoon. Maahanmuut- 
toviraston kielteisen päätöksen perusteluissa oli todettu, ettei hakija — siis 
leikki-ikäinen lapsi — ollut riippuvainen Suomessa asuvasta ja työtä tekevästä 
äidistään. Koska lapsi oli jo elänyt Filippiineillä äidistä erillään, päätöksessä oli 
katsottu lapsen edun mukaiseksi, että hän jatkaa asumista tutussa ympäristös- 
sä Filippiineillä. 

Joissain tapauksissa Suomeen rekrytoitujen filippiiniläishoitajien puolisot 
olivat onnistuneet saamaan Suomesta oleskeluluvan työpaikan perusteella. 
Tämä oli tosin vaatinut korkeasti koulutetun puolison hakeutumista siivous- 
työhön. Ovi Suomeen siivousalalle oli avautunut saman henkilöstöpalveluyri- 


tyksen kautta, joka rekrytoi Suomeen sairaanhoitajia. 

3.3.7 Tulevaisuuden suunnitelmia 


Filippiiniläisten sairaanhoitajien perimmäinen toive oli päästä Suomessa sai- 
raanhoitajan työhön. Tämä jo lähtömaahaastatteluissa ilmaistu tavoite vahvis- 
tui Suomessa tehdyissä haastatteluissa. Kun hoitajilta kysyttiin, missä he nä- 
kivät itsensä viiden vuoden kuluttua, kaikki kertoivat toivovansa, että he joko 
opiskelevat sairaanhoitajaksi tai työskentelevät Suomessa sairaanhoitajina. 
Kaikki tätä tutkimusta varten haastatellut filippiiniläishoitajat suunnittelivat 
jäävänsä Suomeen pidempään kuin viideksi vuodeksi. Yleisimmin jäämistä pe- 
rusteltiin sillä, että suomen kielen ja kulttuurin oppimiseen oli käytetty paljon 
aikaa ja energiaa, ja toiseksi hoitajat halusivat ansaita riittävästi rahaa kotiin 
lähetettäväksi. Toiveet elämästä Suomessa viiden vuoden kuluttua liittyivät 
yleensä suomen kielen oppimiseen ja ammatilliseen kehitykseen: 

Voi olla, että vuonna 2020 vaihdan vielä vaippoja. Ei, vitsi, (...) Mä 

näen itseni vielä täällä, mutta haluan kehittää taitojani, koska mi- 

nusta tuntuu että ne eivät kehity täällä. En tiedä, katsotaan, mutta 

haluan opiskella ehkä sairaanhoitajaksi. En mä tiedä, kun se kestää 

a = 

pitkään... 
Yksi vastaaja toivoi voivansa opiskella Suomessa hammaslääkäriksi sitten kun 
oli ensin oppinut kieltä kunnolla: 

Mutta haluaisin opiskella edelleen ja tulla lääkäriksi. Hammas- 

lääkärin työ ehkä kiinnostaisi. Olen suunnitellut opiskelevani vielä, 

mutta ensin minun täytyy osata suomea todella hyvin.'* 
Kymmenen vuoden päähän ulottuviin tulevaisuuden haaveisiin sisältyi lähes 
kaikkien haastateltujen kohdalla unelma sairaanhoitajan työstä ja omasta per- 
heestä. Toiveissa saattoi myös olla Suomen kansalaisuuden saaminen ja per- 
heen pääsy Suomeen. Kymmenen vuotta tuntui haastateltavista pitkältä ajalta, 
ja monien suunnitelmia leimasi epävarmuus. Vaikka osa ajatteli muuttavansa 


Suomesta johonkin muuhun maahan, Suomessa pysymisen puolesta puhui 
$3 In 2020 maybe I’m still changing diapers. Ei, vitsi. vitsi (...) I still see myself here but I 
want to develop my skills because I feel that my skills here are just flat, I’m not developing. 
I don't know, katsotaan, mutta haluan opiskella ehkä sairaanhoitajaksi. En mä tiedä, kun 
se kestää pitkään... 

4 But Pd like to study further, to become a doctor. I would be interested to study 
dentistry maybe. I have planned to study further, but I expect myself to be very good with 
the language. 

vaikean kielen oppimiseen uhrattu aika ja vaivannäkö. Nuori hoitaja pohti 
elämäänsä kymmenen vuoden kuluttua seuraavaan tapaan: 

Voisin kuvitella, että olisin jossain muussakin maassa, mutta jos 

mahdollisuudet ja edut ovat parempia täällä, niin... ja koska olen op- 

pinut kielen hyvin (...) Tai jos opin kielen hyvin, osaan nähdä itseni 

täällä. Mutta hei, katsotaan, on liian aikaista sanoa.” 
Toisaalta joillakin haastateltavilla näytti olevan selkeä suunnitelma ansaita 
riittävästi rahaa ja palata sen jälkeen lähtömaahan. Eräs filippiiniläishoitaja 
kertoi suunnitelmistaan palata kotimaahan, mikäli saisi tarpeeksi rahaa sääs- 
töön: 

Kymmenen vuoden päästä... Olen silloin 37 vuotta (...) Minulla ei 

ole varsinaista suunnitelmaa, mutta ehkä jos olen säästänyt tarpeek- 

si rahaa, voin palata takaisin Filippiineille, siis jos olen saavuttanut 

tavoitteeni." 
Toinen vastaaja toivoi voivansa palata kymmenen vuoden kuluttua Filippii- 
neille ja perustaa siellä oman sosiaalialan yrityksen: 


Ehkä sinne voi mennä kotiin sitten. Joo, ehkä omista oma (...) ) yritys 
tai jotain. Olen aina halunnut perustaa vaikkapa orpokodin. 


Useimmat eivät ajatelleet jäävänsä Suomeen lopullisesti. Suomeen oli tultu 
lähinnä tekemään työtä ja ansaitsemaan rahaa. Lomat ajateltiin vietettävän 
Filippiineillä ja vapaapäivät virtuaalisesti perheen ja filippiiniläisten ystävien 
kanssa Skypen ja sosiaalisen median palvelujen avulla. Monet kertoivat aiko- 
vansa muuttaa takaisin Filippiineille — mitä he yleensä kutsuivat ”kodiksi” — 
viimeistään saavutettuaan eläkeiän. Eräs naispuolinen hoitaja pohti suunni- 


telmiaan näin: 


B see myself in other countries but if the opportunity or benefits here are better...and 


maybe because I’ve learned the language well (...) Or maybe if I learn the language well I 
see myself here. Mutta hei, katsotaan — it’s too early to say. 

46 In 10 years... I will be 37 that time (...) I don't have a concrete plan but maybe if I have 
already enough money I can go back to my country already after 10 years if I’ve reached 
my goal already. 


47 Ehkä sinne voi mennä kotiin sitten. Joo, ehkä omista oma (...) have my own business 


or something. I always wanted to establish perhaps an orphanage. 

Olen suunnitellut olevani Suomessa hyvin pitkään, voin tienata ja 
säästää. (...) Olen nyt 26-vuotias, joten haluan olla täällä kunnes olen 
sotai ss. Ja palata [Filippiineille] sitten kun olen vanha. 


8 Solam planning to stay for a very long time in Finland, I can earn and I can save 


money. (...) I am 26 now so I want to stay there until 50, 55. And then come back here 
when I'm old. 


64 PÄIVI VARTIAINEN, MARJA KOSKELA JA PIRKKO PITKÄNEN 


4 


Vastaanottavan yhteiskunnan 
edustajat kansainvälisen 
rekrytointiprosessin osapuolina 


Tässä luvussa tarkastellaan sitä, miltä sairaanhoitajien rekrytointi Filippiineil- 
tä näyttää vastaanottavien työyhteisöjen, työnantajien, työntekijäjärjestöjen 
ja henkilöstöpalveluorganisaatioiden näkökulmasta. Työyhteisöjen edusta- 
jien kokemuksia ja näkemyksiä kartoitettiin haastattelemalla filippiiniläisten 
hoitajien esimiehiä ja työpaikkaohjaajia. Filippiiniläishoitajien työyhteisöön 
sopeutumisen ja oppimisen kenttinä tarkasteltiin erityisesti oppisopimuskou- 
lutusta ja siihen kuuluvaa työpaikkaohjausta sekä työhön ja työyhteisöön pe- 
rehdytystä. 


4.1 Vastaanottavien työyhteisöjen kokemuksia 


Tutkimukseen osallistuneet filippiiniläiset sairaanhoitajat opiskelivat Suo- 
messa oppisopimuskoulutuksella lähihoitajiksi. Koulutus koostui työssäoppi- 
misesta ja teoriaopinnoista. Teoriaopintoihin kuului kaksi viikoittaista puo- 
lentoista tunnin mittaista online-ryhmätapaamista, joista toinen painottui 
suomen kielen opiskeluun ja toinen lähihoitajaopintoihin. Tapaamisten välillä 
osallistujat tekivät itsenäisesti teoriaopintojen tehtäviä. Työssäoppimista var- 
ten kullekin hoitajalle oli nimetty vastaanottavassa organisaatiossa työpaik- 


kaohjaaja. 


4.1.1 Työpaikkaohjaus 


Työpaikkaohjaajat kantoivat päävastuun oppisopimusopiskelijoiden ohjauk- 
sesta. Suurin osa ohjaajista oli päätynyt tehtäväänsä vapaaehtoisuuden perus- 


teella. Heille ei maksettu työstä rahallista korvausta, mutta ohjaajat vaikuttivat 

olevan kuitenkin motivoituneita tehtäväänsä. Myös muu henkilöstö osallistui 
lähes kaikissa työyhteisöissä Filippiineiltä tulleiden hoitajien ohjaamiseen ja 
perehdyttämiseen. Oppisopimuskulutukseen kuuluva työpaikkaohjaus ja uu- 
den työntekijän perehdytys menivät tutkituissa työyhteisöissä limittäin, eikä 
työyhteisöissä käytännössä eroteltu työpaikkaohjausta ja perehdytystä toisis- 
taan. 

Oppisopimuskoulutukseen osallistuvat filippiiniläiset tarvitsivat ohjaajien 
ja esimiesten mielestä tukea ja ohjausta itse työn oppimisen lisäksi monissa 
muissakin asioissa, jotka liittyivät ohjattavien maahanmuutto- ja kulttuuri- 
taustaan. Haastatteluissa esiin tulleita opittavia asioita olivat suomen kieli, 
Suomen sosiaali- ja terveysalan palvelujärjestelmä, suomalaiset kansansairau- 
det, työelämän pelisäännöt, arjen käytännöt sekä tunne-elämään ja sopeutu- 
miseen liittyvät asiat. Osa mainituista liittyi mihin tahansa työpaikkaohjaa- 
miseen, kuten palvelujärjestelmien tuntemus, kansansairaudet tai työelämän 
pelisäännöt, mutta haastateltavien mukaan näiden asioiden oppimisessa toi- 
sesta maasta muuttaneella oli enemmän tekemistä kuin Suomessa syntyneellä. 
Suomen kieleen ja arjen käytäntöihin ja sopeutumiseen liittyvät asiat olivat 
puolestaan sellaisia, jotka tulivat esiin vain ulkomaalaistaustaisen ohjattavan 
kanssa. 

Kaikkein eniten filippiiniläishoitajat tarvitsivat ohjaajien tukea suomen 
kielen oppimisessa. Ohjaajien kokemuksen mukaan ohjattavilla oli eniten 
puutteita ammattisanaston käytössä. Työpaikkaohjaajat auttoivat ohjatta- 
viaan myös teoriaopintojen tehtävissä, koska näiden suomen kielen taito ei 
usein riittänyt tehtävien itsenäiseen tekemiseen. Eräs ohjaaja kertoi kotitehtä- 


vien olevan filippiinilaisille vaikeita sekä sisällöltään että kielen kannalta: 


Ja se ei oo ihan pelkästään ollu sitä, että mä ohjaan heitä täällä työ- 
paikalla, että myös oon joutunu paljon auttaa näissä kotitehtävissä, 
mitä heillä tulee. Tuntuu, että ne on itsellekin välillä tosi vaikeita ja 
saatikka sitte, jos suomen kielen taito ei 00 ihan... 
Työpaikkaohjaajat eivät tienneet paljonkaan tulijoiden lähtömaakoulutuk- 
sesta. Työyhteisöissä oltiin kuitenkin pääsääntöisesti tyytyväisiä kielitaidon 
tasoon työsuhteen alussa, ja kielitaidon kehittymistä pidettiin keskimäärin 


yllättävänkin nopeana. Haastattelujen ajankohtana tutkimuksen kohteena 

oleva filippiiniläishoitajien ryhmä oli ollut Suomessa keskimäärin noin vuo- 
den. Vuoden Suomessa olon jälkeen hoitajien suomen kielen taito vaihteli suu- 
resti. Osan kielitaitoa kuvattiin hyväksi, osan puolestaan riittämättömäksi. 
Yleisimmin tulijoiden suomen kielen osaamista kuvattiin työpaikoilla vuoden 
jälkeen ”kohtalaiseksi”. 

Kielitaidon uskottiin kehittyvän etenkin työtä tekemällä. Työn tekemisen 
arjessa kommunikaatiokielenä oli suomi. Siksi suomalaistaustaisten työtove- 
rien toivottiin puhuvan hitaasti ja selkeästi. Eräs esimies arveli, että hoivatyös- 
sä asiakkaiden kanssa käytettävä selkeä kieli edistää vieraskielisten työntekijöi- 


den kielen oppimista: 


Kieltä on opittu nimenomaan työtä tekemällä, koska meillä on ol- 

tava suomen kieli käytössä jo meidän asiakkaiden takia ja sit meillä 

on tän työn erityisluonteisuuden vuoksi oltava selkokieli käytössä, se 

tukee heidän kielen oppimista. 
Tutkimukseen osallistuneissa työyhteisöissä oli jossain määrin tiedostettu kei- 
noja, joilla vastaanottava työyhteisö voi auttaa tulijoita suomen kielen oppi- 
misessa. Selkokielen ja puheen yksinkertaistamisen ohella keinoina mainittiin 
avainsanojen toistaminen ja murresanojen välttäminen. Joissain työyhteisöissä 
oli myös kiinnitetty erityishuomiota ammattisanaston oppimiseen. Filippiini- 
läishoitajien sanastoa pyrittiin laajentamaan kysymällä ja kannustamalla heitä 
erilaisissa arjen tilanteissa. Kuten seuraava esimiehen sitaatti osoittaa, henki- 


löstöpalavereissa hoitajia rohkaistiin ottamaan osaa keskusteluihin: 


Hyvä ohjaustilanne on henkilöstö- ja viikkopalaverit, jossa analysoi- 

daan koko työtä ja sitä myötä kielitaito pysys kohdallaan. Niin myös 

heitä haastetaan puhumaan palavereissa, että kertokaapa tekin nyt’, 

jotta niille tulis suomen kielellä ammatillisestikin keskusteltua. 
Englannin kieltä käytettiin työpaikoilla apukielenä vain silloin kun haluttiin 
tarkistaa, että viesti on varmasti ymmärretty. Enemmistö ohjaajista kertoi, että 
filippiiniläishoitajat olivat oppineet kysymään, mikäli eivät tiedä tai ymmärrä 
jotain asiaa. Kysymisen ja varmistamisen tärkeyttä oli korostettu jo lähtömaa- 
koulutuksessa. 

Ohjaajien mielestä filippiiniläistaustaisten ohjattavien ammatillinen oppi- 

minen oli erittäin nopeaa. Monen ohjaajan mielestä verkkopohjaiset lähihoi- 


tajaopinnot olivat hyvin vaativia. Filippiiniläisten kuvattiin opiskelevan hy- 

vin tunnollisesti ja ottavan opinnot joskus liiankin vakavasti. Osa vastaajista 
ilmaisi huolensa hoitajien jaksamisesta, koska vuonna 2015 aloittaneet filip- 
piiniläiset hoitajat joutuivat hoitamaan teoriaopintojen verkkotapaamiset ja 
muun teoriaopiskelun omalla ajallaan. 

Hoitajien uskottiin myös saavan teoriaopinnoissa riittävästi tietoa suo- 
malaisen palvelujärjestelmään ja suomalaiseen sairaushistoriaan liittyvistä 
asioista. Eräs vastaaja tosin huomautti, etteivät sosiaali- ja terveysalan palve- 
lujärjestelmät ole suomalaisillakaan hoivatyöntekijöillä kovin hyvin muistis- 
sa. Filippiiniläisten koetiin kuitenkin tarvitsevan kannustusta ammatillisen 
osaamisensa esiin tuomiseen. Osa vastaajista toi esiin, että myös kantaväestö 
voisi oppia filippiiniläisiltä sekä ammatillisia asioita että työasennetta. Seuraa- 
vassa eräs ohjaaja arvioi omaa ja ohjattavansa oppimista: 

Niin paljon opitaan, niin kulttuurisesti ku ammatillisestikin häneltä 
ja asenteesta, että mä sanonkin kerran, että mä oon saanu kuule sulta 
paljon enemmän ku sä multa. Että monessa asiassa hän toimii ai- 


van loistavasti, ja hänellä on ammatillista osaamista ihan varmasti 
enemmän kuin minulla, mutta häntä täytyy vaan rohkaista. 


Osa esimiehistä ja ohjaajista oli tukenut filippiiniläisiä hoitajia myös muissa 
arjen käytännöissä, alkaen edullisten ruokakauppojen neuvomisesta aina pol- 
kupyörällä ajamisen opetteluun. Eräs esimies kantoi vastuuta nuoren alaisensa 
rahan käytöstä tavalla, joka muistuttaa enemmän vanhemman ja itsenäistyvän 
lapsen kuin esimiehen ja työntekijän suhdetta: 

Kun ne siirtää palkkarahansa sinne kotimaahan, niin siitä mä oon 

sanonu ja ehdottomasti pyytäny kertomaan, että paljonko siirrät ja 

paljonko elämään täällä maksetaan’ ja tukenu siihen, että pitää jää- 

dä täällä rahaa, ihan normaalin nuoren elämiseen. 
Osalla työpaikoista esimiehet ja ohjaajat saattoivat ottaa vastuuta ohjattavansa 
tukemisesta myös Suomeen muuton aiheuttamissa tunne-elämän kuohuissa. 
Eräs esimies kertoi ottaneensa huomioon tulijoiden emotionaalisen tuen tar- 
peen, ja valinneensa siksi Filippiineiltä tulleille hoitajille ohjaajaksi kokeneen 
työntekijän, jolla oli myös elämänkokemusta: 

Esimerkiks kun jouduttiin keskustelemaan koti-ikävästä tai että on 

ikävä äitiä, niin jos sä siihen panet jonkun tyttösen ohjaamaan, niin 

tukeahan ei tuu, sehän menee itkuksi sitten... Käydään niitä surun, 

luopumisen tunteita läpi. Siellä pitää olla tietty aikuisuus, kun tää 
on muutakin kuin pelkkä tää työ täällä tää ohjaaminen. 


4.1.2 Monikulttuurinen työpaikkaohjaus kehittämiskohteena 


Työpaikkaohjauksen keskeiset pulmakohdat liittyivät ohjaajien mukaan hei- 
kon tiedonsaannin ohella ajankäyttöön. Ongelmaksi koettiin erityisesti se, et- 
teivät ohjaaja ja ohjattavat työskennelleet läheskään aina samoissa työvuorois- 
sa. Yhteisten työvuorojen puute oli johtanut siihen, että ohjattavat joutuivat 
toisinaan käyttämään omaa aikaansaa ohjausta saadakseen. Ohjaajat pahoitte- 
livat tilannetta muun muassa näin: 

Meillä on ollu hirveän vähän yhteisiä vuoroja ja mä teen paljon yötä, 

niin se on sillai jääny, että sitte monesti ohjattava ressukka venyttää 

päivää sitte, että kun mä tuun yöhön, niin hän jää siksi tunniksi vielä 

sitten oman vuoronsa jälkeen, että sitten käydään läpi noita koulu- 

asioita. Että sitä on sattunut kyllä luvattoman paljon. 


Yleisesti ottaen työpaikkaohjaajat suhtautuivat ohjaamistehtäväänsä vastuun- 
tuntoisesti. Ohjaajat harmittelivat, etteivät pystyneet aina riittävästi tukemaan 
ohjattaviaan, mutta toisaalta ajan puutetta tunnuttiin pidettävän normaalina 
tilana työssä. Moni toivoi, että ohjaustyötä tekeviä ei laskettaisi henkilöstö- 
vahvuuteen, jolloin he voisivat käyttää enemmän aikaa ulkomaalaistaustaisten 
ohjaamiseen: 

Jos olis mahdollista, että mua ei laskettais siihen työvoimaan taval- 

laan, että mun ei tarttis tehdä niitä hommia ihan samalla draivilla 

kuin ilman opiskelijaa... että saatas olla sen ihmisen kanssa ja käydä 

kaikkia asioita läpi, ja siinä on paljon paperiasioita (...) Tuntuu vä- 

lillä, että jää puolet asioista sanomatta, neuvomatta, ohjaamatta ja 

keskustelematta sen ihmisen kanssa. 


Kun ohjaajat ja esimiehet kokivat filippiiniläisten ohjattavien tarvitsevan 
erityistä kulttuuriin ja maahan muuttotaustaan liittyvää ohjausta, on oletet- 
tavaa, että ohjaajat hyötyisivät ohjaustehtävässään monikulttuurisesta ohjaus- 
kompetenssista. Suen, Arredondon ja McDavisin (1992) monikulttuurisen 
ohjauskompetenssin mallin mukaan monikulttuurisessa ohjauskompetens- 
sissa voidaan hahmottaa kolme osa-aluetta: (1) Monikulttuurinen tietoisuus, 


(2) Kulttuurierojen tuntemus ja (3) Monikulttuuriset ohjauskäytänteet. 

Tietoisuuteen kuuluu muun muassa ohjaajan tieto ja tietoisuus omasta 
kulttuurista, omista arvoista, ennakkoluuloista ja niiden vaikutuksista ohjaus- 
prosessiin. Kulttuurierojen tuntemukseen kuuluu puolestaan erityinen tieto 
ohjattavan kulttuuritaustasta ja yleinen ymmärrys etnisten ja kulttuuristen 
taustojen mahdollisista vaikutuksesta yksilön käyttäytymiseen ja ajatteluun. 
Monikulttuuriset ohjauskäytännöt puolestaan tarkoittavat esimerkiksi eri- 
laisten kulttuurisensitiivisten ohjausmenetelmien tuntemusta. (Puukari 2013, 
84-86.) 

Ohjaajat ja heidän esimiehensä eivät tuoneet haastatteluissa juurikaan 
esiin tarvetta erityiseen monikulttuurisen ohjauksen osaamiseen. He listasivat 
työpaikkaohjaajilta vaadittaviksi ominaisuuksiksi yleisesti sosiaalisuuden, ys- 
tävällisyyden, rauhallisuuden, kärsivällisyyden ja empaattisuuden. Ulkomaa- 
laistaustaisten ohjattavien kanssa työskentelevien vuorovaikutus- ja viestintä- 
taidoista tärkeimpinä pidettiin selkokielisyyttä ja englannin kielen taitoa. 

Kulttuurierojen tuntemus oli se monikulttuurisen ohjauksen osa-alue, 
jonka tarvetta ohjaajat ja esimiehet olivat jossain määrin havainneet. Kulttuu- 
rierojen tuntemuksena tuotiin esiin nimenomaan tiedon tarve, mutta esimer- 
kiksi omia arvojaan tai ennakkoluulojaan haastateltavat eivät olleet pohtineet. 
Moni ohjaaja kertoi kaipaavansa lisää tietoa Filippiinien koulutus- ja tervey- 
denhuollon järjestelmästä: 

Varmaan tarvis perehtyä, mikä se sairaanhoitajakoulutus siellä on 

ja mä oon joskus kysynytkin, että mitä siellä kuuluu teillä siihen sai- 

raanhoitajan koulutukseen, mitä te teette siellä. Ohjattava on kerto- 

nut, että he antaa lääkkeitä ja pistää piikin, että ei he hoida muuten, 

omaiset hoitaa siellä muuten. 
Ohjaajat olivat saaneet koulutusta työpaikkaohjaajan tehtävään vaihtelevasti. 
Osa oli käynyt työpaikkaohjaajakoulutuksen ja näyttötutkintojen arvioinnin 
koulutuksen, kun taas osa ei ollut saanut minkäänlaista koulutusta ohjaajan 
tehtävään. Esimiesten mielestä ohjaajien vahva työkokemus antoi parhaan 
perustan ohjaamiseen. Sen sijaan moni ohjaajista olisi toivonut Filippiineiltä 
rekrytoitujen työpaikkaohjaukseen erillistä koulutusta. 

Oppisopimuskoulutuksesta vastaava oppilaitos järjesti työpaikkaohjaajille 
muutaman kuukauden välein parin tunnin mittaisia yhteisiä verkkotapaami- 


sia. Tapaamisissa käsiteltiin muun muassa oppisopimuskoulutuksen järjestä- 

jän ja työnantajan välistä työnjakoa ja opiskelukäytäntöihin liittyviä asioita. 
Ohjaajien tai haastatellun oppilaitoksen edustajan mukaan näissä tapaamisis- 
sa ei käsitelty monikulttuurisen ohjauksen erityisyyttä. Lisäksi kiire haittasi 
myös verkkotapaamisia, eikä osa ohjaajista ollut osallistunut tapaamisiin lain- 
kaan ajan puutteen takia. Seurauksena oli, että esimerkiksi työnjaolliset kysy- 
mykset olivat jääneet poissaolleille ohjaajille epäselviksi. Tosin yhden ohjaajan 
mukaan työpaikkaohjauksesta oli tarjottu yllin kyllin tietoa: 

Ja sitten tietenkin sähköpostin kanssa voi vielä lisäkysymyksiä tehdä jos tun- 
tuu tarvetta, mut Moodlen kautta saahaan hirveesti tietoo. Mä oon kyllä ihan 
tiedolla kyllästetty. 


4.1.3 Perehdytys työyhteisön yhteisenä oppimisena 


Tutkimukseen osallistuneiden työyhteisöjen perehdytyskäytännöt vaihtelivat. 
Työyhteisöjen arjessa perehdytys ja oppisopimukseen kuuluva ohjaaminen ta- 
vallisesti lomittuivat toisiinsa. Filippiiniläishoitajien alkuvaiheen perehdytys, 
jossa tulijoita ohjattiin työtehtäviin ja työpaikan käytäntöihin, oli kestänyt eri 
työpaikoilla parista tunnista pariin päivään. Tämän jälkeen filippiiniläishoi- 
tajat työskentelivät jonkin aikaa ohjatusti siten, ettei heidän työpanostaan 
laskettu hoitohenkilöstön henkilöstömitoitukseen. Aikaisemmin tilanne oli 
saattanut jatkua tällaisena jopa vuoden, mutta vuonna 2015 Suomeen tulleet 
filippiiniläiset oli sisällytetty henkilöstömitoitukseen jo muutaman kuukau- 
den työskentelyn jälkeen. Ylimääräisenä olemisen kestoa kerrottiin lyhenne- 
tyn, koska myöhemmin tulleet olivat saavuttaneet lähtömaakoulutuksessa 
paremman kielitaidon. Myöhemmin tulleiden sopeutumista myös pidettiin 
sujuvampana siksi, että työyhteisössä oli jo aiemmin tulleita maanmiehiä. 
Esimiesten mukaan kullakin työpaikalla oli järjestetty ennen filippiiniläis- 
ten hoitajien tuloa tiedotustilaisuus, jossa henkilöstöpalveluyrityksen edustaja 
oli kertonut tulijoiden sairaanhoitajakoulutuksesta ja lähtömaakoulutukses- 
ta sekä Filippiinien yhteiskunnasta ja kulttuurista. Tieto ei kuitenkaan ollut 
tavoittanut koko henkilöstöä, mikä johtui yleensä vuorotyöstä. Esimerkiksi 
haastatelluista työpaikkaohjaajista vain yksi oli osallistunut tiedotustilaisuu- 


teen. 

Esimiehet pitivät etukäteistietoa hyödyllisenä ja kokivat sen edistäneen 
paitsi Filippiineiltä tulleiden hoitajien työyhteisöön sopeutumista myös koko 
työyhteisön sopeutumista uuteen tilanteeseen. Molemminpuolisen tiedon ja 
sopeutumisen merkitystä pohdittiin esimerkiksi näin: 

Että heitä perehdytetään tähän meidän maailmaan ja sitte taas sitä 

työpaikkaa, joka ottaa vastaan, niin että annetaan sitä etukäteistie- 

toa, että ei oletetakaan vääriä asioita sitten... jolloin pystytään lähtee 

kunnioittavasti tukemaan. 
Valtaosalla tutkimukseen osallistuneista työyhteisöistä ulkomailta rekrytoitu 
hoitaja oli otettu vastaan ystävällisesti, mutta oli myös sellaisia työyhteisöjä, 
joissa vastaanotto ei vastannut tulijan odotuksia: 

Ovatko he vain varautuneita vai ovatko he kylmiä. En tiedä, en osaa 

selittää sitä. Koska meillä [Filippiineillä] ... Ehkä, minä vain ver- 

taan |...) Meillä sanotaan Hei! ja ihmiset hymyilevät (...) En tiedä, 

ehkä se johtuu kulttuurista, mutta jotkut ihmiset eivät pidä siitä, että 

ulkomaalaiset tulevat tänne. Ihan kuin me veisimme heidän työt...' 
Vastaanottavien työyhteisöjen suomalaistaustaiset jäsenet olivat perehtyneet 
vaihtelevasti filippiiniläisten kollegojensa taustoihin. Niinpä esimerkiksi filip- 
piiniläistä sairaanhoitajakoulutusta arvioitiin sen perusteella, miten filippii- 
niläiskollegojen nähtiin toimivan työssä. Yksi suomalaistaustainen työtoveri 
oli hankkinut itse tietoa internetistä ja kysellyt filippiinilaisilta itseltään kou- 
lutuksesta. Pääsääntöisesti tulijoiden sairaanhoitajakoulutusta arvostettiin. 
Moni toi myös esiin, ettei niin korkeaa koulutusta tarvittaisi tehtävissä, joihin 
filippiiniläiset oli palkattu. Eräs vastaaja vertasi filippiiniläisten osaamisen ta- 
soa suomalaisiin hoiva-avustajiin seuraavasti: 

Kyllähän heiltä vaaditaan aivan huikeesti siellä lähtömaassa. Siellä 

pitää olla heillä sairaanhoitajakoulutus takana ja sitten kahden vuo- 


den kieliopinnot ja se rankkaaminen, miten sitä porukkaa karsitaan. 
Ei Suomessa semmosta ranking-kisaa ole. 


' Are they just reserved or are they cold. I don’t know, I can't explain it. Because in 


our place... Maybe, I’m just comparing (...) In our place it’s like ‘Hi!’ (cheerfully), 
all people are smiling (...) I don't know, maybe it's just because of the culture but 
some people don't like the foreigners come to their place. It's like we're stealing their 
job... 

Vain yksi haastatteluun osallistunut ohjaaja mainitsi lähtömaakoulutuksen ja 
Suomessa tapahtuvan perehdytyksen yhteyden. Tosin hänelläkin oli virheelli- 
nen käsitys siitä, että oppisopimuskoulutuksesta vastaavan oppilaitoksen edus- 
tajat olisivat olleet mukana lähtömaakoulutuksessa. Tällaista suoraa yhteyttä 
lähtömaakoulutuksen ja oppisopimuskoulutuksen välillä ei todellisuudessa 
ollut. 


4.1.4 Filippiiniläishoitajien ammatillinen integraatio 


Esimiehet ja ohjaajat luonnehtivat filippiiniläisiä motivoituneiksi, tunnolli- 
siksi ja vastuuntuntoisiksi työntekijöiksi ja näiden ammatillista osaamistaan 
pidettiin lähes poikkeuksetta hyvänä. Useista haastatteluista kävi ilmi, että 
vaikka tulijat työskentelivät hoiva-avustajina, heidän sairaanhoitajan osaa- 
misensa oli huomattu työpaikalla, ja osin myös otettu käyttöön. Kysyttäessä, 


missä ammattitaito näkyy, eräs haastateltava vastasi: 


He eivät kavahda minkäänlaista tilannetta, vaikka mitä tulisi eteen 

tai vaikka tulisi tämmäösiä niin sanotusti sairaanhoidollisiakin asioi- 

ta, jotain haavan hoitamista tai jotain, niin he ovat heti koordinaa- 

teilla ja tietävät, mitä pitää tehdä ja he eivät pelästy mitään tilannet- 

ta. Että semmonen valmis asenne hoivatyöhön. 
Ohjaajien ja esimiesten mukaan filippiiniläishoitajien selviä vahvuuksia olivat 
ystävällinen palveluasenne, asiakkaan kohtaaminen ja terveydentilan muutos- 
ten havaitseminen. Haastateltavat arvioivat myös asiakkaiden olevan hyvin 
tyytyväisiä filippiiniläishoitajiin. Vaikka kielen kanssa tuli asiakastyössä ajoit- 
tain ongelmia, esimiehet ja ohjaajat arvostivat hoitajien hyvää palveluasennet- 


ta. Vahvuuksia pohdittiin haastatteluissa muun muassa seuraavasti: 


Palveluasenne on semmonen, asukaslähtönen, että he pysähtyy... sen 

näkee ihan arjen tilanteessa, että he menee siellä asukkaan kanssa 

olemaan ja... he kohtaa sen... Mitä oon nähnyt ja kuullutkin, että se 

on semmosta lämminhenkistä kohtaamista, pysähtymistä. 
Auttamisen tavoissa nähtiin kuitenkin kulttuurisia eroja, joita ei pidetty pel- 
kästään positiivisina. Monen haastateltavan mielestä Filippiineiltä tulleet hoi- 
tajat eivät olleet täysin omaksuneet suomalaisessa vanhustyössä vallalla olevaa 


kuntouttavaa työotetta, vaan auttoivat vastaajien mielestä vanhuksia usein 
liikaa. 

Kyllähän siihen kiinnitti huomiota, kun jos nyt voi sanoa semmosta 

passaamista tai “kiitos, kiitos ja mentiin ja tehtiin. Kun itse koittaa 

tätä kuntouttavaa työotetta kauheesti, niin kaikki tehdään valmiiksi 

ihmiselle ja passataan viimesen päälle... 
Toisaalta vastaajat toivat esiin, että filippiiniläishoitajat eivät juuri voi hyö- 
dyntää sairaanhoitajan osaamistaan työssään hoivakodissa. Haastateltavat 
korostivat, että hoivakodeissa työ on pääasiassa asukkaiden auttamista arjen 
elämässä, ja siksi tarvetta sairaanhoitajan ammattitaidolle oli hyvin vähän. 
Vaikka esimiehet olivat tyytyväisiä filippiiniläisiin työntekijöihin, moni näki, 
ettei hoivakoti ole pidemmän päälle heille oikea työpaikka ammatillisen ke- 
hittymisen näkökulmasta. Eräs esimies arvioi alaistensa osaamista, kehitystä 
ja oman yksikkönsä tarpeita näin: 

Mutta toki mä toivon, että molemmat jatkossa sit rynnistää myös 

eteenpäin, heillä on kuitenkin palo nimenomaan siihen sairaanhoi- 

tajan ammattiin, että (...) Jos olis itsekäs, niin ei tukis heitä siihen, 

mutta ilman muuta (...) ovat satsanneet koko elämänsä siihen. 
Esimiehet ja työpaikkaohjaajat pitivät selvänä sitä, että filippiiniläiset sairaan- 
hoitajat tarvitsevat täydentäviä opintoja voidakseen saada suomalaisen sai- 
raanhoitajan laillistuksen. Sen sijaan moni mietti, onko sairaanhoitajien jär- 
kevää opiskella lähihoitajiksi, vai olisiko täydentävä osaaminen saavutettavissa 
muilla keinoin: 

Ei he voi esimerkiksi missään tapauksessa siirtyä sairaanhoitajan teh- 

täviin. Se ero on selkeä... Meillä on huomattavan kehittyneet hoito- 

käytänteet, diagnostiikka, lääkehuolto, kaikki (...) Sen minä näkisin 

tarpeellisena, että meidän järjestelmät ja perusasiat opitaan. Mutta 


tarvitseeko käydä lähihoitajaksi sairaanhoitajan vai olisko se joku 
muu koulutus siinä sitten? 


4.1.5 Työyhteisön sopeutuminen 


Haastatteluaineisto osoitti, että tutkimukseen osallistuneissa työyhteisöissä 
suhtautuminen filippiiniläishoitajien rekrytointiin oli aluksi varautunutta. 
Työntekijöiden keskuudessa herätti jonkin verran epäluuloa se, miksi työnan- 
taja halusi palkata korkeasti koulutettuja ulkomaalaisia perushoidon tehtäviin. 
Huolta tuntui herättävän pikemminkin ylemmän koulutustason henkilöstön 


korvaaminen hoiva-avustajilla kuin hoiva-avustajien kansallinen tausta: 

Alkuun oli vähän semmoista, että juu, tähänhän se menee, että 
täällä on filippiiniläisiä ja hoiva-apulaisia' ja (...) Täytyy myöntää, 
että välillä vähän itsekin ajatteli, että kyllä nää kalliit suomalaiset 
hoitajat alas ajetaan varmaan pikkuhiljaa. Vähän tuntuu vieläkin, 
että näin varmaan tapahtuu, että tääl on joku yks tai kaks pakollista 
suomalaista hoitajaa ja loput on sitte hoiva-apulaisia... 


Esimiehet kertoivat puuttuneensa työehtoja koskeneeseen keskusteluun muun 
muassa vakuuttamalla, että filippiiniläisille maksetaan palkkaa samoilla eh- 
doilla kuin suomalaisille työntekijöille. Kuitenkin eräs vastaaja ihmetteli edel- 
leen, maksettiinko filippiinilaisille lähihoitajaksi opiskelun aikana palkkaa 


samoilla perusteilla kuin suomalaisille: 


Tästä heidän rahallisesta palkkauksesta, jota me ollaan ihmetelty 

täällä todella kovasti, että miten se voi olla mahdollista, että heidät 

on palkattu hoiva-apulaisena ja he on lähihoitajaopiskelijoita. 
Ulkomaalaistaustaisten rekrytoinnissa huolta aiheutti myös kielitaidon riit- 
tävyys asiakastyössä. Työyhteisöissä mietittiin, onko heikosti kieltä osaavan 
turvallista hoitaa muistisairaita tai kehitysvammaisia. Esiintyi myös pelkoa, 
että suomenkielisten työtaakka kasvaa, kun kieltä heikommin osaava ei pysty 
hoitamaan kaikkia työtehtäviä, kuten kirjaamista tai asioiden hoitamista pu- 
helimitse. 

Vaikka ulkomailta rekrytointi ilmiönä oli herättänyt monella työpaikoilla 
huolta ja kriittistäkin keskustelua, Filippiineiltä tulleisiin työtovereihin suh- 
tauduttiin ihmisinä ja työtovereina myönteisesti. Jos ennakkoluuloja oli ollut, 
suhtautuminen oli muuttunut positiiviseksi viimeistään näiden saavuttua ja 
aloitettua työt. Filippiiniläisten tulon kuvattiin lopulta vaikuttaneen myön- 
teisesti koko työyhteisön ilmapiiriin. Ohjaajat luonnehtivat filippiiniläisiä 
iloisiksi, ystävällisiksi, mukaviksi ja positiivisisiksi, reippaiksi, tunnollisiksi ja 
ahkeriksi työtovereiksi. Eräs esimies kuvasi koko työyhteisön muutosta totea- 
malla: ”Pa/jon semmosta iloa, avoimuutta he on tuoneet tähän työyhteisöön. Se 
on musta hieno asia huomata”. 

Joidenkin vastaajien mielestä filippiiniläisten hyväluonteisuutta käytettiin 
myös hyväksi. Epäiltiin, että jotkut työyhteisössä teettävät ahkerilla ja ystä- 
vällisillä tulijoilla enemmän kuin näille kuuluu. Filippiiniläisten ahkeruus ja 


sopeutuvaisuus tuotiin esiin seuraavaan tapaan: 

Kun kuuli tästä projektista, että näitä Filippiineiltä aletaan tuo- 

da, niin ajattelin että ahaa, miksiköhän juuri sieltä, miksei jostain 

muusta maasta, mutta kyllä se tässä nyt on selvinnyt, että miksi juuri 

sieltä. Heillä on ilmeisestikin todella hyvä valmius sopeutua tänne 

meidän yhteiskuntaan ja asenne työhön on hyvin samanlainen kuin 

meillä, jotka ollaan tämmösiä perusrehellisiä, että työnteko on tär- 

keää niin kuin meille on pienestä pitäen opetettu. 

Kuten aiemmin on todettu, keskeinen filippiiniläisten hoitajien työyhtei- 
söön sopeutumista hidastava tekijänä oli heikko suomen kielen taito. Toisaal- 
ta myös muilla työyhteisön jäsenillä tunnistettiin olevan ongelmia kieli- ja 
viestintätaidossa. Ohjaajien ja esimiesten mukaan osa suomalaistaustaisista 
jännitti ja arasteli englannin puhumista. Myös yleiskielen tai selkokielen pu- 
huminen koettiin joskus hankalaksi, etenkin paikkakunnilla, joilla oli vahva 
alueellinen murre. 

Tärkeäksi filippiiniläisten sopeutumista edistäväksi tekijäksi koettiin se, 
että työyhteisössä oli ulkomaalaistaustaisia työntekijöitä ennestään. Erityisesti 
aiemmin tulleiden filippiiniläisten tuki uusille tulijoille oli havaittu tärkeäksi 
työyhteisöön sopeutumista ja uusien työtehtävien oppimista tukevaksi teki- 
jäksi. Jotkut haastateltavat luonnehtivat vuonna 2015 tulleita hoitajia aiemmin 
tulleisiin verrattuna rohkeammiksi ja oma-aloitteisemmiksi, He eivät myös- 
kään tarvinneet niin paljon työyhteisön tukea työn ulkopuoliseen sopeutumi- 
seen kuin ensimmäisessä ryhmässä paikkakunnalle tulleet. Eräs suomalaista 
syntyperää oleva vastaaja pohti eri filippiiniläisryhmien sopeutumista näin: 

Oisko se sitten se, että kun täällä on jo [filippiiniläisiä], niin heidän 

on ollu helpompi tulla, että ovat saaneet jo varmaan sitten näiltä ai- 

kasemmin tulleilta niin paljon niitä tietoja. Kun me alotettiin alku- 

perin, niin me mietittiin, miten siellä kotona, miten pesukone toimii 

ja että talvella pitäs olla toppavaatteet, että elettiin myös sitä arkee 

myös heidän kanssa... autettiin ja muuta seurattiin, että he pärjää. 

Niin näitten kakkostulijoitten kanssa ei oo sitä tarvinnu tehdä. 
Vastaanottavissa työyhteisöissä oli havaittu kulttuurieroja ystävällisyyden il- 
maisemisen lisäksi hierarkioihin suhtautumisessa. Filippiiniläishoitajien hie- 
rarkkisempi suhde esimiehiin tuntui monista esimiehistä hämmentävältä, ja 
tulijoita pyrittiin rohkaisemaan välittömämpään ja tasa-arvoisempaan suh- 


tautumiseen esimiehiin: 

Kun tosiaan johtaja heidän kulttuurissaan on jumalasta seuraava... 
Mä sanon, että mua ei oo ikinä niin hienosti tervehditty, kun heidän 
työ alkoi, että ”Hyvää huomenta, rouva johtaja!” Tuntuu siis todel- 
la vanhalta, mutta aika pian he rentoutuvat ja uskaltavat puhutella 
nimeltä. 


Useimmissa työyhteisöissä filippiiniläistaustaisten kerrottiin osallistuvan 
kahvitaukoihin ja muihin työyhteisön epävirallisiin päivittäisiin kohtaamisiin 
samoin kuin muidenkin työntekijöiden. He myös osallistuivat työyhteisön 
virallisiin ja epävirallisiin tapahtumiin, kuten työhyvinvointipäiviin ja pik- 
kujouluihin. Toisaalta muutama haastateltava totesi, että filippiiniläiset eivät 
olleet aktiivisesti vuorovaikutuksessa muiden työtoverien kanssa, vaan saattoi- 
vat viettää tauoilla aikaa joko asiakkaiden tai toisten filippiiniläisten seurassa. 
Eräs haastateltava kertoi filippiiniläisten keskittyvän vahvasti työtehtäviin ja 
asiakkaiden hyvinvointiin, kenties työyhteisöön kuulumisen kustannuksella- 
kin: 


Että se pitää vähän väkisin ottaa mukaan niihin juttuihin, hän on 

täällä tekemässä töitä, se on ihan hieno asia, mutta myöskin se tiedon 

jakaminen on tosi tärkeetä, että otetaan se kuppi kahvia ja istahde- 

taan ja jutellaan työkavereitten kanssa ja vaihdetaan kuulumisia. 
Osa haastateltavista tunnisti myös, ettei muu työyhteisö aina ottanut ulko- 
maalaistaustaisia tulijoita samalla tavalla mukaan kuin suomenkielisiä. Seu- 
raavassa eräs työtoveri pohtii suomalaistaustaisten työtoverien roolia filippii- 


niläisten sopeutumisessa: 


Meillä kyllä on petraamista aika paljon, että vois enemmän ottaa sitä 
kontaktia ja puhuu, että aika lailla filippiiniläinen sit kysyy jotain. 

Mun mielestä vois enemmän työporukkakin sit häneen ottaa sitä 
kontaktia, ehkä enemmän ottaa mukaan vielä niihin keskusteluihin. 
Vapaa-aikansa filippiiniläiset viettivät suomalaista syntyperää olevien haas- 
tateltavien mukaan enimmäkseen muiden filippiiniläisten kanssa. Tätä pi- 
dettiin ymmärrettävänä jo siksi, että äidinkielen puhumisen arveltiin suovan 
lepoa vieraskielisessä ympäristössä. Moni tuntui pitävän itsestään selvänä, että 


ihmiset ylipäätään haluavat viettää aikaa omien maanmiestensä kanssa. 

4.2 Filippiinilaishoitajien urakehitys Suomessa 


Vuoteen 2016 mennessä yksityiselle sosiaalipalvelujen sektorille Suomeen on 
rekrytoitu yli 300 filippiiniläistä hoitajaa kahden henkilöstöpalveluyrityk- 
sen kautta. Toiminta on jatkuvaa ja laajentuvaa. Sekä hoitajia palkkaavien 
yritysten että hoitajien rekrytointia käytännössä hoitavien yritysten mukaan 
ulkomailta palkataan työvoimaa siksi, että Suomessa vallitsee alueellinen työ- 
voimapula. Heidän mukaansa Suomesta ei tällä hetkellä saada pätevää henki- 
löstöä etenkään syrjäseuduille. (Haastattelu, henkilöstöpalveluyritys A 1/2015 
ja 5/2016; haastattelu, henkilöstöpalveluyritys B 3/2015.) 

Filippiineiltä rekrytoivat hoiva-alan yritykset rahoittavat lähtömaakoulu- 
tuksen ja odottavat rekrytoitujen hoitajien sitoutuvan työpaikkoihinsa. Suora- 
rekrytoidut sairaanhoitajat työskentelevät Suomessa hoiva-avustajan tai lähi- 
hoitajan tehtävissä. Yritysten malli tuoda maahan sairaanhoitajia on monelta 
osin samanlainen kuin edellä esitelty Filippiinien ja Saksan valtioiden väliseen 
sopimukseen perustuva Triple Win -malli. Malleissa on kuitenkin ainakin 
kaksi olennaista eroa. Ensinnäkin Saksassa filippiiniläisten sairaanhoitajien 
oppisopimuskoulutus johtaa sairaanhoitajan tutkintoon ja toiseksi saksalai- 
nen työnantaja on velvoitettu maksamaan hoitajille jo oppisopimuksen aikana 
sairaanhoitajan palkkaa (Weber & Frenzel 2014). Suomalaisessa mallissa filip- 
piiniläishoitajat saavuttavat oppisopimuksella lähihoitajan pätevyyden, ja he 
saavat koulutuksen aikana hoiva-avustajan palkkaa. 

Tutkimusta varten haastateltujen yritysten edustajien mukaan Filippiinit 
on valikoitunut kohdemaaksi, koska maa on tunnettu kaikkialla maailmas- 
sa sairaanhoitajia yli oman tarpeensa kouluttavana maana. Filippiiniläisten 
palkkaamista perusteltiin yrityksen näkökulmasta ennen kaikkea sairaanhoi- 
tajien ammattitaidolla ja hyvällä työasenteella. Yritysten edustajat kertoivat 
myös työnantajaan sitoutumisen ja englanninkielisen koulutuksen olevan hy- 
viä syitä rekrytoida juuri Filippiineiltä. Henkilöstöpalveluyrityksen edustaja 
(haastattelu, henkilöstöpalveluyritys B 3/2015) perusteli Filippiinien valintaa 
kohdemaaksi seuraavasti: 

Mehän katottiin kaikki Aasian maat. Venäjää katottiin kanssa. (...) 
Filippiiniläiset ovat palvelualttiita ja ylipäätänsä aina sitoutuneita 
hyvällä tavalla työnantajaan. Koulutus on riittävän hyvä tasoinen, 

sehän on jenkkiläisten luoma systeemi periaatteessa. Mutta sitten 

esim. kielen oppiminen ja palveluasenteen, jos nää pistää vaakakup- 

piin, filippiinilaiset ja venäläiset, niin ei ole kysymystäkään siitä kuka 

oppii. 
Haastatellut yritysten edustajat olivat hyvin perillä siitä, että Filippiineillä 
sairaanhoitajaksi opiskelevat tähtäävät usein ulkomaille töihin. Tiedossa oli 
myös, että Filippiineillä on valtavasti sairaanhoitajia työttöminä, ja rekrytoin- 
nin motiiviksi kerrottiin myös halu auttaa työttömiä sairaanhoitajia työllisty- 
mään ja parempaan toimeentuloon. 

Erään suuren yksityisen sosiaali- terveyspalvelujen tarjoajan johdon edus- 
taja kertoi puolestaan, että yritys kokeili palkata sairaanhoitajia lähempää, 
Espanjasta. Haastateltavan mukaan ongelmaksi nousi se, että hoivakotiin 
rekrytoidut sairaanhoitajat eivät halunneet tehdä perushoidon tehtäviä, pesuja 
ja vaipanvaihtoja, vaan he odottivat pääsevänsä tekemään sairaanhoitajan työ- 
tä. Hänen mukaansa suomalaisissa hoivakodissa ei kuitenkaan ole niin paljoa 
sairaanhoitajan tehtäviä, että kaikkia ulkomailta rekrytoituja sairaanhoitajia 
voisi palkata sairaanhoitajan työhön. 

Kysyimme yritysten edustajien näkemyksiä vaihtoehtoisesta toimintamal- 
lista, jossa Suomessa jo olevista suomalais- tai ulkomaalaistaustaisista työttö- 
mistä koulutettaisiin hoiva-avustajia. Hoivayrityksen johdon edustaja vertaili 
filippiiniläisten sairaanhoitajien palkkaamista ja Suomessa olevien ammatin- 


vaihtajien tai työttömien hoiva-alalle kouluttamista: 


Sehän on aivan eri lähtökohta, kun se, että jo kouluttautunu sai- 
raanhoitaja tulee Filippiineiltä. Kun siellä on valtava seula jo siinä, 
kuka pääsee sairaanhoitajakoulutukseen. Siis meillehän tulee maa- 
hanmuuttajia, joissa on kaikenlaista sekä koulutettua että koulut- 
tamatonta. Jos sä olet insinööri ei se tarkoita sitä, että sä olet sopiva 
hoitoalalle. (...) En mä sano, etteikö siellä 00 myöskin hyviä tyyppejä 
(...) Ihan varmasti on, mutta se lähtökohta on niin erilainen, kun se, 
että tuodaan jo valmiita sairaanhoitajia maahan. 


Sama haastateltava esitti myös kritiikkiä suomalaisesta lähihoitajakoulutuk- 
sesta. Hänen kokemuksensa mukaan koulutuksessa oli hyvin monen tasoisia 
toimijoita. 

Meillä koulutetaan niin monenlaisessa purkkiyrityksessä lähihoita- 

jia (...) eli sieltä tulee siis niin ala-arvoista porukkaa välillä, että siinä 

ei oo mitään määrää. |...) Sitte jos me lähtökohtasesti lähdetään kou- 
luttamaan vielä maahanmuuttajia... 


4.3 Henkilöstöpalveluyritysten kokemuksia 


Tätä kirjoitettaessa ainakin kaksi yksityistä henkilöstöpalveluyritystä tuo 
Suomeen hoitajia yhteistyössä filippiiniläisten yhteistyökumppanien kanssa. 
Henkilöstöpalvelun yritykset järjestävät Filippiineillä Suomeen lähtijöille 
5-10 kuukautta kestävää lähtömaakoulutusta, joka painottuu suomen kielen 
opetukseen. Tähän tutkimukseen osallistunut henkilöstöpalveluyritys aloitti 
sairaanhoitajien rekrytoinnin Filippiineiltä Suomeen vuonna 2012. Kesäkuu- 
hun 2016 mennessä yritys oli rekrytoinut Filippiineiltä yli 200 sairaanhoita- 
jaa hoiva-avustajiksi Suomeen ja aloittanut sairaanhoitajien rekrytoiminen 
sairaanhoitajiksi Ruotsiin. Lisäksi yritys oli alkanut rekrytoida Filippiineiltä 
henkilöstöä myös siivousalalle Suomeen. Tätä mahdollisuutta tarjottiin muun 
muassa niille sairaanhoitajille, jotka eivät läpäisseet lähtömaakoulutuksen lop- 
pukoetta. 

Hoitajien rekrytointiin kuului alusta lähtien oleellisena osana lähtömaa- 
koulutus, sillä ilman peruskielitaitoa hoiva-alalle ei yrityksen mukaan kan- 
nata yrittää palkata ketään. Lähtömaakoulutuksen tavoitteena oli valmistaa 
hoitajia työskentelemään Suomessa yksityisen sosiaali- ja terveydenhuoltoalan 
yrityksen hoivakodeissa avustavissa hoitotehtävissä. Lähtömaakoulutukseen 
rekrytoitiin vain sairaanhoitajia, mutta hakijoille tehtiin selväksi, että tarjot- 
tava työ oli avustavaa työtä. Lähtömaakoulutus oli osallistujille ilmaista”, lu- 
kuun ottamatta noin 50 euron materiaalikustannuksia. Lisäksi hoitajat mak- 
soivat itse lentonsa Filippiineiltä Suomeen. 

Filippiineillä lähtömaakoulutuksesta vastasi kaksi suomalaista koulutta- 
jaa, joista toisella oli takanaan useita vuosia suomi toisena kielenä -opintoja 
suomalaisessa yliopistossa. Toisella kouluttajalla oli kaupallisen alan koulutus, 
mutta hän oli opettanut aiemmin englantia toisessa Aasian maassa ja suoritta- 
nut siellä pedagogiikan lyhytkurssin. Suomen kieli oli lähtömaakoulutuksessa 


tärkein oppiaine, mutta tulevaa työtä pyrittiin pitämään opetuksessa mukana. 


z Filippiineillä tarjotaan lähtömaakoulutusta moniin maihin, mutta ilmainen koulutus 


on harvinaista. 


80 PÄIVI VARTIAINEN, MARJA KOSKELA JA PIRKKO PITKÄNEN 


Lähtömaakoulutuksen opettajat kuvasivat yleisen ja ammatillisen kielen suh- 
detta seuraavasti: 
Kun [he] menee vanhustyöhön pääasiassa, niin on tärkeetä myös 
opettaa, että kaikki ei voi olla aivan työelämälähtöistä (...) että jos 
ajatellaan hoitoalan tehtäviä, että jos jatkumon toisessa päässä on 
vaikka joku leikkaussalin hoitaja, joka pystyy kommunikoimaan eng- 
lanniksi lääkärille, se ei oo asiakaskontakti. Tää on kaikesta ihmislä- 
heisin tehtävä (...) Pitää olla valmiuksii kommunikoida asiakkaitten 
kanssa sitten. 
Edellisten Suomeen lähteneiden ryhmien toivomuksesta ammattisanaston 
opiskelua oli lisätty vuonna 2014 aloittaneelle ryhmälle. Opettajat näkivät 
hoitajien tavoin kielitaidon vaikuttavan olennaisesti myös vastaanottavaan 
yhteiskuntaan sopeutumiseen ja kotoutumiseen, ja siksi suullisen kielitaidon 
rooli opetuksessa oli myös tärkeä. Osana koulutusta harjoiteltiin esimerkiksi 
draaman keinoin, miten käytännön elämässä toimitaan Suomessa. Näin oli 
harjoiteltu muun muassa sinuttelua, sovittujen aikataulujen noudattamista, 
sairauspoissaolon ilmoittamista ja tiimityötä. Opettajat olivat saaneet myös 


opiskelijoilta ideoita siitä, mitä koulutuksessa tulisi painottaa: 


Puhekieltä he toivoo aina enemmän. (...) Suullistahan yritetään tie- 
tysti saada enemmän, koska jos se puhe ei suju, niin et sä voi kom- 
munikoida asiakkaitten kanssa tai mummojen ja pappojen tai työ- 
kavereiden kanssa. Kumpaakin painotetaan, mutta mä sanosin ehkä 
enemmän puhetta. 


Tutkimukseen osallistunut henkilöstöpalveluyritys rekrytoi sairaanhoita- 
jia hoiva-alan yritykselle hoiva-avustajan tehtäviin. Nämä hoitajat pääsivät 
automaattisesti pätevöitymään työn ohessa lähihoitajiksi oppisopimuksella. 
Toinen Suomessa toimiva henkilöstöpalveluyritys puolestaan on kokeillut 
sairaanhoitajien rekrytoimista hoiva-avustajiksi ilman suoraa mahdollisuutta 
oppisopimuskoulutukseen. Yrityksen HR-konsultin mukaan oppisopimus on 
työnantajille hyvin kallis ratkaisu, ja siksi heillä ei tehdä kaikille valmista sopi- 
musta lähihoitajaopintoja varten. Tässäkin kokeilussa sairaanhoitajille järjes- 
tetään Filippiineillä kielikoulutusta, mutta Suomessa työnantaja ei tarjoa suo- 
men kielen opetusta, vaan opiskelu jää tulijan omalle vastuulle. Haastateltu 
HR-konsultti kertoi kuitenkin henkilöstöpalveluyrityksen tukevan hoitajien 
opintoihin hakeutumista. (Haastattelu, henkilöstöpalveluyritys B 8/2017.) 

Henkilöstöpalveluyrityksen edustaja kuvasi kaikille järjestetyn oppisopi- 
muskoulutuksen poistamista parannukseksi myös filippiiniläisten sairaan- 
hoitajien näkökulmasta. Hänen mukaansa sairaanhoitajat voivat nyt tehdä 
rauhassa hoiva-avustajan työtä, oppia suomen kieltä ja miettiä, haluavatko he 
kouluttautua lähihoitajiksi tai sairaanhoitajiksi. Haastateltu näki eri osapuol- 
ten hyötyvän tilanteesta: 

Tässä on etuna työnantajan kannalta se, että jos kuntasopimus sallii, 

niin silloin, he voivat siltä osin olla mitoituksessa, kun tekevät avus- 

tavia hoivatehtäviä. Ja toisaalta sitten se ei oo niin paineinen se kou- 

lutusputki, joka on suunniteltu tietylle ryhmälle, tiettyyn aikaan ja 

tietyin tavoittein. Ja he voi itse myös katsoa, missä vaiheessa he halua- 

vat, että kun ensin katsovat, millainen Suomi on, haluavatko jäädä 

tänne... 
Kyseisen mallin mukaisesti oli rekrytoitu vuoden 2016 alussa Filippiineiltä 
Suomen yksi 22 sairaanhoitajan ryhmä hoiva-avustajiksi. Tätä kirjoitettaessa 
syyskuussa 2017 kukaan heistä ei ollut aloittanut lähihoitajaopintoja. HR-kon- 
sultin mukaan kolme hoitajaa oli kuitenkin aloittamassa syksyllä 2017 sai- 
raanhoitajan opinnot työn ohessa monimuoto-opiskeluna. Työnantaja tuki 


opintoja työvuorojärjestelyin. (Haastattelu, henkilöstöpalveluyritys B 8/2017.) 


4.4 —Työntekijäjärjestöjen suhtautuminen 


Sosiaali- ja terveydenhuoltoalan ammattijärjestöjen edustajat tarjoavat toisen- 
laisia näkökulmia sairaanhoitajien rekrytointiin ammatillisesti alempiin teh- 
täviin ulkomailta. Tutkimusta varten haastateltiin kahta sosiaali- ja terveys- 
alan ammattiliitto Tehyn ja kahta lähi- ja perushoitajaliitto SuPerin edustajaa. 
Tehyn asiantuntijat nostivat haastatteluissa (12/2016) esiin kysymyksen siitä, 
miksi Filippiineiltä palkataan vain ja ainoastaan sairaanhoitajatutkinnon suo- 
rittaneita laillistettuja sairaanhoitajia, kun hoivakodeissa tarvitaan kuitenkin 
hoiva-apulaisia ja lähihoitajia. 

Miksi, jos tarvitaan siivoojia ja tämmösiin tehtäviin, niin miksi Fi- 

lippiineiltä tai mistä tahansa muualta ei haeta... Siis sieltä löytyy var- 

maan paljon muitakin kuin sairaanhoitajia, niin ilkeästi sanottuna 


se idea on juuri se, että saadaan hoiva-avustajan tehtäviin sairaan- 
hoitajan ammattitaidolla varustettuja hoiva-avustajan palkalla. 

Ammattiliittojen edustajilla oli myös alueelliseen työvoimapulaan toisenlai- 
nen kanta kuin yritysten edustajilla. Tehyn edustajien mukaan työvoimapulas- 
sa oli kysymys ennen kaikkea työehdoista ja palkasta. He uskoivat, että monet 
maassa olevat ja alalle kouluttautuneet henkilöt voisivat muuttaa työn perässä 
syrjäisemmillekin seuduille, jos Suomessa totutun standardin mukaiset olo- 
suhteet olisivat pienemmillä paikkakunnilla kunnossa. Näin Tehyn asiantun- 
tija pohti työvoiman saantia syrjäseuduille: 

Aivan varmasti saa, kun maksetaan kunnon palkkaa ja työsuhteen 

ehdot on asialliset. (...) Pitäisi miettiä, että onko siinä yrityksen rekry- 

tointikeinot oikeat, eli mitä se tarjoaa. Jos tarvitaan hoivakotiin lä- 

hihoitajia ja siivoojia ja niitä ei siltä paikkakunnalta ole, niin tarjo- 

taanko kohtuuhintaisia asuntoja, onko lasten päivähoito järjestetty, 

onko muut elämisen edellytykset siellä olemassa? 


SuPerin edustajat (haastattelu, 12/2016) nostivat esiin kysymyksen, miksi so- 
siaali- ja terveydenhuoltoalalta on viime vuosina poistunut 30 000 Suomessa 
kouluttautunutta alan ammattilaista. Ammattiliiton edustajien mukaan syyt 
poistumaan löytyvät ennen kaikkea työn kuormittavuudesta ja liian vähäises- 
tä henkilöstön määrästä sosiaali- ja terveydenhuollon työpaikoilla. Ammat- 
tiliiton asiantuntija kiteytti kentältä kuulemansa yleisen viestin seuraavaan 
tapaan: 
Ei vaan jakseta, kun resurssia pienennetään koko ajan. Kyse ei siis 


ole vain palkasta, meidän työntekijät ottaisivat mieluummin lisää 
henkilöstöä kuin itselleen palkkaa. 

5 


Kestävyys kansainvälisen 
rekrytoinnin koetinkivenä 


Filippiiniläisten sairaanhoitajien maailmanlaajuinen muuttoliike on usein 
esitetty esimerkkinä kaikkia osapuolia hyödyttävästä win-win-tilanteesta, 
jossa sairaanhoitajat saavat työtä kohtuullisella palkalla, kohdemaat koulutet- 
tua työvoimaa ja lähtömaa hyötyy rahalähetyksistä ja paluumuuttajien osaa- 
misesta (esim. Weber & Frenzel 2014). Tässä yhteenvetoluvussa osoitetaan, 
että tilanne on todellisuudessa huomattavasti monimutkaisempi. Alaluvuis- 
sa pohditaan rekrytointikäytäntöjä, ammatillisen kehittymisen polkuja ja työ- 
yhteisöintegraatiota ja pyritään osoittamaan, että näiden kolmen osa-alueen 
kehittäminen yhdessä voisivat tehdä Filippiineiltä Suomeen suuntautuvasta 
rekrytoinnista eettisesti ja taloudellisesti kestävämpää. Luvussa kuvataan ja 
arvioidaan 2008—2011 toteutettua pilottia, jonka tavoitteena oli rekrytoida fi- 
lippiiniläisiä sairaanhoitajia Suomeen eettisesti kestävällä tavalla sekä kehittää 
täydennyskoulutuksen ja laillistuksen rakenteita. Ammatillisen koulutuksen 
rakenteiden ja laillistamisprosessin kehittämisen lisäksi on tarpeen luoda toi- 
mintamalleja myös työpaikoilla tapahtuvan integraation ja oppimisen edistä- 
miseksi. Tätä kehittämistyötä tehtiin TRANS-SPACE-hankkeen kehittämis- 


työpajoissa, joita esitellään ja arvioidaan luvun lopussa. 


5.1 Rekrytointikäytännöt eettisesti ja taloudellisesti kestäviksi 
$.1.1 Sairaanhoitajien kaikki toiveet eivät toteudu 


Tutkittujen filippiiniläisten sairaanhoitajien merkittävin perustelu Suomeen 
muuttamiselle oli päästä töihin ulkomaille, säästää rahaa ja lähettää osa 
säästöistä takaisin kotiin. Taloudellisten syiden ohella hoitajien ulkomail- 


le muuttoa motivoivia tekijöitä olivat paremman elämänlaadun tavoittelu ja 

täydennyskoulutusmahdollisuus. Kaikki tutkimukseen osallistuneet hoitajat 
halusivat kehittyä ammatissaan ja päästä laillistetuiksi sairaanhoitajiksi Suo- 
messa. Oli myös syitä, jotka houkuttelivat heitä muuttamaan nimenomaan 
Suomeen. Näitä olivat ilmaisen lähtömaakoulutuksen ohella ilmainen perus- 
opetus, halpa terveydenhuolto, puhdas ympäristö, sosiaalinen vakaus ja tur- 
vallisuus. Toisaalta hoitajat olivat tietoisia Suomen erityishaasteesta, vaikeasta 
kielestä. 

Kahden vuoden Suomessa työskentelyn jälkeen tutkimukseen osallistu- 
neista filippiiniläishoitajista osa oli suorittanut lähihoitajan tutkinnon ja työs- 
kenteli lähihoitajan tehtävissä. Osa työskenteli kuitenkin edelleen hoiva-avus- 
tajina, loppuun saatetuista lähihoitajan opinnoista huolimatta. Joukossa oli 
myös joitain lähtömaakoulutuksen loppukokeessa reputtaneita, jotka työsken- 
telivät Suomessa siivoajina. Yksikään tutkimukseen osallistuneista filippiini- 
läishoitajista ei ollut edennyt sairaanhoitajaopintoihin. 

Moni tutkituista toivoi voivansa asettua Suomeen pysyvästi ja saavansa 
kumppaninsa, vanhempansa tai muita perheenjäseniään maahan. Suomen tiu- 
kat perheenyhdistämisen tulorajat voivat kuitenkin estää näiden toiveiden to- 
teutumisen. Joillekin aiemmin Filippiineiltä Suomeen rekrytoiduille hoitajille 
perheenyhdistäminen oli onnistunut, mutta se oli vaatinut heiltä kahden työn 
tekemistä. Jossain tapauksessa puoliso oli onnistunut saamaan oleskeluluvan 
Suomessa työpaikan perusteella, mutta tämä oli vaatinut korkeasti koulutetun 
puolison tyytymistä selvästi koulutustaan vastaamattomaan työhön. 

Aiemmin Suomeen muuttaneiden filippiiniläishoitajien haastatteluissa 
kävi ilmi, että useita perheenjäsenten oleskelulupaprosesseja oli vireillä. Ylei- 
sesti hakuprosessit olivat pitkiä, sekä henkisesti ja taloudellisesti raskaita niin 
hakijoille kuin heidän perheilleen. Vanhempien oli erityisen vaikea hyväksyä 
lasten oleskelulupien epäämistä, kun vanhemman Suomeen muuton perim- 
mäisenä motiivina oli saattanut olla nimenomaan pyrkimys taata lapsille hyvä 


koulutus ja turvallinen perhe-elämä Suomessa. 


$.1.2 Lähtömaa hyötyy rahalähetyksistä 


Filippiinien näkökulmasta sairaanhoitajien maasta muutto voi olla monel- 


la tapaa hyödyllistä. Se vähentää osaltaan työttömien sairaanhoitajien mää- 

rää Filippiineillä ja ulkomaille rekrytoitujen sairaanhoitajien rahalähetykset 
perheilleen kasvattavat maan kansantuotetta ja hyvinvointia. Toisaalta Fi- 
lippiinien terveydenhuolto näyttäytyi tässä tutkimuksessa kansainvälisestä 
rekrytoinnista kärsivänä osapuolena, koska maa menettää ammattitaitoista 
ja koulutettua terveydenhuollon henkilöstöä, ja näin ollen sekä sairaanhoita- 
jakoulutuksen että hoidon laatu Filippiineillä voi kärsiä (Lorenzo ym. 2007; 
Ortiga 2014). 

Kaikki Suomessa haastatellut filippiiniläishoitajat lähettivät säännöllisesti 
rahaa Filippiineille. Lähtömaakoulutukseen osallistuminen vaati kokopäi- 
väistä opiskelua, joten osallistujilla ei ollut palkkatuloja kahdeksan kuukau- 
den koulutuksen aikana. Osa hoitajista kertoi lainanneensa rahaa elämiseen 
lähtömaakoulutuksen aikana, ja nyt oli aika maksaa laina takaisin (myös Vait- 
tinen 2017). Usein myös mainittiin, että rahalla kustannetaan jonkun perheen 
jäsenen tai sukulaisen koulutusta lähtömaassa. Kuten Lena Näre (2013) on 
raportoinut, keskituloisetkin filippiiniläisperheet tarvitsevat ulkomailla työs- 
kentelevien perheenjäsenten rahalähetyksiä esimerkiksi lasten koulutuksen 


rahoittamiseen. 


5.1.3 Mikä tekee kansainvälisestä rekrytoinnista 
kannattavaa yrityksille? 

Suomalaisten sosiaali- ja terveydenhuollon organisaatioiden ja rekrytointiyri- 
tysten edustajat kuvasivat ulkomailta rekrytoinnin päämotiiviksi alueellista 
työvoimapulaa Suomessa. Filippiinien valikoitumista rekrytoinnin kohde- 
maaksi perusteltiin sairaanhoitajien korkeatasoisella, englanninkielisellä kou- 
lutuksella sekä filippiiniläisten sairaanhoitajien maineella ahkerina, nopeasti 
kieltä ja työtä oppivina ja sopeutuvaisina työntekijöinä. Työantajat uskoivat 
saavansa Filippiineiltä ammattitaitoista työvoimaa. Epäselväksi jäi, missä mää- 
rin sairaanhoitajien rekrytointi toiselta puolen maapalloa ja lähtijöille ilmaisen 
kielikoulutuksen tarjoaminen olivat työnantajille taloudellisesti kannattavaa 
toimintaa. Haastatellut rekrytointiyritysten edustajat toivat esiin myös eetti- 
siä motiiveja, erityisesti halun helpottaa hoitajien työttömyyttä Filippiineillä. 

Tosin viitteitä myös eettisesti kyseenalaisista toimintatavoista löytyi. Tou- 
kokuussa 2017 ruotsinkielisen YLEn ajankohtaislähetyksessä Spotlightissa kä- 

siteltiin sairaanhoitajien rekrytointia Filippiineiltä. Ohjelmassa nimettöminä 
esiintyvien filippiiniläishoitajien mukaan he joutuivat allekirjoittamaan juuri 
ennen Suomeen lähtöään sopimuksen useiden tuhansien eurojen sakkomak- 
susta, mikäli he irtisanoutuisivat työstään Suomessa 3—5 vuoden kuluessa. 
Suomalaisen rekrytointiyrityksen edustaja ja hoitajia palkanneen yrityksen 
edustaja kielsivät tietävänsä mitään tällaisesta sopimuksesta. Sen sijaan Fi- 
lippiineillä haastateltu rekrytointiyrityksen edustaja myönsi, että sitoutumis- 
sopimus oli olemassa. Sopimusta perusteltiin työnantajan kustantamalla läh- 
tömaakoulutuksella. 

Ammattiliitto Tehyn tulkinnan mukaan uhkasakon asettaminen on 
laitonta. Tehyn lakimies Vappu Okkeri toteaa Tehyn mediatiedotteessa 
24.5.2017, että työnantajalla on velvollisuus tarjota työntekijälle tämän teh- 
tävien edellyttämää koulutusta ja huolehtia työntekijän osaamisesta, mutta 
työnantaja ei voi tämän vuoksi velvoittaa työntekijää pysymään työpaikassa. 
Turun yliopiston työoikeuden professori Seppo Koskinen pohti pyynnös- 
tämme kysymystä. Hänen mukaansa työsopimussuhteissa on pidetty nyrkki- 
sääntöisesti mahdollisena kahden vuoden mittaista sitouttamista vastineena 
työnantajan vastaantulolle, mutta missään tilanteessa sitouttamisaika ei tule 
ylittää kahta vuotta. Filippiiniläisten hoitajien tapauksessa lähtömaakoulutus 
voisi olla sellainen työnantajan vastaantulo, jonka perusteella työntekijän voi- 
si sitouttaa pysymään työpaikassa maksimissaan kahden vuoden ajan. Asiasta 
olisi kuitenkin informoitava etukäteen. Koskisen mukaan tapauskohtaisessa 
arvioinnissa voitaisiin Suomessa päätyä pitämään sitouttamista kohtuuttoma- 
na esimerkiksi siksi, että sakosta on ilmoitettu vasta jälkikäteen. (Sähköposti, 
Koskinen 24.5.2017.) 

Tämä on esimerkki tilanteesta, missä eettiset ja taloudelliset näkökulmat 
ovat vastakkain. Kun työnantaja on sijoittanut rahaa ja aikaa kansainväliseen 
rekrytointiin ja lähtömaakoulutukseen, sen näkökulmasta on ymmärrettävää, 
että työntekijöiden halutaan pysyvän. Työantajan kannalta ei olisi taloudelli- 
sesti kestävää toimia toisin. Eettisen kestävyyden kannalta on kuitenkin tär- 
keää, että kaikille osapuolille on etukäteen selvää, millaisia sitoumuksia ilmai- 


nen lähtömaakoulutus edellyttää. 

Ilman selvää vastausta jäi tutkimuksessa myös kysymys, miksi yritykset 
palkkaavat Filippiineiltä nimenomaan sairaanhoitajia, vaikka henkilöstötar- 
vetta on selvästi alemman koulutustason tehtäviin. Filippiineillä on runsaasti 
työttöminä esimerkiksi alemman care giver -koulutuksen suorittaneita. Erään 
hoivayrityksen edustaja totesi haastattelutilanteessa, että hoiva-avustajaksi saa 
Suomessa palkata vaikka lääkärin, mikä on tietenkin totta, kun kyse ei ole sää- 
dellystä ammatista. Filippiineillä riittää lähtijöitä ulkomaille myös koulutusta 
vastaamattomiin tehtäviin. Lähtöhaluja selittää vaikea työttömyystilanne ja 
toisaalta unelma paremmasta elämästä vauraammassa maassa. 

Vaikka yritysten edustajat sanoivat pitävänsä tarkasti huolen siitä, että 
rekrytoitavat tietävät millaiseen työhön he ovat tulossa, rekrytoinneissa saa- 
tettiin käyttää sanoja ja kuvia jotka voivat luoda toiveikkaissa mielissä vää- 
ränlaisia mielikuvia (Cleland Silva 2016). Väärinkäsityksiä voi syntyä etenkin 
siitä, että ulkomaiset rekrytoijat — myös suomalaiset — käyttävät rekrytoin- 
nissa hoiva-avustajasta englanninkielistä nimitystä assisting nurse tai assistant 
nurse, joka luo mielikuvan hoitamisesta ja hoitajan työstä. Monesti yritysten 
käyttämissä rekrytointikuvissa näkyy myös valkoisia takkeja ja stetoskooppeja 
(Vaittinen ym. 2017). Suomalaisten ammattiliittojen edustajien mukaan kan- 
sainvälisessä rekrytoinnissa ei pitäisi käyttää lainkaan nurse-sanaa, vaan care 
assistant kuvaisi paremmin tarjolla olevaa työtä. 

Suoritetussa tutkimuksessa todettiin, että hoiva-avustajina toimivat filip- 
piiniläiset sairaanhoitajat pystyivät tekemään enemmän hoitotyötä kuin suo- 
malaiset hoiva-avustajat. Heidät voitiinkin siirtää henkilöstömitoitukseen jo 
muutaman kuukauden työskentelyn jälkeen. Useista haastatteluista kävi myös 
ilmi, että vaikka tulijat työskentelivät hoiva-avustajina, heidän sairaanhoitajan 
osaamisensa oli huomattu työpaikalla ja osin myös otettu käyttöön. 

Sosiaali-ja terveysalan lupa- ja valvontavirasto Valvira sekä aluehallintovi- 
rastot ovat linjanneet, että hoiva-avustajan työpanos voidaan tietyin edellytyk- 
sin laskea mukaan hoitohenkilökunnan mitoitukseen. Esimerkiksi vanhusten 
hoivakodeissa mitoituksessa voidaan huomioida hoiva-avustajan työstä se 
osuus, joka on asukkaiden perustarpeista huolehtimista, kuten peseytyminen 
tai ruokailu (Laatusuositus hyvän ikääntymisen turvaamiseksi ja palvelujen 


parantamiseksi 2013). Tosin kunnat voivat hoivapalveluja yrityksiltä ostaes- 

saan lausua sopimustensa ehdoissa, saako hoivapalvelujen tuottaja laskea hoi- 
va-avustajan työtä henkilöstömitoitukseen. Esimerkiksi Helsingin kaupunki 
on tehnyt päätöksen, että hoiva-avustajan työpanosta ei saa laskea henkilöstö- 
mitoitukseen (sähköposti, Helsingin sosiaali- ja terveystoimialan erityissuun- 
nittelija 8/2017). Tämä saattaa osaltaan selittää sitä, miksi yksityiset yritykset 
eivät ole olleet halukkaita palkkaamaan filippiiniläisiä sairaanhoitajia Helsin- 
gin alueella sijaitseviin hoivakoteihinsa. 

Haastatellut ammattiliittojen asiantuntijat arvelivat, että edellä kuvat- 
tu mitoitukseen laskeminen vaikuttanee taustalla, kun ulkomailta halutaan 
palkata sairaanhoitajia. Lienee perusteltua olettaa, että liiketaloudellisella 
periaatteella toimivilla yksityisillä yrityksillä on syynsä, miksi ne näkevät ta- 
loudellisesti kannattavaksi sijoittaa rahaa Filippiineiltä rekrytointiin, ja miksi 
ne rekrytoivat avustaviin tehtäviin nimenomaan korkeasti koulutettuja sai- 
raanhoitajia. Eräs suomalainen asiantuntija ilmaisi ihmettelynsä seuraavaan 


tapaan: 


Se mikä mua kiinnostaisi kyllä oikeesti bisneksen näkökulmasta, että 

onko se tälläkään hetkellä näille kannattavaa ja tuoda niitä sairaan- 

hoitajia sinne hoiva-avustajaksi. Ja jos on kannattavaa, niin mikä sii- 

tä tekee sen kannattavaksi. Onks siellä sitten jotain sellasta piilossa, 

mitä me ei tiedetä. 
Myös oppisopimusopiskelijoiden ohjaajat toivat haastatteluissa esiin, että 
hoiva-avustan tai lähihoitajan työssä ei tarvita niin korkeaa osaamista kuin 
filippiinilaisilla sairaanhoitajilla on. Osa suomalaisista sosiaali- ja terveysalan 
ammattilaisista ilmaisi huolensa myös siitä, että ulkomaisten sairaanhoitajien 
rekrytoiminen perushoivan tekijöiksi voi vaikuttaa pitkällä tähtäimellä kaik- 


kia hoitoalan palkkoja alentavasti. 


5.2 Filippiiniläishoitajien ammatillisen urakehityksen tukeminen 


Kaikki tässä esiteltävässä tutkimuksessa haastatellut filippiiniläiset sairaanhoi- 
tajat toivoivat, että saisivat nelivuotisen Filippiineillä suorittamansa sairaan- 
hoitajakoulutuksen tunnustetuksi Suomessa. Käytännössä hoitajia Filippii- 
neiltä rekrytoivat työnantajat tarvitsivat kuitenkin pääasiassa hoiva-avustajia 


ja lähihoitajia, ja työpaikan saaminen oli filippiinilaisille edellytyksenä oleske- 

luluvan saannille ja taloudelliselle selviämiselle Suomessa. Ongelmana myös 
on, ettei Suomessa ole EU/ETA-maiden ulkopuolelta tulevien sairaanhoitajien 
tutkinnon tunnustamiseen selvää reittiä tai täydennyskoulutusohjelmaa. Täy- 
dennyskoulutusreittiä kehiteltiin pilottihankkeessa 2008-2011, mutta hank- 
keen tulokset ovat jääneet hyödyntämättä. Tarve nykyistä selvempään päte- 
vöitymisen polkuun on edelleen olemassa, ja tätä kirjoitettaessa on meneillään 
ainakin yksi hanke, jossa asiaan pyritään saamaan korjausta. ESR-rahoitteisen 
Urareitti-hankkeen tavoitteena on kehittää kriteeristö sairaanhoitajatutkin- 
non vastaavuuden ja ammattipätevyyden arviointiin sekä polkuja ulkomaa- 
laistaustaisten hoitajien pätevöitymiseen (Urareitti/työpaketit 2017). 

Sekä suomalaiset että filippiiniläiset haastateltavat pitivät filippiiniläistä 
nelivuotista sairaanhoitajakoulutusta sisällöltään ja tasoltaan sellaisena, että 
sitä on tarpeen täydentää Suomessa myös lähihoitajan tehtävissä työskentele- 
mistä varten. Täydennyskoulutuksen ajateltiin kuitenkin voivan olla jotain 
muuta kuin kokonaisen lähihoitajatutkinnon suorittaminen. Esimerkiksi fi- 
lippiiniläisten sairaanhoitajien kliinisten taitojen arvioitiin olevan korkeam- 
malla tasolla kuin Suomessa koulutetuilla lähihoitajilla (myös Vartiainen-Ora 
2015; Vartiainen, Alenius, Pitkänen & Koskela 2017). Sen sijaan filippiini- 
läishoitajien katsottiin tarvitsevan täydentävää koulutusta muun muassa Suo- 
men sosiaali- ja terveyspalvelujärjestelmästä, suomalaisesta sairaushistoriasta 
ja vanhuspalvelujen työkäytännöistä. 

Siinä missä filippiiniläisten sairaanhoitajien ammatillista osaamista ky- 
seenalaistettiin harvoin, huolet kohdistuivat kielitaidon puutteisiin (Pitkänen, 
Keisala & Niiranen 2017b; Vartiainen-Ora 2015). Nykytilannetta, jossa ulko- 
mailta rekrytoidut sairaanhoitajat työskentelevät ammatillista osaamistaan ja 
koulutustaan alemmalla tasolla, onkin perusteltu hoitajien riittämättömällä 
suomen kielen taidolla. Toisaalta on merkille pantavaa, että lähihoitajan tut- 
kinnon suorittaminen suomen kielen opintoineen ei taannut tässä hankkeessa 


tutkituille hoitajille suoraan lähihoitajan tehtävää ja palkkaa. 


$.2.1 Lähtömaakoulutuksesta oppisopimuskoulutukseen 


Kansainvälisen siirtolaisuusjärjestön (10M) mukaan yhdessä vastanottavan 


maan tai organisaation kanssa järjestettävä lähtömaakoulutus on tärkeä osa 

onnistunutta kansainvälistä rekrytointiprosessia. IOM linjaa, että lähtömaa- 
koulutuksen ja vastaanottavassa maassa järjestettävän perehdyttämiskou- 
lutuksen tulisi muodostaa jatkumo. Lähtömaakoulutuksen tulisi linkittyä 
saumattomasti saapumisen jälkeisiin toimintoihin, ja tiedon tulisi siirtyä su- 
juvasti lähtömaakoulutuksen tarjoajilta vastaanottavassa maassa koulutusta ja 
muita integraatiotoimia järjestäville tahoille. (Asis & Agunias 2012; IOM 2012, 
22-31.) 

Vaikka TRANS-SPACE-hankkeessa tutkittu lähtömaakoulutus vaikutti 
eri osapuolten näkökulmasta pääosin riittävältä, jatkumossa lähtömaakoulu- 
tuksesta oppisopimuskoulutukseen ja työpaikoilla tapahtuvaan oppimiseen 
ilmeni puutteita. Pirjo Raunio (2013) on hahmotellut väitöskirjassaan lähtö- 
maakoulutuksen ihannemallia, jossa korostuu lähtömaakoulutuksen tiivis yh- 
teys kohdemaahan ja siellä odottavaan työpaikkaan. Raunion ihannemallissa 
osallistujia valmennetaan lähtömaakoulutuksessa juuri tiettyyn työpaikkaan 
muun muassa käyttämällä opetuksessa työnantajan autenttisia materiaaleja. 
Samaan aikaan työyhteisöä kohdemaassa valmennetaan ottamaan vastaan 
ulkomailta rekrytoitavat, ja tulijoiden suomen kielen koulutus jatkuu katkea- 
matta työpaikalla heti Suomeen saapumisen jälkeen. Hyvän lähtömaakoulu- 
tuksen perusta on se, että rekrytoitavat ymmärtävät realistisesti millaisiin työ- 
tehtäviin ja millä ehdoilla he ovat tulossa. (Raunio 2013, 224—228.) 

TRANS-SPACE-hankkeessa tutkittujen filippiiniläishoitajien rekrytointiin 
kuului keskeisenä osana lähtömaakoulutus, jota kaikki osapuolet kuvasivat va- 
lintaprosesseineen varsin vaativaksi. Lähtömaakoulutukseen rekrytoitiin vain 
sairaanhoitajia, ja hakijoille oli kerrottu, että tarjottava työ on hoitoalan avus- 
tavaa työtä, jota tehtäisiin hoivakodeissa assistant nurse -nimikkeellä. Kou- 
lutuksen pääsisältönä oli suomen kielen opiskelu ja tavoitteena oli valmistaa 
osallistujia aloittamaan työt hoiva-avustajina Suomessa. Lähtömaakoulutus 
kesti noin kahdeksan kuukautta, ja hoitajien tuli läpäistä kaikki kurssikokeet 
päästäkseen hoiva-avustajan työhön. 

Lähtömaakoulutukseen osallistujille oli pääsääntöisesti kerrottu, mikä 
työnantaja ja millaiset tehtävät heitä odottivat Suomessa. Kuitenkin hoi- 
va-alan työpaikan saamisen ehtona oli suoriutuminen kielikokeista. Niille, 


jotka eivät läpäisseet lähtömaakoulutuksen loppukoetta, tarjottiin siivoustyö- 

tä Suomessa. Lähtötilanteessa osallistujien oli luonnollisesti vaikea arvioida 
omaa menestymistään opinnoissa, ja moni Filippiineillä haastateltu osallistuja 
kertoi lähtömaakoulutuksen yllättäneen vaativuudellaan. 

Työpaikoilla koettiin ongelmaksi se, että oppisopimuskoulutus ja siihen 
kuuluva suomen kielen opetus eivät alkaneet heti työsuhteen alettua, vaan 
hoitaja saattoi työskennellä puolikin vuotta lähtömaakoulutuksen varassa. Li- 
säksi työpaikkaohjaajien rooli filippiiniläisten työn ja oppisopimusopiskelun 
aloituksessa ei ollut riittävän selkeä. Osa ohjaajista tapasi ohjattavansa vasta 
useiden viikkojen päästä oppisopimuksen aloittamisesta. 

Työpaikkaohjaajat tai muu suomalaistaustainen henkilöstö ei tuntenut 
lähtömaakoulutusta, eivätkä filippiiniläisen sairaanhoitajakoulutuksen sisäl- 
töjä. Tietoa olisi ollut tarjolla henkilöstöpalveluyrityksen järjestämässä lyhyes- 
sä info-tilaisuudessa, mutta vuorotyön takia edes kaikki työpaikkaohjaajat ei- 
vät olleet osallistuneet siihen. TRANS-SPACE-hankkeen puitteissa työpaikoilla 
toteutetut kolmen iltapäivän mittaiset työpajat koettiin hyödyllisiksi ja sopi- 
viksi valmentamaan työntekijöitä toimimaan monimuotoisessa työyhteisössä. 
Kokeilun pohjalta voidaankin suositella, että vastaavanlaisia työpajoja järjes- 


tettäisiin työyhteisöissä, joihin aiotaan rekrytoida työntekijöitä ulkomailta. 


5.2.2 Onko lähihoitajakoulutus sairaanhoitajille oikea ratkaisu? 


Haastatelluilla filippiiniläishoitajilla oli lähihoitajakoulutuksesta vaihtelevia 
näkemyksiä. Suurin osa piti oppisopimuskoulutuksen teoriaopetusta vaativa- 
na, mutta etenkin suomen kielen kehittymisen kannalta tarpeellisena. Muu- 
tama arvioi opetusta hyvinkin kriittisesti, pohtien ettei todellista oppimista 
tapahtunut, vaan osallistujat opettelivat asioita ulkoa. 

Opiskelijoiden näkemykset voi ryhmitellä kolmeen osaan. Ensinnäkin oli 
niitä, jotka kokivat oppineensa teoriakoulutuksessa työnsä kannalta hyödyl- 
lisiä sisältöjä ja samalla työssä tarvittavaa suomen kieltä ja ammattisanastoa. 
Toiseksi löytyi niitä, joiden mielestä koulutuksen hyöty rajoittui lähinnä suo- 
men kielen oppimiseen. Kolmantena ryhmänä voi hahmottaa ne, joiden mie- 
lestä teoriaopinnot olisivat tarjonneet tärkeää tietoa suomalaisesta sosiaali- ja 
terveydenhuollon lainsäädännöstä ja järjestelmästä, mutta näiden aihealuei- 


den oppiminen suomen kielellä oli heille liian vaikeaa. 

Hoitajat olivat pääsääntöisesti tyytyväisiä siihen, että teoriaopetus toteu- 
tettiin kokonaan verkossa, eikä opiskelijoiden tarvinnut matkustaa lähiope- 
tukseen. Lähihoitajia edustavan ammattiliiton asiantuntijat sen sijaan olivat 
sitä mieltä, että lähihoitajan tutkintoon tulisi aina kuulua kasvokkaista lähi- 
opetusta, koska koulutuksessa opiskellaan ihmissuhdetyötä. Filippiiniläiset 
opiskelijat joutuivat suorittamaan teoriaopintojen verkko-opinnot omalla 
ajallaan. Oppisopimuslain mukaan on työnantajan päätettävissä, maksaako 
työnantaja palkkaa tietopuoliseen opetukseen osallistumisesta vai ei (Opetus- 
hallitus/oppisopimuskoulutus 2017). Tilanne oli siten lain kirjaimen mukai- 
nen, mutta osa haastateltavista koki sen lisäävän entisestään filippiiniläisten 


muutoinkin vaativan opiskelun ja työn kuormitusta. 


5.2.3 Eettisen rekrytoinnin jäljillä: Sairaanhoitajia 
erikoissairaanhoitoon -pilottihanke 

Nykyisiä kansainvälisen suorarekrytoinnin käytäntöjä on mielenkiintoista 
verrata vuosina 2008-2011 toteutettuun pilottihankkeeseen, jossa kokeiltiin 
filippiiniläisten sairaanhoitajien rekrytointia erikoissairaanhoidon tehtäviin 
(ks. Vartiainen & Pitkänen 2017). Pilotti oli tutkintojen tunnustamisen nä- 
kökulmasta onnistunut eettisen rekrytoinnin kokeilu, mutta kokeilua ei 
kuitenkaan jatkettu. Pääsyynä kiinnostuksen hiipumiselle oli ulkomaisen 
työvoiman kysynnän väheneminen taloudellisen taantuman oloissa. Työ- ja 
elinkeinoministeriön hankkeen Hyvää yrittäjyydestä ja yhteistyöstä (HYVÄ) 
raportissa (2015) viitataan siihen, että HYVÄn päättyessä sosiaali- ja terveys- 
alan työvoiman kysynnän ja tarjonnan suhde oli muuttunut niin, ettei työvoi- 
mapulaa näyttänyt olevan näköpiirissä. 

Pilotin tavoitteena oli luoda malli, jossa sairaanhoitajat voisivat täyden- 
tää tutkintonsa sujuvasti laillistetuksi sairaanhoitajiksi Suomessa. Projektin 
varsinaiset yhteistyökumppanit olivat HYKS:n operatiivinen tulosyksikkö, 
Laurea-ammattikorkeakoulu sekä Opteam Oy. Ohjausryhmässä oli lisäksi 
edustus HUS:n yhtymähallinnosta, HYKS-sairaanhoitoalueelta sekä SuPerin ja 
Tehyn ammattiosastoista. (Tuokko ym. 2012.) 

Pilotissa palkattiin 25 filippiiniläistä sairaanhoitajaa harjoittelijoina kah- 


den ja puolen vuoden määräaikaisilla työsopimuksilla erikoissairaanhoidon 

osastoille. Työpaikat olivat Helsingin ja Uudenmaan sairaanhoitopiiriin 
yksiköissä ja Hatanpään sairaalassa Tampereella. Sairaanhoitajat suorittivat 
Valviran erityisluvalla suomenkieliseen sairaanhoitajan tutkintoon johtavan 
vuoden mittaisen täydennyskoulutuksen. Sairaanhoitajaopinnot toteutettiin 
työn ohessa monimuoto-opiskeluna Laurea-ammattikorkeakoulussa. Hoitajat 
osallistuivat jo lähtömaassa suomen kielen opetukseen, joka jatkui Suomeen 
tulon jälkeen. Kaikki 25 sairaanhoitajaa suorittivat AMK-opintojensa vapaasti 
valittavina opintoina 15 opintopisteen verran suomen kielen opintoja. Pilotis- 
sa mukana olleista sairaanhoitajista 23 sai suomenkielisen tutkinnon suorite- 
tuksi kahden vuoden kuluessa. (Koski, Viiala, Putkonen & Tanskanen 2014; 
Tuokko ym. 2012.) Koulutuksen suorittaneiden sairaanhoitajien työsopimuk- 
sia jatkettiin pilottiajan jälkeen. Osa osallistujista tosin vaihtoi työpaikkaa 
omasta aloitteestaan koulutuksen päätyttyä. 
Pilotin loppuraportissa (Tuokko ym. 2012) korostetaan Valviran kanssa 

tehtyä yhteistyötä ja sovittuja toimenpiteitä: 

Tarkoituksena oli luoda malli, jonka mukaisesti voitaisiin myös tu- 

levaisuudessa rekrytoida sairaanhoitajia EU/ETA-maiden ulkopuo- 

lelta. (...) Valvirassa nähtiin hyvänä ajatus valtakunnallisen mallin 

luomisesta EU/ETA-maiden ulkopuolelta rekrytoitavia sairaanhoita- 

jia varten. Valviran näkemyksen mukaan ulkomailla sairaanhoita- 

jan tutkinnon suorittaneiden ei kuitenkaan jatkossa pidä hakeutua 

tutkintoon johtavaan koulutukseen Suomessa, vaan heidän tulee 

täydentää opintojaan vastaamaan suomalaista tutkintoa ja läpäistä 

kliiniset testit sekä suomen kielen testi. Tämän tavoitteen mukaisesti 

sovittiin, että asia viedään ammattikorkeakoulujen rehtorineuvos- 

toon, jonka ohjauksessa valmistellaan täydennyskoulutussuunnitel- 

ma Valviralle esiteltäväksi. 
TRANS-SPACE-hankkeen tutkijat koettivat selvittää pilotin suositusten ja pilo- 
tissa kehitetyn mallin toteutumista käytännössä. Mistään mukana olleesta or- 
ganisaatiosta ei kuitenkaan löytynyt tietoa siitä, lähetettiinkö pilotista lopulta 
Valviralle hyväksyttäväksi toimintaehdotuksia EU/ETA-alueen ulkopuolelta 
tulevien terveydenhoitoalan ammattilaisten tutkintojen täydentämiseksi ja 
laillistamiseksi. Valviran asiantuntija selvitti pyynnöstämme asiaa. Joulukuun 
alussa 2016 saimme sähköpostitse viestin, että pilotissa mukana olleet avain- 


henkilöt ovat olleet poissa Valviran palveluksesta jo useiden vuosien ajan, eikä 

organisaatiosta löydy ketään joka voisi kommentoida asiaa. Myös Työ- ja elin- 
keinoministeriössä ja HUSissa pilotista vastuussa olleet henkilöt olivat siirty- 
neet eläkkeelle, ja tieto pilotista kadonnut heidän mukanaan. 

Sekä Opteamin edustajan että ohjausryhmässä mukana olleiden sosiaali-ja 
terveydenhoitoalan ammattijärjestöjen edustajien mukaan pilotissa oli hyviä 
aineksia laillistamisen kehittämiseksi. Näiden haastateltujen asiantuntijoiden 
mukaan pilotin tulokset olivat jääneet käyttämättä ainoastaan siksi, että jul- 
kisella sektorilla arvioitiin, ettei ulkomaista rekrytointia sosiaali- ja terveyden- 


hoitoalalle tarvita. 


5.3 Tydyhteisdintegraatio osaksi kansainvälisen 
rekrytoinnin prosessia 


$.3.1 Kielitaito keskeisessä roolissa työyhteisöintegraatiossa 

Kielitaidon roolia työn oppimisessa ja työyhteisöön sopeutumisessa on ko- 
rostettu monissa tutkimuksissa (esim. Dahle & Seeberg 2013; Magnusdottir 
2005; Suni 2011; Virtanen 2013, 2017.) Tässä tutkimuksessa kävi ilmi, että 
lähtömaakoulutuksen läpi käyneet hoitajat oppivat sekä omasta että työpaik- 
kaohjaajien ja esimiesten mielestä suomen kieltä yllättävän nopeasti. Lähes 
kaikki haastateltavat kertoivat kielen oppimista tapahtuvan eniten käytän- 
nön työtä tehtäessä. Kielen oppimisen merkitys korostuu Suomen kaltaisis- 
sa pienen kielialueen maissa, joiden kieliä ei yleensä opiskella muiden maiden 
kouluissa. Myös ulkomaalaistaustaisten motivaatio suomen kaltaisten kielten 
opiskeluun voi olla vähäistä, koska kielitaidolla ei ole käyttöarvoa maan rajojen 
ulkopuolella. 

Filippiineiltä Suomeen rekrytoiduilla hoitajilla kerrottiin olevan kielivai- 
keuksia vielä vajaan vuoden työskentelyn jälkeen päivittäin tai melkein päi- 
vittäin. Ulkomailta muuttaneet hoitajat kokivat eniten kielellisiä vaikeuksia 
kirjallisessa raportoinnissa ja puhelinkeskusteluissa sekä kommunikoidessaan 
hoitolaitoksen asukkaiden omaisten kanssa. Kieli- ja viestintäongelmien to- 
dettiin myös olevan ulkomaalaistaustaisten hoitajien työyhteisöintegraation 
keskeinen haaste (vrt. Dahle & Seeberg 2013; Xu 2007). 

Toisaalta kielitaidon puutteellisuus ei yksinään riitä selittämään kulttuuri- 
en välisessä viestinnässä ilmenneitä ongelmia. Viestintätilanteissa myös muil- 
la tekijöillä, esimerkiksi eri osapuolten ennakkoluuloilla ja asenteilla voi olla 
merkittävä rooli (Schouten & Meeuwesen 2006, 31). Kielitaitoa arvioidaankin 
usein turhan tiukasti — sitä katsotaan joko olevan tai ei. Käsitykset kielestä 
näkyvät työyhteisön vuorovaikutuksessa esimerkiksi siinä, pidetäänkö uutta 
työntekijää työyhteisön täysivaltaisena jäsenenä ja missä määrin kielenkäytön 
mahdollisuuksia halutaan jakaa. Kielen oppiminen olisikin hyvä nähdä pro- 
sessina, joka kehittyy vähitellen työyhteisön yhteisenä prosessina. Lisäksi eri- 
tyisesti hoivatyössä sanattomalla viestinnällä on tärkeä rooli sanallisen rinnal- 
la. Esimerkiksi filippiiniläisten hoitajien viestintätaidoissa sanaton viestintä 
voi tasapainottaa puutteellista suomen kielen taitoa. (Virtanen 2017, 67-68.) 

Aiemmat tutkimukset osoittavat, että filippiinilaisilla hoitajilla on vain 
harvoin suomalaisia ystäviä tai yhteyksiä suomalaisiin työtovereihin va- 
paa-ajalla (Vartiainen-Ora 2015). Myös tässä tutkimuksessa kävi ilmi, että 
suurin osa Filippiineiltä muuttaneista vietti vapaa-aikaansa toisten filippiini- 
läisten kanssa ja sai sosiaalista ja psykologista tukea heiltä. Hyvin keskeinen 
osa tutkittujen filippiiniläisten arkea oli yhteydenpito sukulaisten ja ystävien 
kanssa sosiaalisen median kautta. Jotkut hoitajat arvioivat päivittäisiä virtuaa- 
lisia yhteyksiään jopa tärkeimmäksi tekijäksi, jonka varassa he jaksoivat elää ja 


tehdä työtä Suomessa. 


$.3.2 Työyhteisöissä tapahtuva oppiminen ja integraatio yksisuuntaista 


TRANS-SPACE-hankkeen tulokset tukevat aiempia tutkimuksia myös sikäli, 
että ainoastaan ulkomailta muuttaneiden odotettiin sopeutuvan työyhtei- 
söjen toimintatapoihin, eikä koko henkilöstön kulttuurien välisen työn val- 
miuksiin kiinnitetty riittävästi huomiota (vrt. esim. Gerrish & Griffith 2004; 
Xiao ym. 2014). Suomessa tehdyissä tutkimuksissa on todettu, että sosiaali- ja 
terveydenhuollon työyhteisöissä on usein vallalla normatiivinen vaatimus toi- 
mia yhteisön vakiintuneiden käytäntöjen mukaisesti. Ulkomailla hankittua 
osaamista ei yleensä arvosteta eikä oteta työyhteisöissä käyttöön. (Lauren & 


Wrede 2008; Nieminen 2010, 2011; Pitkänen 2011; Vartiainen-Ora 2015.) 

Toisaalta tutkimukseen osallistuneissa organisaatioissa oli ymmärretty, 
ettäulkomaalaistaustaiset perehtyjät tarvitsevat enemmän aikaa ohjaukseen ja 
tukea koko työyhteisöltä. Työn määrä ja kiire kuitenkin estivät usein riittävän 
ohjauksen ja tuen antamisen. Kiireen koettiin joskus myös kiristävän ilma- 
piiriä niin, että ulkomaalaistaustaiset eivät uskaltaneet pyytää apua. Filippii- 
niläisten hoitajien perehdytys vaihteli eri organisaatioiden kesken. Kaikkien 
työtoverien ohjaava rooli korostui, koska oppisopimuksessa määrätty työpaik- 
kaohjaaja ja filippiiniläinen ohjattava olivat vain harvoin samoissa työvuorois- 
sa. Osa haastateltavista koki saavansa riittävästi ohjausta ja apua tarvitessaan, 
osa taas koki vaikeaksi pyytää apua ja saada ohjausta ilman nimetyn ohjaajan 
läsnäoloa. 

Työyhteisön perehdytys monikulttuuriseen työhön ei ollut tutkituissa 
organisaatioissa järjestelmällistä. Vaikka henkilöstöpalveluyrityksen edusta- 
ja oli käynyt pitämässä lyhyitä tiedotustilaisuuksia, edes moni työpaikkaoh- 
jaaja ei ollut osallistunut tilaisuuksiin. Suoritetussa tutkimuksessa esimer- 
kiksi SuPerin edustajat painottivat työyhteisöjen valmentamisen tärkeyttä. 
Valmennuksen tarve vaihtelee varmasti työyhteisöittäin. Alla kuvattuihin 
TRANS-SPACE-hankkeen kehittämistyöpajoihin osallistuneet pitivät kolmen 
työpajan kokonaisuutta välityöskentelyineen sopivana tai erittäin sopivana 
työyhteisöille, joihin palkataan työvoimaa suoraan ulkomailta. 

Tutkimukseen osallistuneissa työyhteisöissä esiintyi jonkin verran ”me 
ja muut” -asetelmaa Suomessa syntyneiden ja ulkomaalaistaustaisten välillä. 
Työpaikoilla tuli esiin stereotyyppistä yleistävää puhetta, jossa yksittäisten 
työntekijöiden nähtiin edustavan koko kansakuntaa. Useimmilla työpaikoil- 
la filippiiniläiset olivat ainoita ulkomaalaistaustaisia työntekijöitä. Toisaalta 
filippiiniläisiä pidettiin jossain suhteessa suomalaisten kaltaisina, esimerkiksi 


*perusrehellisina” ja ”ahkerina”. 


5.3.3 Kehittämishanke kaksisuuntaisen 
työyhteisöintegraation tukemiseksi 


TRANS-SPACE-hankkeen keskeisenä kiinnostuksen kohteena oli filippiinilais- 
ten sairaanhoitajien integroituminen vastaanottaviin työyhteisöihin. Työyh- 


teisöintegraatiota tarkasteltiin hankkeessa kaksisuuntaisena prosessina, jossa 

sekä tulijoilla että vastaanottavilla työyhteisöillä on aktiivinen rooli. Sekä kan- 
sainvälisessä tutkimuksessa (esim. Gerrish & Griffith 2004; Xiao ym. 2014) 
että Suomessa tehdyissä tutkimuksissa (Laurén & Wrede 2008; Nieminen 
2010, 2011; Pitkänen 2011; Pitkänen, Keisala & Niiranen 20174; Vartiainen- 
Ora 2015) on osoitettu, että ainoastaan ulkomaalaistaustaisten työntekijöiden 
odotetaan integroituvan vastaanottaviin työyhteisöihin, eikä koko henkilös- 
tön valmiuksia toimia monikulttuurissa sosiaali- ja terveydenhuollon työym- 
päristöissä pyritä riittävästi kehittämään. 

Myös TRANS-SPACE-hankkeen haastatteluaineistoja analysoitaessa tuli 
esiin vastaanottavissa työyhteisöissä vallalla oleva käsitys integraatiosta ja pe- 
rehtymisestä yksisuuntaisina prosesseina. Tätä asiaintilaa halusimme hank- 
keen kehittämisosiossa muuttaa. Tavoitteena oli kokeilla, millainen valmen- 
nus voisi tukea suorarekrytoituja hoitajia ja vastaanottavia työyhteisöjä niin, 
että tapahtuisi kaksisuuntaista integraatiota. Kaksisuuntaisen integraation 
ajateltiin osaltaan edistävän eettisesti ja taloudellisesti kestävää rekrytointia. 

Suunnittelimme ja toteutimme keväällä 2017 kolmen työpajan valmen- 
nuskokonaisuuden hoivakodeissa, joihin oli rekrytoitu sairaanhoitajia Filip- 
piineiltä. Kuhunkin työpajaan kuului kolme yhden iltapäivän mittaista lähita- 
paamista, joihin osallistui kussakin hoivakodissa 8-15 henkilöä. Osallistujat 
olivat suomalais- ja filippiiniläistaustaisia hoitohenkilöstöön kuuluvia; muita 
ulkomaalaistaustaisia hoitajia näillä työpaikoilla ei ollut. Hoivakotien koko 
henkilöstö osallistettiin työskentelyyn välitehtävien avulla. Kaikissa työyhtei- 
söissä myös esimiehet osallistuivat toimintaan. 

Työpajojen teemoja olivat (1) Uuden työntekijän vastaanotto ja perehdy- 
tys, (2) Kulttuurien välinen vuorovaikutus ja (3) Kielen oppimisen tukeminen 
työssä. Nämä kehittämiskohteet nousivat esiin analysoitaessa TRANS-SPACE- 
hankkeen tutkimushaastatteluja vuosina 2015-2016. Haastatteluista kävi 
ilmi, että monet filippiinilaiset hoitajat olisivat tarvinneet enemmän tukea 
työyhteisöintegraatioon. Työpajoihin osallistuneilta kerättiin palautetta ky- 
selylomakkeella, jonka vastaukset analysoitiin laadullista sisällönanalyysia 
käyttäen. Aineistona käytettiin lisäksi työpajoissa tehtyjä ryhmätöitä ja kou- 
luttajien havaintoja ryhmäkeskusteluista. Työpajatyöskentelyssä nousi esiin 

näkemyksiä, jotka tarkensivat haastatteluaineiston perusteella tehtyjä havain- 
toja 

Työpajoissa osallistujat pohtivat kouluttajan johdolla oman työyhteisönsä 
käytäntöjä ja niiden vaikutuksia työskentelyn sujuvuuteen, työpaikan ilmapii- 
riin sekä siihen, kuinka ulkomailta rekrytoitu voi integroitua työyhteisöön. 
Vakiintuneita toimintatapoja tarkasteltiin siltä kannalta, kuinka hyvin ne 
mahdollistavat riittävän hyvän ohjaamisen, perehtymisen, kielen oppimisen 
ja viestinnän. Osallistujat pyrkivät kehittämään entistä parempia tapoja ottaa 
ulkomailta muuttaneet työntekijät huomioon työn tekemisen arjessa ja lisätä 
työn sujuvuutta ja kaikkien hyvinvointia. Työpajoissa opeteltiin myös tiedos- 
tamaan, mitä pitää ottaa huomioon monikulttuurisessa ympäristössä viestit- 
täessä ja työskenneltäessä, sekä miten kulttuurisidonnainen hiljainen tieto 
vaikuttaa ja miten sitä voi tunnistaa ja avata muille. 

Työyhteisöjen ja yksilöiden välillä oli eroja osallistumisen aktiivisuudessa. 
Joillain työpaikoilla vetäjä joutui jakamaan puheenvuoroja ja hillitsemään 
innokkaimpia ja toisissa taas keskustelua ei tahtonut syntyä lainkaan. Sekä 
suomalais- että filippiiniläistaustaisten hoitajien osallistuminen työpajatyös- 
kentelyyn vaihteli myös yksilöllisesti. Yhdessä työpajassa eräs filippiiniläistaus- 
tainen hoitaja toi ensimmäisellä kerralla esiin, että hän koki epämiellyttävänä 
itseensä kohdistuvan huomion. Hänellä oli ennakko-oletus, että työpajatyös- 
kentelyn kohteena olivat nimenomaan filippiinilaiset, toisin kuin asianlaita 
todellisuudessa oli. 

Työpajoissa käsiteltiin kulttuurien välisyyttä yleisellä tasolla, joskin osan- 
ottajien omat kokemukset liittyivät useim miten filippiiniläisten ja suomalais- 
ten yhteistyöhön, sillä muita ulkomaalaistaustaisia näissä työyhteisöissä oli 
ollut vähemmän. Monet osallistujat kuitenkin ymmärsivät, että monenlaiset 
kulttuuriset vaikutteet elävät meissä kaikissa, ja että työpajoissa opittua vuoro- 
vaikutus- ja ohjaamisosaamista voi käyttää hyväksi silloinkin, kun on tekemi- 
sissä itseensä nähden saman kansallisen ja kielellisen ryhmän edustajan kanssa. 

Saatu palaute osoitti, että osallistujat kokivat kiireen estävän ulkomailta 
rekrytoidun työntekijän riittävän tukemisen ja perehdytyksen. Kiire myös 
hankaloitti vuorovaikutusta etenkin silloin, jos osapuolilla ei ollut yhteistä 


vahvaa kieltä. Lisäksi filippiiniläisten hoitajien ohjaamista vaikeutti se, että 

monilla työpaikoilla työpaikkaohjaajat olivat viikkojen ja jopa kuukausien 
ajan eri vuoroissa kuin heidän ohjattavansa. On selvää, että tällaisilla työ- 
paikoilla on tarpeen kiinnittää enemmän huomiota ohjaamisen käytäntöjen 
suunnitteluun. 

Yhteistä työtä vaikeuttivat erilaiset kulttuuriset tavat ja käytännöt, joista ei 
osattu keskustella riittävästi. Vaikeudet avata hiljaista tietoa johtivat toisinaan 
siihen, että filippiiniläistaustaiset henkilöstön jäsenet opettelivat työtapoja 
mallioppimalla, jolloin heiltä jäi ymmärtämättä toiminnan perimmäinen tar- 
koitus. Lisäksi riittävän suomen kielen oppimisen nähtiin olevan haaste jokai- 
selle suoraan ulkomailta rekrytoidulle hoitajalle, ainakin aluksi. 

Kaiken kaikkiaan filippiiniläisten työntekijöiden integroitumista työyh- 
teisöön ohjasi käsitys, jonka mukaan ulkomailta rekrytoitujen hoitajien on so- 
peuduttava olemassa oleviin käytäntöihin ja hoitamisen tapoihin ilman, että 
mikään työyhteisössä muuttuu. Tällaisen käsityksen omaksuminen itsestään 
selvyytenä ehkäisee työyhteisön oppimista ja kehittymistä toimintaympäris- 
töksi, jossa hyödynnetään kaikkien työntekijöiden näkemyksiä ja kokemuksia. 
Käsitys oli myös ristiriidassa sen kanssa, että joidenkin työpaikkojen esimie- 
het arvostivat filippiiniläisten hoitajien ihmisläheisen hoitamisen osaamista, ja 
kaipasivat sitä lisää koko henkilöstölle. 

Kun kaikki työyhteisön jäsenet olivat kiireisiä eikä ohjausta ollut saata- 
villa, Filippiineiltä rekrytoidut hoitajat opettelivat työtehtäviään matkimalla 
suomalaistaustaisia hoitajia. Jos heillä ei ollut tällaisissa tilanteissa mahdolli- 
suutta kysyä keltään toimintatavoista, he eivät ymmärtäneet niiden merkitystä 
ja saattoivat soveltaa oppimaansa väärin tai uusintaa sellaisia käytäntöjä, joita 
heillä olisi edellytyksiä muuttaa toimivammiksi. Näin työyhteisö saattoi me- 
nettää mahdollisuuden kehittää toimintaa filippiiniläishoitajien osaamista ja 
valmiuksia hyödyntämällä. Monet suomalaiskansalliset käytännöt saattoivat 
myös olla sellaisia, että ne rajoittivat filippiiniläishoitajien mahdollisuuksia 
onnistua ja viihtyä työssään. 

Joillain työpaikoilla ilmeni puhetta, jossa rakennettiin työyhteisöpolari- 
saatiota, suomalaisten ja filippiiniläisten työntekijöiden ryhmiä. Toisinaan 
suomalaistaustaiset viittasivat puheessaan filippiiniläisiin työtovereihin to- 


teamalla ”nuo filippiinilaiset” tai “ne”, eivätkä puhuneet suoraan kyseisille 

henkilöille, vaikka he olivat paikalla. Voidaankin todeta, että niin kauan kuin 
henkilöstö jakaantuu ”meihin” ja ”niihin”, työyhteisöintegraatio on pahasti 
kesken. Monikulttuurisilla työpaikoilla olisi tarvetta pohtia, millaisin työs- 
kentely- ja johtamiskäytännöin voitaisiin edistää kaikkien yhdenvertaista ase- 
maa ja kuulumista samaan joukkoon. 

Vaikka useimmat työpajoihin osallistuneet näkivät työyhteisönsä käytän- 
nöissä parannettavaa, he pitivät työpaikkansa ilmapiiriä ja vuorovaikutusta 
pääosin avoimena ja toimivana. Niissäkin työyhteisöissä, joissa esiintyi jakoa 
suomalaisiin ja filippiiniläisiin, suomalaistaustaisten työntekijöiden suhtautu- 
minen filippiiniläisiin hoitajiin oli pääosin myönteistä. 

Pidempään hoitotehtävissä toimineet filippiiniläishoitajat olivat oppineet 
suomen kieltä hyvin. Kävi ilmi, että työyhteisö oli tukenut heidän kielitai- 
tonsa kehittymistä käyttämällä englantia apukielenä, välttämällä murteiden 
käyttöä, kysymällä ulkomaalaistaustaisten kollegojen mielipidettä, osallista- 
malla, näyttämällä työskentelytapoja ”kädestä pitäen”, toistamalla puhetta 
tarvittaessa, hidastamalla puhenopeutta sekä pyytämällä kuulijaa toistamaan 
ja näyttämään mitä oli ohjauksesta ymmärtänyt. Työpajoihin osallistuneet 
olivat kuitenkin huolissaan siitä, että siivoustehtävissä työskentelevien filip- 
piiniläisten suomen kieli ei kehittynyt, vaan he päinvastoin unohtivat jo oppi- 
maansa, koska työskentelivät yksin vailla asiakaskontakteja. 

Työpajojen aikana saadussa suullisessa palautteessa ja kerätyssä kirjallisessa 
loppupalautteessa filippiiniläistaustaiset arvioivat työpajojen antia suomalai- 
sia osallistujia monisanaisemmin ja myönteisemmin. Eräs osallistuja uskoi nä- 


kökulmansa laajentuneen: 


Minulla on nyt laajempi perspektiivi, joka auttaa ymmärtämään eri 
kulttuureista tulevia ihmisiä ja kieliä ja tiedän, miten voin olla vuo- 
rovaikutuksessa heidän kanssaan ja ohjata heitä monikulttuurisessa 
työpaikassa.” 
Suomalaista syntyperää olevat osallistujat kokivat koulutuksen auttaneen hei- 
tä näkemään työ- ja vuorovaikutustilanteita ulkomaalaistaustaisten näkökul- 
masta. Kokoavasti voidaan sanoa, että työpajat koettiin hyödyllisiksi ja sopi- 


! Ihave now a broader perspective of understanding people with different cultures and 


languages and how to interact and guide them in a multicultural workplace. 

viksi valmentamaan henkilöstöä toimimaan monimuotoisessa työyhteisössä. 
Vastaavia työpajoja toivottiin myös muille henkilöstön jäsenille. Osallistujien 
mukaan heillä oli työpajojen jälkeen paremmat valmiudet ymmärtää kulttuu- 
risia ja kielellisiä asioita ja viestiä monikulttuurisessa toimintaympäristössä. 
Monet kuitenkin toivoivat, että vastaavanlaisia työpajoja järjestettäisiin työ- 
yhteisöissä jo ennen kuin työntekijöitä rekrytoidaan ulkomailta. Koulutuksen 
uskottiin kehittävän työyhteisöjä avoimempaan suhtautumiseen tulijoita koh- 
taan ja valmistavan parempaan sopeutumiseen puolin ja toisin. 

Kun osallistujilta kysyttiin, miten he uskoivat käyttävänsä hyväkseen 
työpajoissa oppimiaan valmiuksia, moni kertoi käyttävänsä niitä päivittäin 
sosiaalisissa tilanteissa, paitsi työssään myös vapaa-ajalla. Taidoista uskottiin 
olevan hyötyä etenkin opiskelijoita ja uusia työntekijöitä ohjattaessa ja pereh- 
dytettäessä. Taitoa tiedostaa ja avata hiljaista tietoa ja itsestään selvyyksiä oli jo 
käytetty hyväksi muun muassa lääkkeenjakoa ohjeistettaessa. Eräs osallistuja 


kertoi konkreettisen esimerkin oppimisestaan: 


Esimerkiksi tein tämän koulutuksen pohjalta lääkehuoneeseen kir- 
jalliset ohjeet lääkkeenjaosta, jossa avaan ns. hiljaista tietoa ja itses- 
täänselvyyksiä jottei turhia lääkevirheitä tule. 
Jotkut osallistujat kertoivat alkaneensa ymmärtää paremmin omia kulttuuri- 
sia taustojaan ja sitä kautta myös muita. Palautteessa oli viitteitä myös siitä, että 
osallistujat olivat alkaneet ajatella mallioppimiseen liittyviä riskejä ja oppineet 
sanallistamaan tekemistään ohjaustilanteissa. Eräs vastaaja kuvasi asiaa näin: 
Voin käyttää oppimiani asioita joka päivä työssäni. Etenkin kun oh- 
jaan/perehdytän uutta opiskelijaa/työntekijää. mm. perustelen teke- 
mäni työ. 
Kaiken kaikkiaan voidaan arvioida, että koulutus puuttui juuri niihin asioi- 
hin, jotka työyhteisöissä vaativat kehittämistä filippiiniläistaustaisten työyh- 
teisöintegraation tukemiseksi. Yksittäinen kehittämishanke ei kuitenkaan rii- 
tä kestävän muutoksen varmistamiseen, vaan työtä pitäisi jatkaa työyhteisöissä 
niin, että vuorovaikutusta ja kaikkien osallisuutta suosivien toimintatapojen 


kehittämisestä tulisi osa koko työyhteisön jokapäiväistä toimintaa. 

6 


Johtopäätökset: onko kestävä 
kansainvälinen rekrytointi mahdollista? 


TRANS-SPACE-tutkimushankkeessa tarkasteltiin filippiiniläisten sairaanhoi- 
tajien rekrytointia Suomeen transnationaalisuuden viitekehyksessä. Ajatuk- 
sena oli, että kun joukko Filippiineillä koulutettuja sairaanhoitajia muuttaa 
asumaan ja työskentelemään Suomeen, syntyy ylirajaisia, transnationaaleja 
tiloja, jotka mahdollistavat kansainvälisen rekrytointiprosessin tarkastelun 
yhtenä kokonaisuutena. Nämä ylirajaiset tilat voivat olla esimerkiksi sosiaali- 
sia, taloudellisia, ammatillisia tai koulutuksellisia. Yhteistä niille kaikille on, 
että yksittäisissä kansallisvaltioissa vakiintuneet toimintamallit ja pelisäännöt 
eivät kaikilta osin päde niissä. 

Vastauksena otsikon kysymykseen voidaan todeta, että työvoiman kan- 
sainvälinen rekrytointi voi olla kestävällä pohjalla silloin kun rekrytointi 
nähdään kansallisvaltioiden väliset rajat ylittävänä prosessina, jossa prosessin 
kaikki vaiheet ja kaikkien osapuolten intressit huomioidaan. TRANS-SPACE- 
hankkeen lähtökohtana oli, että filippiiniläisten sairaanhoitajien rekrytoin- 
nin myötä syntyvät ylirajaiset ammatilliset ja koulutukselliset tilat, ja siten 
myös kansainvälisen rekrytointiprosessin vaiheet, käsittävät Filippiineillä 
hankitun ammatillisen koulutuksen ja työkokemuksen, lähtömaakoulutuk- 
sen, vastaanottavissa organisaatioissa järjestetyn perehdytyksen ja hoitajien 
ammatillisen täydennyskoulutuksen (useimmissa tapauksissa lähihoitajan tut- 
kintoon tähtäävän oppisopimuskoulutuksen). Rekrytointiprosessin osapuolia 
ovat ainakin Filippiinien ja Suomen valtiot, rekrytointiyritykset, vastaanotta- 
vat organisaatiot ja niiden henkilöstö, filippiiniläiset sairaanhoitajat ja heidän 
perheenjäsenensä. 

Keskeinen kysymys, johon TRANS-SPACE-hankkeessa haettiin vastausta, 


kuului: Miten kestävää sairaanhoitajien rekrytointi Filippiineiltä Suomeen on 

eettisestä ja taloudellisesta näkökulmasta arvioituna? Kolme vuotta kestäneen 
tutkimuksen tuloksena on todettava, että vastaus kysymykseen riippuu siitä, 
kenen näkökulmasta asiaa tarkastelee. 

Kansainvälisillä työmarkkinoilla liikkuvia sairaanhoitajia voidaan pitää 
joko globaalien rakenteiden passiivisina objekteina tai aktiivisina toimijoina. 
Filippiiniläisten sairaanhoitajien ja heidän läheistensä voidaan nähdä olevan 
voittajia kansainvälisessä rekrytointiprosessissa sikäli, että ulkomaille palkatut 
pääsevät Filippiinien palkkatasoon verrattuna hyville ansioille ja lähettävät ra- 
haa perheilleen. Maastamuuton häviävänä osapuolena näyttäytyy tällöin Fi- 
lippiinien terveydenhuoltojärjestelmä, joka menettää ammattitaitoista ja kou- 
lutettua työvoimaa, ja näin ollen terveydenhuollon laatu voi kärsiä. Toisaalta 
ulkomailla työskentelevien rahalähetykset ovat erittäin tärkeä tulolähde paitsi 
yksittäisille talouksille myös Filippiinien kansantaloudelle. 

Kansainvälisesti rekrytoidut hoitajat voidaan nähdä myös kansainvälisen 
talouden pelinappuloina. Vaikka tässä esitellyssä tutkimuksessa sairaanhoi- 
tajat olivat itse aktiivisesti päättäneet hakeutua prosessiin, joka johti töihin 
Suomeen, heidänkin kohdallaan talouden realiteetit asettivat päätöksenteon 
rajat. Hoitajat saattoivat valita, jäädäkö työttömäksi kotimaahan vai muut- 
taako ulkomaille tekemään koulutusta vastaamatonta työtä. Vaikka hoitajien 
palkkataso oli Suomen palkkatasoon suhteutettuna suhteellisen alhainen, oli 
se kuitenkin kymmenen kertaa korkeampi kuin sairaanhoitajan palkka Filip- 
piineillä. 

Suomessa, kuten monessa muussakin maassa jää hyödyntämättä valtava 
määrä ulkomailla koulutetun terveydenhuollon henkilöstön osaamista. Tältä 
osin nykytilanne on kestämätön. Tilanteen korjaamiseksi tarvitaan muutoksia 
eri tasoilla. Ammatillisten tilojen ylirajaisuus tulisi ottaa lähtökohdaksi sekä 
kvalifikaatioita koskevia säädöksiä ettäammatillista muunto- ja täydennyskou- 
lutusta suunniteltaessa. Inhimillisten ja taloudellisten resurssien säästämiseksi 
tulisi pyrkiä siihen, että Filippiineillä ja Suomessa hankittu koulutus muodos- 
tavat kokonaisuuden ja että lähtömaassa hankittu osaaminen tunnistetaan ja 
tunnustetaan. On myös syytä muistaa, että kansainvälinen rekrytointiprosessi 


ei pääty siihen, että ulkomailta palkattu henkilö aloittaa työnteon vastaanot- 

tavassa organisaatiossa. Työyhteisöissä tapahtuva perehdytys ja työyhteisöin- 
tegraatio ovat oleellinen osa kestävän kansainvälisen rekrytoinnin prosessia. 

Kieli on keskeinen kestävän kansainvälisen rekrytoinnin haaste sosiaali- 
ja terveydenhuollossa, sillä toimivat vuorovaikutus- ja kommunikaatiotaidot 
ovat palvelualalla tärkeitä työssä menestymisen edellytyksiä. Koska Suomessa 
ei selviä englannin kielellä, sekä suomalaisen yhteiskunnan että työnantajien 
tulisi tarjota tukea ulkomailta rekrytoitujen hoitajien suomen ja/tai ruotsin 
kielen koulutukseen. Koska tämä vaatii taloudellisia panostuksia, on syytä 
olettaa, että eettisesti kestävä kansainvälinen rekrytointi on taloudellisesti 
kannattavaa ainoastaan tilanteessa, jossa osaavaa työvoimaa ei ole kotimaas- 
sa tarjolla. Monissa englantia puhuvissa maissa ulkomailta rekrytointi saattaa 
olla on nopea ja kustannustehokas ratkaisu työvoimapulaan, mutta Suomen 
kaltaisessa pienen kielialueen maassa tilanne on toinen. 

Henkilöstöä Filippiineiltä rekrytoivat sosiaali- ja terveydenhuollon or- 
ganisaatiot maksavat merkittäviä summia lähtömaakoulutuksesta ja odotta- 
vat saavansa rahoilleen vastinetta. Niinpä ulkomailta rekrytoitujen hoitajien 
toivotaan pysyvän maassa ja sitoutuvan hoitamaan niitä tehtäviä, joita vas- 
taanottavissa työyhteisöissä on tarjolla. Monissa tapauksissa vastaanottavat 
organisaatiot myös investoivat hoitajien kielelliseen ja ammatilliseen täyden- 
nyskoulutukseen. Olisikin toivottavaa, että Filippiineiltä rekrytoidut hoitajat 
viihtyisivät Suomessa mahdollisimman pitkään. 

Kuten edellä on osoitettu, filippiiniläiset sairaanhoitajat hakeutuvat töi- 
hin ensisijaisesti englanninkielisiin maihin. Suomi ja muut Euroopan maat 
kiinnostavat nyt, koska Yhdysvaltojen ja muiden englanninkielisten maiden 
työmarkkinat eivät viime vuosina ole vetäneet. Taloudellisen noususuhdan- 
teen oloissa tilanne voi kuitenkin muuttua. Koulutusta vastaava työ sekä ural- 
la etenemisen ja perheen yhdistämisen mahdollisuudet ovat tekijöitä, jotka 
voivat vaikuttaa ratkaisevasti ulkomaalaistaustaisen hoitohenkilöstön tulevai- 
suuden suunnitelmiin. 

Myös asenneilmapiiri on tärkeä tekijä. Vastaanottavissa työyhteisöissä fi- 
lippiiniläishoitajat olivat eri asteisen alkuhämmennyksen jälkeen yleensä hy- 
vin pidettyjä työntekijöitä ja työtovereita. Osassa työpaikoista tuli kuitenkin 
esiin huoli, että filippiiniläisten hyväntahtoisuutta saatettiin käyttää hyväksi, 

mitä tukivat myös joidenkin filippiiniläisten haastattelut. Myös ammattiliit- 
tojen edustajat kertoivat filippiiniläishoitajien yhteydenotoista, joissa saatet- 
tiin kysyä esimerkiksi: ”Voinko minä kieltäytyä jäädä työvuoron jälkeen teke- 
mään lisää töitä ja pitääkö siitä saada jotain korvausta?” 

Raporttia kirjoitettaessa tutkimukseen osallistuneet filippiiniläiset sai- 
raanhoitajat olivat olleet Suomessa vasta muutaman vuoden, jona aikana osa 
heistä oli valmistunut lähihoitajaksi. Osa työskenteli lähihoitajan tehtävissä, 
monet hoiva-avustajan nimikkeellä. Koska ammatillinen kehittyminen ja työ- 
yhteisöön integroituminen ovat pitkiä prosesseja, olisi tärkeää seurata Filippii- 
neiltä rekrytoitujan hoitajien ammatillisia koulutuspolkuja ja työyhteisöinte- 
graatiota pidemmällä tähtäimellä. Ovatko hoitajat jääneet Suomeen? Ovatko 
haaveet sairaanhoitajan urasta toteutuneet? Onko heistä tullut työyhteisöjen- 
sä täysvaltaisia jäseniä? 

Yritysten suorarekrytoinnin käytäntöjä on perusteltua verrata vuosina 
2008-2011 toteutettuun pilottihankkeeseen, jossa filippiiniläisiä sairaanhoi- 
tajia rekrytointiin Suomeen sairaanhoitajan tehtäviin. Vaikka pilotti oli tut- 
kintojen tunnustamisen näkökulmasta onnistunut eettisen rekrytoinnin ko- 
keilu, toimintaa ei jatkettu hankkeen päättymisen jälkeen. Pilottiin ja mallin 
luomiseen oli uhrattu sekä aikaa että yksityistä ja julkista rahaa. Sosiaali- ja 
terveydenhoitoalan työvoiman tarve kasvaa tulevaisuudessa Suomen väestön 
ikääntyessä. Siksi on valitettavaa, että eettisesti ja taloudellisesti kestävän 
rekrytoinnin aineksia sisältäneen kokeilun kokemukset ja tulokset ovat hau- 
tautuneet kaikessa hiljaisuudessa. 

Suoritetussa tutkimuksessa todettiin, että kiinnostus eettisen rekrytoin- 
nin kehittämiseen loppui ja ulkomaisen työvoiman kysyntä hiipui 2000-lu- 
vun toisella vuosikymmenellä, kun työvoimapula sosiaali- ja terveysalalla ei 
näyttänytkään toteutuvan. Kuitenkin tätä kirjoitettaessa loppuvuodesta 2017 
yksityiset yritykset palkkaavat jatkuvasti hoitohenkilökuntaa EU/ETA-alueen 
ulkopuolelta. Kun ulkomailta rekrytoidaan, hoitajilla tulisi olla lähtöpäätök- 
sen tekemisen tueksi realistiset tiedot tulevasta työnkuvasta, työpaikasta ja 
palkkauksesta. Näistä vastuu on ensisijaisesti rekrytointiyrityksillä ja vastaan- 
ottavilla organisaatioilla, joiden tulisi myös taata tulijoille kantaväestöön näh- 


den yhdenvertaiset mahdollisuudet uralla etenemiseen. Vielä tärkeämpää olisi 

taata suorarekrytoiduille hoitajille sujuva reitti tutkintojen täydentämiseen ja 
tunnustamiseen sekä perheenyhdistämiseen. Nämä vaativat kansallisen tason 


poliittisia päätöksiä. 

Suomeen on rekrytoitu vuodesta 2008 lähtien sairaanhoitajia 
Filippiineiltä. Määrät eivät ole suuria, mutta koska ilmiö 

on suhteellisen uusi, toiminta on herättänyt vilkasta 
yhteiskunnallista keskustelua puolesta ja vastaan. 
Kriittisissä puheenvuoroissa on kyseenalaistettu paitsi 
toiminnan eettisyys myös taloudellinen kannattavuus. Tässä 
julkaisussa filippiiniläishoitajien rekrytointia tarkastellaan 
kansainvälisen rekrytointiprosessin eri osapuolten 
näkökulmista. Erilaisten näkökulmien yhdistämisellä 
pyritään muodostamaan mahdollisimman tasapuolinen, 
tutkimustietoon perustuva kokonaiskuva kansainvälisen 
rekrytoinnin syistä ja seurauksista. 

